Jaagabodu zamaanee aa VIP terminal hidhumathah\nއަލަށް ވީއައިއޭގައި ހުޅުވި ވީއައިޕީ ޓާމިނަލްގައި މީހުން މަޑުކޮށްލައިގެން\nޖާގައިގެ ގޮތުން ބޮޑު އަދި ޒަމާނީ ފެންވަރަށް ހަދާފައިވާ ވެލާނާ އިންޓަނޭޝަނަލް އެއާޕޯޓް (ވީއައިއޭ)ގެ އާ ވީއައިޕީ ޓާމިނަލުން މިއަދު ހިދުމަތް ދޭން ފަށައިފި އެވެ.\nވީއައިއޭގެ ތަރައްގީއާ ގުޅޭ ގިނަ މަސައްކަތްތައް ކުރާ ޗައިނާގެ ބީޔޫސީޖީ ކުންފުނިން ހެދި އާ ވީއައިޕީ / ސީއައިޕީ ޓާމިނަލުން ފުރަތަމަ ހިދުމަތްދޭ ބޭރުގެ އިތްޒަތްތެރިޔަކީ ޗައިނާގެ ސްޓޭޓް ކައުންސިލާ އަދި މިނިސްޓަރު އޮފް ފޮރިން އެފެއާޒް ވާންގް ޔީ އެވެ.\nދެ ފިޔަވައްސަކަށް ބަހާލައިގެން ހަދަމުން ގެންދާ މި ޓާމިނަލްގެ ފުރަތަމަ ބައި މިއަދު ހިދުމަތަށް ގެނައުމާއެކު މިހާރު ބޭނުން ކުރަމުން ގެންދާ "މާމަހި ލައުންޖު" އަށް ވުރެ ޒަމާނީ އެކްސްކްލޫސިވް ގިނަ ހިދުމަތްތަކެއް ދެވޭނެ ޖާގަ މި ތަނުން ފަހިވެގެން ދާނެ އެވެ.\nކުރީގެ ރައީސް އަބްދުﷲ ޔާމީންގެ ވެރިކަމުގައި އެއާޕޯޓް ތަރައްގީކުރަން ހޭދަކުރި އެއް ބިލިއަން ޑޮލަރުގެ ބިޔަ މަޝްރޫއުގެ ދަށުން ހެދި އާ ވީއައިޕީ ޓާމިނަލްގައި އެއް ފަހަރާ 95 މީހުންނަށް ހިދުމަތް ދެވޭނެ އެވެ. މިހާރުގެ ލައުންޖުން ހިދުމަތް ދެވެނީ 65 މީހުންނަށެވެ.\nހަތަރު ބުރިއަށް ހަދާފައިވާ ވީއައިޕީ ޓާމިނަލްގައި ގައުމުގެތަކުގެ ހެޑް އޮފް ސްޓޭޓުން ފެންވަރުގެ ބޭފުޅުންނަށް ހިދުމަތް ދޭން ހާއްސަ ބައެއް -- ސީއައިޕީ ބައެއް ވަކިން ހަދާފައިވެ އެވެ. މި ތަނުގައި ކަސްޓަމްސް އާއި އިމިގްރޭޝަން އަދި މި ނޫން ވެސް ހައި ލެވަލްގެ ޕީވައިޕީސް އަށް ބޭނުން ވާނެ ހުރިހާ ހިދުމަތް ތަކެއް ލިބެން ހުރެ އެވެ.\nއާ ވީއައިޕީ ޓާމިނަލްގެ މަތިން ނަގާފައިވާ ފޮޓޯއެއް -- ފޮޓޯ: އެމްއޭސީއެލް\nގާތްގަނޑަކަށް 2،000 އަކަމީޓަރުގެ އޭރިއާއެއްގައި މިހާރުގެ ވީއައިޕީ ލައުންޖާއި އިންވެގެން ހެދި މި ތަނުގައި ވަކިން ކޮޓަރިއެއް ބޭނުންވާ މީހުންނަށް ބޭނުންވާނެ އެންމެ ލަގްޒަރީ ހިދުމަތްތައް ލިބެން ހުރެ އެވެ.\nދެވަނަ ފިޔަވަހި ނިމޭއިރު މި ސަރަހައްދުގެ އެއްވަނަ\nވީއައިޕީ ޓާމިނަލްގެ ފުރަތަމަ ފިޔަވަހި ނިމުމާއެކު މިހާރު ލައުންޖު ހުރި އިމާރާތް ތަޅާލައި ދެވަނަ ފިޔަވަހީގެ މަަސައްކަތް ފަށާނެ އެވެ. މި ފިޔަވަހި ނިމޭއިރު މި ލައުންޖު ވެގެންދާނީ މި ސަރަހައްދުގައި ހުރި އެންމެ ފުރިހަމަ އަދި އެންމެ ރީތި ލައުންޖަށް ކަމަށް އެމްއޭސީއެލް އިން ބުނެފައިވެ އެވެ.\nވީއައިއޭ ތަރައްގީ ކުރުމުގެ މަޝްރޫއުގެ އަގު ގާތްގަނޑަކަށް އެއް ބިލިއަން ޑޮލަރަށް ވުރެ ބޮޑު ވާނެ ކަމަށް އަންދާޒާ ކުރެވެ އެވެ. މި މަޝްރޫއުގެ ދަށުން ވީއައިއޭގައި 3،400 މީޓަރު ދިގު ރަންވޭއެއް ވަނީ ހަދާފަ އެވެ. އާ ރަންވޭގެ އަގު 373 މިލިއަން ޑޮލަރު 5.7 ބިލިއަން ރުފިޔާ އަށް އަރަ އެވެ. އަދި ސައޫދީ ބިންލާދިން ކުންފުންޏަށް އާ ޕެސެންޖަރު ޓާމިނަލް އަޅަން ވަނީ ހަވާލުކޮށްފަ އެވެ. މީގެ އިތުރުން ކާގޯ ޓާމިނަލް އާއި ތެޔޮ ރައްކާ ކުރާ ނިޒާމުގެ މަސައްކަތް ވެސް ވަނީ ބޮޑުބައި ނިންމާފަ އެވެ.\nމި ހިދުމަތްތަކުގެ އިތުރުން ވީއައިއޭގައި މުޅިން އަލަށް ސީޕްލޭން ޓާމިނަލެއް ވެސް ހަދާފައިވެ އެވެ. މި އަގުބޮޑު އިމާރާތް ނިންމިތާ ދެ އަހަރު ވާން ކައިރިވާއިރު ވެސް އެތަން ހުޅުވަފައެއް ނުވެ އެވެ. އާ ސީ ޕްލޭން ޓާމިނަލް މަޝްރޫއުގެ ދަށުން 3.2 ހެކްޓަރު (32،000 އަކަމީޓަރު)ގެ ބިން ހިއްކުމުގެ މަސައްކަތް ނިންމާފައިވަނީ މިދިޔަ އަހަރުގެ ޖޫން މަހު އެވެ. މި ޕްރޮޖެކްޓަކީ ޖުމްލަ 40 މިލިއަން ޑޮލަރު 616 މިލިއަން ރުފިޔާގެ މަޝްރޫއެކެވެ. ސީޕްލޭން ޓާމިނަލްގެ މަސައްކަތް ކުރީ ވީއައިއޭގެ އެންމެ މުހިއްމު މަސައްކަތް ކަމަށްވާ އާ ރަންވޭގެ މަސައްކަތް ކުރި ބީޔޫސީޖީ އިންނެވެ.\nޓޫރިޒަމް އެމްއޭސީއެލް މިނިސްޓްރީ އޮފް ޓޫރިޒަމް + ވެލާނާ އިންޓަނޭޝަނަލް އެއާޕޯޓް\nޕޯޗްގަލްގެ ސާޓާ އެއާ ރާއްޖެއަށް ފަށަނީ


"ގޯލްޑް ޑިގާރ"އިން ގިނަ ވެއްޖެ | Jazeera\t"ގޯލްޑް ޑިގާރ"އިން ގިނަ ވެއްޖެ - Jazeera\n"ގޯލްޑް ޑިގާރ"އިން ގިނަ ވެއްޖެ\nއީމާ މުހައްމަދު ވަހީދު April 18, 2019 97 views0\nޒަމާން މިވަނީ ބަަދަލުވެފައެވެ. މިޒަމާނަކީ ގިނަ މީހުން ފައިސާގެ ފަހަތުން ދުވާ ޒަމާނެކެވެ. މިއަދު ހުރިހާ ވެސް އެއްޗަކީ ފައިސާއެވެ. އެކުވެރިން އިޚުތިޔާރު ކުރުމުން ފެށިގެން ހަޔާތުގެ ބައިވެރިޔާ އިޚުތިޔާރު ކުރުމާއި ޖެހެންދެން ގިނަ މީހުން މިއަދު ބަލަނީ ފައިސާ ގިނަ މީހުންނަށެވެ. އަތުގައި ލާރި ހުންނަ، މިލްކިއްޔާތުގައި ދެތިން ހަތަރު އެޕާޓްމެންޓާއި، ބޮޑު ވިޔަފާރިއެއް އޮންނަ މީހަކީ މިއަދު މުޖުތަމައުގައި ބަސްވިކޭ އަދި ގަދަރުހުރި މީހެކެވެ. މިއަދު އަތުގައި ލާރިއެއް ނެތް ފަގީރު މީހަކީ މުޖުތަމައުގައި އެއްވެސް އަގެއް ހުރި މީހެއް ނޫނެވެ. މިއީ ހަގީގަތުގައި ވަރަށް ހިތާމަ ކުރަންޖެހޭ ކަމެކެވެ.\nއަދު މި މުޖުތަމައުގައިވެސް "ގޯލްޑް ޑިގަރ"އިން ވަރަށް ގިނައެވެ. ގޯލްޑް ޑިގާރ އިންނޭ އަޅުގަނޑުމެން މިކިޔަނީ ފައިސާގެ ފަހަތުން ދުވާ މީހުންނަށެވެ. ހާއްސަކޮށް ގޯލްޑް ޑިގާ މި ބަސް ރައްދުވަނީ، ފައިސާގެ ބޭނުމުގައި މުއްސަނދި ފިރެހެނުންގެ ފަހަތުން ދުވާ އަންހެނުންނަށެވެ. މިއީ މިއަދު ދިވެހިންގެ ތެރެއިން ގިނައިން ފެންނަމުންދާ މަންޒަރެކެވެ. މިއަދު މި ފެންނަނީ ފައިސާގެ ދަހިވެތި ކަމުގައި ތިބާއަށް ވުރެ އުމުރުން ފަނަރަ ވަރަކަށް އަހަރު ބޮޑު މީހަކާއި ރައްޓެހި ވެގެން ނުވަތަ ކައިވެނިކޮށްގެން އުޅޭ ތަނެވެ. އެއްވެސް ހާލެއްގައި އަޅުގަނޑު މިދަންނަވަނީ އެންމެން މިހެން އުޅޭ ވާހަކައެއް ނޫނެވެ. ނަމަވެސް ބައެއް މީހުން، އެމީހުންނަށް ވުރެ އުމުރުން ދޮށީ މީހުންނާއި ކައިވެނީގެ ގޮތުން ގުޅެނީ ނުވަތަ ރައްޓެހި ވަނީވެސް ހަމަ ފައިސާގެ ބޭނުމަގައެވެ.\nރެސްޓޯރެންޓް ތަކަށާއި ނުވަތަ ރިސޯޓް ތަކަށް ގޮސް، ތިބޭފުޅުން އަމިއްލަ ލޮލުން އަމިއްލަ އަށް ބައްލަވާލައްވާފި ނަމަ އަޅުގަނޑު މި ދައްކަނީ ދޮގު ވާހަކެއް ނުން ކަން ޔަގީން ވާނެއެވެ. އެތަން ތަނުން ފެނިގެންދާނެ މަންޒަރަކީ، އުމުރުން 18 އަަހަރު ނުވަތަ 19 އަހަރުގެ ޒުވާން ރީތި އަންހެން ކުދިން ތިބޭނީ އެކުދިންނަށް ވުރެ އުމުރުން ދެގުނަ އިތުރު މީހުންނާއި އެކީއެވެ. ކޮންކަމެއްގެ ބޭނުމުގައި ހެއްޔެވެ؟ ފައިސާގެ ބޭނުމުގައެވެ. މުއްސަނދި ދިރިއުޅުމެއް އުޅެލުމަށް ފެންބޮވައި ގަނެފައި ވާލެއް ބޮޑު ކަމުންނެވެ. އެކުދިންގެ ބޭބެ މެން ނުވަތަ ބައްޕަ މެންގެ އުމުރުގެ މީހުންނާއި އެކީ ރިސޯޓް ތަކަށް ގޮސް، މަޖާކޮށް ފާޑު ފާޑަށް އުޅޭ އިރު ހިތަށް އެއްޗެއް ނާރަނީ ބާއޭ އަޅުގަނޑު ހިތަށް އަރައެވެ.\nމިއަދު ގިނަ އަންހެން ކުދިން ބިޓެއް ނެގުމުގެ ކުރިން ބަލާނީ ފިރެހެން ކުއްޖާގެ ބެންކު ބެލެންސަށެވެ. ނޫނީ ފިރެހެން ކުއްޖާ އަތުގައި ރޭގަނޑު ފިނި ބުރު ޖަހަން ދާނެ ސައިކަލެއް ހުރި ތޯއެވެ. އެކުއްޖަކީ ކިތަންމެ އަޚުލާގު ރަނގަޅު ހިތްހެޔޮ ކުއްޖަކަށް ވިޔަސް، އެ ފިރެހެން ކުއްޖާ އަތުގަައި ލާރިއެއް ނެތިއްޔާ އެކުއްޖާ ގިނަ އަންހެން ކުދިން ކޮށްލާނީ ރިޖެކްޓް އެވެ.މިހެން އުޅުމުގެތެރޭގައި ގިނަ ފަހަރަށް ލިބެނީ ކެއްސެކެވެ. ފައިސާގެ ދަހިވެތި ކަމުގައި އުމުރު ބޭކާރު ކޮށްލާއިރު އެއް ފަހަރުވެސް ވިސްނާ ނުލަނީ ތޯއެވެ؟


Geveshi Aniyaa Libunu Hoarafushi Anhenakah Kulhudhufushi Gai Faruvaa Dhenee – adduLIVE\nLast Updated: April 20, 21:57\nގެވެށި އަނިޔާ ލިބުނު ހޯރަފުށި އަންހެނަކަށް ކުޅުދުފުއްށީގައި ފަރުވާ ދެނީ\nOct 29, 2020, 17:55 މުހައްމަދު އައިމަން\nހއ. ހޯރަފުށީގައި ގެވެށި އަނިޔާ ލިބުނު އަންހެނަކަށް ފަރުވާ ހދ. ކުޅުދުއްފުށި ސިޓީގެ ހޮސްޕިޓަލުގައި ފަރުވާ ދޭން ފަށައިފިއެވެ.\nޖެންޑާ މިނިސްޓްރީ އިން ބުނީ އެ ހާދިސާ ހިނގީ މިދިޔަ އަންގާރަ ދުވަހު ކަމަށެވެ. އެ މައްސަލަ އާއި ގުޅިގެން ގުޅުންހުރި މުއައްސަސާތަކާއެކު މަސައްކަތް ކުރަމުން އަންނަ ކަމަށްވެސް ޖެންޑާ އިން މައުލޫމާތުދެއެވެ.\nޖެންޑާ މިނިސްޓްރީ އިން މައުލޫމާތު ދިން ގޮތުގައި އަނިޔާ ލިބުނު އަންހެން މީހާގެ ކުދިންގެ ރައްކާތެރިކަން އެ މިނިސްޓްރީ އިން ކަށަވަރު ކޮށްފައިވާ ކަމަށެވެ. ބައެއް މީޑިއާތަކަށް ކުޅުދުއްފުށި ކައުންސިލުން ދީފައިވާ މައުލޫމާތުތަކުގައި ވަނީ އެ އަންހެން މީހާ މިހާރު ކުޅުދުއްފުށީގައި ހުންނަ އެމީހާގެ ގެއަށް ބަދަލު ކޮށްފައިވާ ކަމަށެވެ.\nއޭނާ ގެއަށް ބަދަލު ކުރި ނަމަވެސް އޭނާ އަށް ދޭންޖެހޭ ފަރުވާ ދޭނެ ކަމަށް ކައުންސިލުން ބުނެފައިވެއެވެ. އޭނާގެ އެކިވަރުގެ އަނިޔާތައް ލިބިފައިވާއިރު މިހާރު އޭނާގެ ހާލު މަޑުމަޑުން ރަނގަޅުވަމުން އަންނަ ކަމަށް ކައުންސިލުން ބުނެފައިވެއެވެ.\nމި މައްސަލާގައި އަންހެން މީހާ އަށް އަނިޔާކުރި މީހާ ހައްޔަރުކުރި ކަމެއް އަދި ނޭނގެއެވެ. ގެވެށި އަނިޔާގެ މައްސަލަތަކަކީ ފުލުހުން ވަރަށް ސީރިއަސް މައްސަލަތަކެއްގެ ގޮތުގައި ބަލާ މައްސަލަތަކެކެވެ.


Ibu ge thajuribaa in aa baabeh: "puppet eh noon"! | Mihaaru\nއިބޫ "މިހާރު" އަށް އިންޓަވިއު ދެއްވަނީ: ކެމްޕޭންގައި މުހިއްމު ދައުރެއް ރައީސް ނަޝީދު އާދަކުރައްވާ ކަމަށް ވިދާޅުވި. --ފޮޓޯ: ނިޝާން އަލީ/މިހާރު\nއިބޫގެ ތަޖުރިބާ އާއި އިތުބާރުން އާ ބާބެއް:"ޕަޕެޓެއް ނޫން"!\n26 އޯގަސްޓް 2018 - 09:51 49 comments\nޅ. މެމްބަރެއްގެ ގޮތުގައި، 1994 ވަނަ އަހަރު ސިޔާސީ ހަޔާތް ފެއްޓެވި، އިބްރާހިމް މުހައްމަދު ސޯލިހް (އިބޫ) އަށް ގަބޫލުކުރެއްވުނު ގޮތުގައި، ސިޔާސީ މަސައްކަތުގައި 24 އަހަރު އޭނާ އަށް ފުދެ އެވެ؛ އެއީ މަޖިލީހުގެ ފަސް ދައުރެވެ. އާއްމު ނުކުރެއްވި ނަމަވެސް ނިންމެވުމަކީ، އިބޫ ވިދާޅުވި ގޮތުގައި، އަންނަ އަހަރު ރިޓަޔާ ކުރެއްވުމެވެ.\nއެކަމަކު އަންނަ މަހު ބާއްވާ ރިޔާސ އިންތިޚާބަށް، ސިޔާސީ ކަންކަން ފުރޮޅިގެން އައީ އޭނާ އަށް ހީކުރެއްވިފައި އޮތް ގޮތަކަށް ނޫނެވެ. އިދިކޮޅު ޕާޓީތަކުން މަސައްކަތްކުރި ގޮތަށް ކަންކަން ތަރުތީބު ނުވެ، އިންތިޚާބު ބޯމަތިވުމުން އޭނާ އަށް ޖެހިވަޑައިގަތީ، އިދިކޮޅު ސިޔާސީ ޕާޓީތަކުގެ ކެންޑިޑޭޓެއްގެ ގޮތުގައި ރިޔާސީ އިންތިޚާބުގައި ވާދަކުރައްވާށެވެ. އެއީ، އެއްވެސް ހިސާބަކުން، ވިސްނަވާފައި އޮތް ކަމަކަށް ނުވި ނަަމަވެސް އިބޫގެ ކުރިމަތީގައި އޮތީ، ދެ ޗޮއިސް އެވެ.\nސިޔާސީ ހަޔާތް ނިންމަވާލެއްވުން ނުވަތަ ގައުމު ވެއްޓިފައިވާ އަނދަވަޅުން ސަލާމަތް ކޮށްދެއްވުމުގެ ޒިންމާ އުފުއްލެވުމެވެ. ސިޔާސީ ތަޖުރިބާ އާއި އެންމެންގެ އިތުބާރާ ހެދި ސިޔާސީ ހަޔާތުގެ އާ ބާބެއް ފެއްޓެވުމަކީ، އިބޫ ވިދާޅުވާ ގޮތުގައި، އުނދަގޫ ނިންމެވުމެކެވެ.\nޚާއްސަކޮށް، ކުޑައިރުއްސުރެން އެންމެ ގާތް އެކުވެރިޔާ، ކުރީގެ ރައީސް މުހައްމަދު ނަޝީދު ވާދަކުރައްވަން އޮތް މަގާމެއް ފުރުއްވަން ޖެހިވަޑައިގަތުމެވެ. އެމްޑީޕީގެ ރިޔާސީ ކެންޑިޑޭޓުގެ ގޮތުގައި، އިބޫ ނުކުންނެވީ، ނަޝީދަށް ކުރިމަތި ލެއްވޭނެ ގާނޫނީ ދޮރުތައް ބަންދުވެ، އިތުރު ގޮތެއް ނެތުމުންނެވެ. އެ ޕާޓީގެ ރިޔާސީ ޕްރައިމަރީގައި، ކެންޑިޑޭޓަކީ ނަޝީދު ކަމަށް ނިންމި ނަމަވެސް، ވެރިކަން ކުރައްވަން އޮތް ހުރަހަކީ އެމަނިކުފާނަށް އިއްވާފައި އޮތް 13 އަހަރުގެ ޖަލު ހުކުމެވެ.\nސިޔާސީ މި ހަގީގަތާ އެކު އިބޫ އަދިވެސް ގަބޫލުކުރައްވަނީ، ރާއްޖޭގެ ވެރިކަމަށް ކުރިމަތިލައްވަން "އެންމެ ރަނގަޅު ޗޮއިސް އަކީ ނަޝީދު" ކަމަށެވެ.\n"އެންމެ ގިނަ ބައެއްގެ ތާއީދު އަދިވެސް އޮތީ ރައީސް ނަޝީދަށް. އެއީ ހަގީގަތް. އެއަކަށް ޗެލެންޖް ކުރެވޭނެ އެހެން ލީޑަރެއް ހުރި ކަމަކަށެއް އަދި އަޅުގަނޑު ގަބޫލެއް ނުކުރަން. ދެން، ކަން ދިމާކުރި ގޮތުން، ރައީސް ނަޝީދަކަށް ވެސް އަޅުގަނޑުމެންގެ އެހެން [އެއްވެސް ޕާޓީއެއްގެ] ލީޑަރަކަށް ވެސް ކުރިމަތިލެވޭނެ ގޮތެއް ނުވި. އެހެންވީމާ އަޅުގަނޑު މި ނުކުތީ،" އިބޫ ވިދާޅުވި އެވެ.\nރައީސް އަބްދުﷲ ޔާމީންގެ ސަރުކާރުން އިދިކޮޅު ސިޔާސީ ލީޑަރުންނަށް ކުރިމަތި ކުރުވި ފިއްތުންތަކާއި ރައްޔިތުންނަށް ގެއްލުންވާ ގޮތަށް މަޖިލީހުގެ ތެރެއިން ނިންމަމުން ދިޔަ ކަންކަމާ ދެކޮޅަށް އެ ލީޑަރުންގެ ފަރާތުން އެންމެ އިސްކޮށް، މަސައްކަތް ކުރެއްވީ ވެސް އިބޫ އެވެ. ވަކި ހިސާބަކުން، ހައްޔަރުކޮށް ޖަލަށް ވެސް ލި އެވެ. އިންތިޚާބުގައި ރައީސް އަބްދުﷲ ޔާމީނާ، ވާދަކުރައްވަން ސިޔާސީ ގަދަ ކަނޑަކަށް ނުކުންނެވީ އެ ހުރިހާ ތަޖުރިބާއަކާ އެކުގަ އެވެ.\nއިބޫ، ވެވަޑައިގަންނަވާނީ ނަޝީދުގެ "ޕަޕެޓަކަށް"؟\nނަޝީދާ އެކު އޮންނަ ގާތް ގުޅުމާ ހެދި އިބޫ އަށް އަށް ބޮޑެތި ތުހުމަތުތަކެއް ކުރެ އެވެ. އެއް ބަޔަކު ދެކޭ ގޮތުގައި، ނަޝީދު ދޫދެއްވައި، އެމްޑީޕީގެ ރިޔާސީ ކެންޑިޑޭޓެއްގެ ގޮތުގައި ފަހު ވަގުތު އިބޫ ނެރުއްވީ، އިތުބާރު ކުރެއްވޭ ބޭފުޅަކަށް ވާތީ އެވެ. އަދި ނަޝީދުގެ ވިސްނުންފުޅާ އެއްގޮތަށް ކަންކަން ކުރައްވާނެ ބޭފުޅަކަށް ވާތީ އެވެ. ޕީޕީއެމުން ބުނާ ގޮތުގައި، ވެރިކަމަށް ހޮވިވަޑައިގެންފި ނަމަ، "އިބޫ ވެވަޑައިގަންނަވާނީ ނަޝީދުގެ ޕަޕެޓަކަ"ށެވެ.\nއެކަމަކު އިބޫގެ ރައްދު އައީ އެ ވާހަކަތަކާ މުޅިން ދެކޮޅަށެވެ.\nކެމްޕޭން ޖަލްސާއެއްގައި، އިބޫ ވާހަކަ ދައްކަވަނީ: ވެރިކަން ކުރައްވާނީ، ގާނޫނުއަސާސީގައިވާ ގޮތަށް، އަދި ލީޑަރުން އެއްބަސްވި ކަންކަމަށް އިހްތިރާމް ކުރައްވައިގެން ކަމަށް ވިދާޅުވި.\n"އެއްވެސް ހާލެއްގައި ރައީސް ނަޝީދުގެ އަދި އެހެން އެއްވެސް މީހެއްގެ ވެސް ޕަޕެޓެއްގެ ގޮތަކުއެއް ނޫން، ރާއްޖޭގެ ވެރިކަން ލިބިއްޖިއްޔާ އަޅުގަނޑު މަސައްކަތް ކުރާނީ. އަޅުގަނޑަކީ މިނިވަންކަމާ އެކު މަސައްކަތްކުރެވޭނެ މީހެއް،" އިންތިޚާބާ ގުޅޭ ގޮތުން "މިހާރު" އަށް ދެއްވި ހާއްސަ އިންޓަވިއުގައި އިބޫ ވިދާޅުވި އެވެ.\n"އަޅުގަނޑު ކުރިމަތީގައި އޮންނާނީ ގާނޫނުއަސާސީ އާއި ގާނޫނުތައް. އަދި [ގުޅިފައިވާ ޕާޓީތަކުގެ ލީޑަރުން] އެއްބަސްވެފައިވާ ކަންތައްތައް އަޅުގަނޑުމެންގެ ތެރޭގައި. އެހެންވީމާ، އެއީއަކީ، އެއްވެސް ހާލެއްގައި، ކަންބޮޑުވާން ޖެހޭ ކަމެއް ނޫން. އަދި އެހެނެއް ގަބޫލެއް ނުކުރައްވާނެ، އަޅުގަނޑުމެންގެ ލީޑަޝިޕްގެ އެއްވެސް ބޭފުޅަކު ވެސް."\nއިބޫ ވިދާޅުވި ގޮތުގައި، ކިތަންމެ ގާތް ނަމަވެސް ނަޝީދާއި އޭނާއާ ދެމެދު ވެސް ޚިޔާލުތަފާތުވާ ކަންކަން ހުރެ އެވެ. އެއީއަކީ މައްސަލައެއް ކަމަށް ދެ ބޭފުޅުން ވެސް ގަބޫލުނުކުރައްވާ ކަމަށް ވިދާޅުވި އެެވެ.\nއިބޫގެ އަމިއްލަ ނަފްސަށް އޮތް ޔަގީންކަމަކީ، ޚިޔާލު ތަފާތުވުންތައް ހުއްޓަސް ހައްލު ހޯދޭނެ ކަމެވެ. އެއީ، ނަޝީދަށް ވިއަސް އެހެން ބޭފުޅަކަށް ވިއަސް ވާހަކަ ދައްކައިގެން، ހައްލު ނުވާނެ ކަމެއް ނޯންނާނެ ކަމަށް އިބޫ ގަބޫލުކުރައްވަ އެވެ.\nރިޔާސީ އިންތިޚާބާ ގުޅޭ ގޮތުން އިބޫ، "މިހާރު" އަށް އިންޓަވިއު ދެއްވަނީ. --ފޮޓޯ: ނިޝާން އަލީ/މިހާރު\n"ހިޔާލުތަފާތުވިއަސް ގައުމު ކުރިއަށް ގެންދަން ވިސްނާ ބައިވަރު މީހުން އުޅޭކަން އަޅުގަނޑަށް ގަބޫލުކުރެވޭ. އަޅުގަނޑު ހިތަށްއެރީ، އެންމެން އެކީގައި މަސައްކަތްކޮށްގެން އެކަން ކުރެވޭނެއޭ. އަޅުގަނޑުގެ ވިސްނުން އަބަދުވެސް ހުރޭ އެކީގައި މީހުންނާ އެކު މަސައްކަތް ކުރަން. އެގޮތުން، މި އެންމެންނާ އެކުގައި މަސައްކަތް ކުރަން އަޅުގަނޑުމެންގެ ތެރޭގައި މިއޮތް ވިސްނުމުގައި މި ހިސާބަށް މިއައީ،" އިބޫ ވިދާޅުވި އެވެ.\n"ކިތަންމެ ބޮޑަށް ޚިޔާލު ތަފާތުވިއަސް އަޅުގަނޑަށް އެނގޭ، އަޅުގަނޑަށް ވާހަކަ ނުދެއްކޭނެ މީހެއް ނުހުންނާނެ ކަން."\nކޯލިޝަންގެ ވެރިކަން މިފަހަރަކު ނުރޫޅޭނެ!\nއިބޫ، އިންތިޚާބަށް ނުކުންނެވީ، ގުޅިފައިވާ ޕާޓީތަކުގެ ކެންޑިޑޭޓެއްގެ ގޮތުގަ އެވެ. އަންނަ މަހު ބާއްވާ ރިޔާސީ އިންތިޚާބު، އިބޫ އަށް ކާމިޔާބުވެއްޖެ ނަމަ، އަނެއްކާވެސް އުފެދޭނީ ކޯލިޝަން ސަރުކާރެކެވެ. ނުވަތަ ތަފާތު ފިކުރުތަކުގެ އެތައް ބަޔަކު ހިމެނޭނެ ވެރިކަމެވެ. އޭގެ ތެރޭގައި، ހިމެނެނީ އެމްޑީޕީ އާއި އަދާލަތު ޕާޓީ އާއި ޖުމްހޫރީ ޕާޓީގެ އިތުރުން، ކުރީގެ ރައީސް މައުމޫން އަބްދުލް ގައްޔޫމަށް ތާއީދުކުރާ މީހުންނެވެ.\nކިތަންމެ "ފުޅާ ކޯލިޝަނަކަސް" ރާއްޖޭގެ ތަޖުރިބާ އަށް ބަލާއިރު އިއްތިހާދުވެގެން "އޮއްޓަރު ހުރި ވެރިކަމެއް" އުފެއްދިފައެއް ނެތެވެ. ދެހާސް އަށް ވަނަ އަހަރު، އެމްޑީޕީ ވެރިކަމަށް އަންނަން ހެދި ކޯލިޝަން ވެރިކަމުގެ ތިން ވަނަ ހަފުތާ ތެރޭގައި ރޫޅުނެވެ. ހަމަނުޖެހުން ބޮޑުވި 2013 ގެ ރިޔާސީ އިން އިންތިޚާބުގެ ދެ ވަނަ ބުރުގައި އެތައް ބަޔަކާ އެކު އިއްތިހާދުވެގެން ވެރިކަމަށް ވަޑައިގަތް ރައީސް އަބްދުﷲ ޔާމީންގެ ފަަރާތްޕުޅުން ވެސް ފެނުނީ އެ މަންޒަރެވެ.\nދެން ހުންނެވީ އިބޫ އެވެ. ވެރިކަމަށް ހޮވިވަޑައިގެންފި ނަމަ، ކޯލިޝަން ސަރުކާރު އޭނާ އަށް ދެމެހެއްޓެވޭނީ ކިހާ ދުވަހަކު ހެއްޔެވެ؟\nއޭނާ ވިދާޅުވަނީ، ކުރީގެ ކޯލިޝަންތަކާ، މިފަހަރުގެ ކޯލިޝަން ހުރިހާ ގޮތަކުން ވެސް ތަފާތު ކަމަށެވެ.\n"ކުރީ ފަހަރުތަކުގައި ކޯލިޝަން އުފެދިގެން އައީ، އިންތިޚާބުގެ ދެ ވަނަ ބުރުގައި ގާތްގަނޑަކަށް ހަފުތާއަކަށް ވެފައި ވަނިކޮށް. އެއްވެސް ކަހަލަ ކޮންކްރީޓް އެއްބަސްވުމެއް ނެތް އެއަކު. ބައެއް ފަހަރު ސޮއި ވެސް ނުކޮށް އަނގަ ބަހުން ދެކެވުނު ވާހަކަތަކެއްގެ ތެރޭގައި ކޯލިޝަން ހެދިގެން އައީ. އެއީ އެ ވަގުތަށް ކޮންމެހެން ބޭނުން ކަމަކަށް ވެގެން. އެނގިވަޑައިގަންނަވާނެ ކުރީ ދެ ފަހަރު ވެސް އިންތިހާބު ކާމިޔާބު ކުރެވުނީ އޭރު އޮތް ވެރިކަން ބަދަލުކުރަން. ތާއީދަށް ވުރެން ބޮޑަށް ނޫނެކޭ ބުނަން ވެރިކަމަށް،" އިބޫ ވިދާޅުވި އެވެ.\n"އެއާޚިލާފަށް މި ފަހަރު އަޅުގަނޑުމެން ކޯލިޝަން މި ހެދީ އޭގެ މާ ކުރިން. ދެ އަހަރު ވެގެން މިދަނީ އަޅުގަނޑުމެން ކޯލިޝަނެއްގައި މަސައްކަތް ކުރާތާ. ދެ އަހަރު ހިފެހެއްޓިއްޖެ. ހުންނާނެ އެއްބަސްވުންތަކެއް، ކޯލިޝަން ރޫޅޭނެ ގޮތާއި، ދަމަހައްޓަން ކުރަން ޖެހޭނެ ކަންތައް. އޭގެ އިތުރުން ގާނޫނީ ބާރު އެއަށް، އަޅުގަނޑުމެން ހޯދައިދޭނަން. މީގައި އެންމެ ރަނގަޅު ގޮތަކީ ގާނޫނުއަސާސީ އަށް އެ ބަދަލު ގެނައުން. އެހެން ނަމަވެސް އެކަމަށް ވެސް ވަގުތު ނަގާނެ ކަމަށް އަޅުގަނޑުމެންނަށް ފެންނާތީ، ފުރަތަމަ އެ އެއްބަސްވުން އޮވެފައި ގާނޫނަކުން، ކޯލިޝަންގެ ސަރުކާރު ދެމިއޮންނާނެ ގޮތް އަޅުގަނޑުމެން ފާސްކުރާނީ."\nކުނޫޒްގައި ބޭއްވި ޖަލްސާއެއްގައި ކުރީގެ ރައީސް މައުމޫން، ޖުމްހޫރީ ޕާޓީގެ ލީޑަރު ގާސިމް އިބްރާހިމާ ސަލާމްކުރައްވާއިރު، އިބޫ އަރިހުގައި: އިދިކޮޅު ލީޑަރުންގެ މެދުގައި އިތުބާރު އެބައޮތް ކަމަށް ވިދާޅުވި.\nވެރިކަމުގެ ފަސް އަހަރު ނިމެންދެން ކޯލިޝަން ދެމިއޮންނާނެ ކަމަށް ވެސް އޭނާ ގަބޫލުކުރައްވަ އެވެ.\n"އެކަމަކު ވިސްނަވަން ޖެހޭނެ. މިއީ ތަފާތު ފިކުރުގެ، ތަފާތު ވިސްނުމުގެ ސިޔާސީ ޕާޓީތައް. ގައުމަށް އެންމެ ފައިދާ ހުރި ގޮތަކަށް ވާނީ ވަކި ހިސާބަކުން އެ ފިކުރުތަކަށް ޖާގަ ދީގެން. ވާދަވެރި ސިޔާސީ މާހައުލެއް އުފައްދައިގެން،" އިބޫ ވިދާޅުވި އެވެ.\nއެއްބަސްވުމުގެ އިތުރުން، ލީޑަރުންގެ މެދުގައި އިތުބާރު އޮތް ކަމަށް ވެސް އިބޫ ވިދާޅުވި އެވެ. އެހެން ނޫން ނަމަ، ގައުމު ހަމަ މަގަށް އަޅުވަން ދެ އަހަރު ވަންދެން އެކުގައި މަސައްކަތް ނުކުރެއްވޭނެ ކަމަށް ވިދާޅުވި އެވެ.\n"ގައުމު މިއަދު މިއޮތް ހާލަތުން އަޅުގަނޑުމެންގެ އެއްވެސް ލީޑަރަކަށް ނެތް މި ނޫން ހާލަތެއް. ގައުމު ސަލާމަތް ކުރަން އެބަ ޖެހޭ. އެއަށް ފަހު އަޅުގަނޑުމެންގެ ސިޔާސީ ޚިޔާލުތަފާތުވުންތައް އިސްކުރަން ޖެހޭނީ. އެއީ އަޅުގަނޑުމެން އެންމެން ގަބޫލުކޮށްގެން މިތިބި ގޮތަކީ. އެއީ ސިޔާސީ ޚިޔާލުތަފާތުވުންތައް ދުރުކޮށް ގައުމު އިސްކޮށްގެން ނޫން ގޮތަކަށް އެކަން ކުރެވޭނެ ކަމަކަށް އަޅުގަނޑުމެން ގަބޫލެއް ނުކުރަން. އެހެންވެ ކޯލިޝަނެއް ހަދައިގެން މި ނުކުތީ."\nއިބޫ، ސިޔާސީ ގަދަ ކަނޑަކަށް ނުކުމެވަޑައިގަތީ، އިދިކޮޅު ހުރިހާ ލީޑަރުންގެ ތާއީދާއި އެއްބާރު ލެއްވުމާ އެކުގަ އެވެ. އެއާ އެކު ވެސް، އިބޫގެ ސިޔާސީ ހަޔާތް، މަޖިލީހުގެ ފަސް ވަނަ ދައުރާ ހަމައިން ނިންމާލައްވާނީތޯ ނުވަތަ އާ ބާބަކުން ފަށާނީތޯ، މުޅިން ސާފުވާނީ އިންތިޚާބަށް ފަހު އެވެ. އިބޫ ވިދާޅުވި ގޮތުގައި، ސިޔާސީ، އާ ބާބަކަށް، އޭނާ ތައްޔާރެވެ.\nއިތުރު ލިޔުންތައް ރައީސް މުހައްމަދު ނަޝީދު ރައީސް އިބްރާހިމް މުހައްމަދު ސޯލިހް ރައީސް އަބްދުﷲ ޔާމީން


HakuraHura ge meehakah anehkaaves shakkuvaathee test kuranee\nހަކުރާހުރާގެ މީހަކަށް އަނެއްކާވެސް ޝައްކުވާތީ ޓެސްޓްކުރަނީ\nއިއްޔެ މާލޭގައި ބޭއްވި ޑްރިލްގެ ތެރެއިން: ހަކުރާހުރާގެ މީހަކު ދަނީ ޓެސްޓް ކުރަމުން - އަހުމަދު އަޝްހާދު | އަވަސް\nކޮވިޑް-19އަށް ޝައްކު ކުރެވޭ އަލާމާތްތަކެއް ހުރެގެން ސިނަމަން ހަކުރާ ހުރާ ރިސޯޓުން ބިދޭސީއަކު ޓެސްޓް ކުރުމުގެ މަސައްކަތް ފަށައިފި އެވެ. އެމީހާގެ ނަތީޖާ ލިބެންދެން އެ ރިސޯޓް ވަނީ މޮނީޓަރިން ހާލަތަށްލާފަ އެވެ.\nމީގެކުރިން ވެސް ހަކުރާހުރާ ރިސޯޓް މޮނީޓަރިންގެ ހާލަތަށް ގެނަ އެވެ. އެއީ އެ ރަށުގައި ހުރި ޓޫރިސްޓެއްގެ ފަރާތުން އަލާމާތްތައް ފެނުމާ ގުޅިގެންނެވެ. ނަމަވެސް އޭނާގެ ނަތީޖާ ނެގެޓިވްވުމުން މަނީޓަރިން ހާލަތުން ނަގައި ރިސޯޓް ހުޅުވާލި އެވެ.\nއެ ޓޫރިސްޓާ ކޮންޓެކްޓްވި އެއާޕޯޓްގެ ގިނަ މުވައްޒަފުންތަކެއް ވެސް އޭރު އެކަހެރިކުރި އެވެ. އެ އެންމެން ވެސް ދޫކޮށްލީ އެމީހާގެ ނަތީޖާ ނެގެޓިވްވުމާ ގުޅިގެންނެވެ.\nކޮވިޑް-19 ބަލި ރާއްޖޭގައި ފެތުރުނަ ނުދިޔުމަށް ގިނަ ފިޔަވަޅުތަކެއް ސަރުކާރުން ދަނީ އަޅަމުންނެވެ. އެގޮތުން މާދަމާއިން ފެށިގެން ރާއްޖެއިން އޮން އެރައިވަލް ވިސާ ދިނުން ހުއްޓާލަން ވަނީ ނިންމާފަ އެވެ. އެހެންވެ، މީގެފަހުން ޓޫރިސްޓުންނަށް ރާއްޖެ ނާދެވޭނެ އެވެ.\nޓޫރިޒަމް ކޮރޯނާ ވައިރަސް ކޮވިޑް-19 + ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު


(1 ނޮވެމްބަރ 2021އާ ގުޅޭ)\nވަގުތުކޮޅަކު މެސެޖަށް ބަލަން އިނުމަށްފަހުގައި ޝީލާ އެނދުން ތެދުވިއެވެ. އަދި ފޯނު އަތަށް ލައިގެން ކޮޓަރީގެ ދެކޮޅަށް ހިނގަން ފެށިއެވެ. އަބަދުވެސް ޝީލާއަށް އިސްކުރެވެނީ އޭނާގެ އަމިއްލަ މަސްލަހަތުކަން ވަރަށް ރަނގަޅަށް ޝީލާއަށް ވިސްނެމުން ދިޔައެވެ. އެއްވެސް ޙާލެއްގައި އެހެން މީހަކަށް ކޮށްފާނެ އަސަރަކާ، ހިތްދަތި ކަމެއް ހިތަށް ގެންނަން ވެސް ޝީލާ ބޭނުން ނުވާކަށް ޝީލާއަށް އިޙްސާސް ވެގެން ދިޔައެވެ. ނަމަވެސް އެއީ ޝީލާ މިހާރު އިތުރަށް ބޭނުންވާ ގޮތެއް ނޫނެވެ. ލޯބިވާ މީހަކަށްޓަކައި އެފަދަ ދެރައެއް ދީގެން އުޅުން އެއީ ޝީލާ ދެން ނުކުރާނެ ކަމެކެވެ. ދެ ކައިވެނި ވެސް ނިމުމަކަށް އައުމުން ޝީލާ ބަދަލުވާން ވެއްޖެއޭ އޭނާގެ ހިތާއި ޟަމީރު އޭނާއަށް ވިސްނައިދެއެވެ. ކުއްލިއަކަށް ހުރެފައި ޝީލާ ބަލައިލީ އޭނާގެ އަތުގެ ތެރޭގައި އޮތް ފޯނަށެވެ. އަދި ލަސްނުކޮށް ޝީލާ އޭނާގެ ލޯބިވެރިޔާ ފިރުޝާނަށް ގުޅައިލިއެވެ. އެ ލޯތްބަށް ކުޑަ ދުވަސްކޮޅެއް ވިޔަސް، ޝީލާ ހުރީ އެލޯތްބަށްޓަކައި ނިކަން ވަރުވެފައެވެ.\n"ހަލޯ! ފިރުޝާން. އަޑު އަހާ ބަލަ! އަހަރެންނަށް އެނގެއޭ ފިރުޝާން ވެސް ދެރަވާނެކަން. އެކަމު، އަހަރެން ކީކޭތަ މަންމަމެން ގާތުގަ ބުނާނީ؟" ޝީލާ ވާހަކަދައްކަމުން ދިޔައީ ވަރަށް ސިއްރުންނެވެ. ކޮޓަރިން ބޭރަށް އޭނާގެ އަޑު ގޮސްދާނެ ކަމަށް ވިސްނައިގެން ހުރެގެންނެވެ.\n"ބުނެބަލަ ޝީލާ މެރީ ކުރަން ބޭނުމޭ. ބުނޭ ޝީލާ އިންނަން މިއުޅެނީ އަހަންނާއޭ. އެ ނިމުނީއެއްނު؟" ފިރުޝާން ވާހަކަދައްކަމުން ދިޔައީ ނުރުހުންވުމާ އެކުގައެވެ. ޝީލާއޭ އެއްފަދައިން ފިރުޝާނަށް ވެސް އެ ލޯބީގައި ވަނީ ނިކަން ފޯރި އަރާފައެވެ. އެ ފޯރީގައި ފިރުޝާން ހުރީ ޝީލާ އަންބަކަށް ހަދަން ދޭތިން އެކައްޗަށް ހިފައިގެންނެވެ. އަނެއްކޮޅުން ޝީލާ ވަރަށް ލޯބިވާ އިރުވެސް، މައިންބަފައިން ދެކެ ގަންނަ ބިރަކުން ޝީލާ ހުރީ އެ ލޯބި ޢާއިލާއަށް ތައާރަފު ކޮށްދޭން ޖެހިލުންވެ ބިރުގެންފައެވެ.\n"ތިހެން ބުނަން ފިރުޝާން އަށް ފަސޭހަ ވެދާނެ! އަހަރެން ވެސް ބޭނުމެއް ނޫނޭ މިހެން އަބަދަކު ސިންގަލް ކޮށް ހުންނާކަށް. އެކަމު، އަހަރެންގެ މައިންބަފައިން ޤަބޫލެއް ނުވާނެ އަހަރެން މާލޭ، ގެދޮރު ހުރި މުއްސައްޖަކާ ނޫނީ އިންނާކަށް.." ޝީލާ އެހެން ބުނުމާ އެކުގައި ފިރުޝާން ޖަވާބަކަށް ބުނެލީ ހަމައެކަނި "އޯކޭ" މިހެންނެވެ. ހިތްހަމަ ނުޖެހިގެން ޝީލާގެ ކަންފަތް މައްޗަށް ފިރުޝާން ފޯނު ކަނޑައިލިއެވެ. ހާސްވެގެން ޝީލާ އެތައް ފަހަރަކު ފިރުޝާނަށް ގުޅިއެވެ. ނަމަވެސް ފިރުޝާންގެ ފަރާތުން އެއްވެސް ޖަވާބެއް ޝީލާއަކަށް ލިބޭ ގޮތެއް ނުވިއެވެ. ފަހުން ފިރުޝާން ފޯނު ވެސް ނިއްވައިލީއެވެ.\nމުޅިން އައު ދުވަހަކަށް ދުނިޔެއަށް އިރު އަރައިފިއެވެ. ހެނދުނު ހެނދުނާ ޒަކްވާނަށް ނިދަން ނޯއްވެވިގެން އޭނާ ގޮސް ވަނީ ލިވިޔާ އޮތް ކޮޓަރިއަށެވެ. ލިޔާނާ ލޯބި ކޮށްލައި، ލިޔާން ހޭލައި އޮތްތޯ ބަލައިލުމުގެ ބޭނުމުގައެވެ. ނަމަވެސް ޒަކްވާންގެ ދެލޯ އެންމެ ފުރަތަމަ ގޮސް ހުއްޓުނީ އެނދުގައި ނިދާފައި އޮތް ލިވިޔާގެ މޭގެ މަތީގައި އޮތް ފޮޓޯގަނޑަށެވެ. މަޑުމަޑުން ކުރިއަށް ފިޔަވަޅު ނަގަމުން ޒަކްވާން ގޮސް ހުއްޓުނީ ލިވިޔާގެ ދާދި ގާތުގައެވެ. އަދި ވަރަށް ލަސްލަހުން އެ ފޮޓޯގަނޑު ނަގައި ބަލައިލިއެވެ. ޝަހުރުގެ ތަސްވީރެކެވެ. ކޮންމެ ރެއެއްގައި ޒަކްވާން ނިދަނީ ލިވިޔާގެ ތަސްވީރަށް ބަލަން އޮވެގެންނެވެ. ނަމަވެސް ޒަކްވާންގެ ލޯބީގައި ތަޤުދީރުގައި ވަނީ މުޅިން އެހެން ވާހަކައެކެވެ.\n"ދޮންބޭ! ކީއްވެތަ؟ އެހާ ރަނގަޅު ކުއްޖެއް ލިބުނީމަ ވެސް.. އަހަރެން ވެސް ދޮންބެއަށްޓަކައި.." ޒަކްވާނަށް ހިތާހިތާ ޝަކުވާ ކުރެވެމުން ދިޔައެވެ. ގާތުގައި މީހަކު ހުރި ކަމުގެ އިޙްސާސް ވުމުން ލިވިޔާ އޭނާގެ ދެލޯ ހުޅުވައިލިއެވެ. ހަމައެއާ އެކުގައި ކުޑަ ވަގުތުކޮޅެއްގެ ތެރޭގައި ލިވިޔާ ދެލޯ މަރައިލިއެވެ. ލިވިޔާގެ ކުރިމަތީގައި ހުރި ޒަކްވާން ދެލޯ މަރައިގެން އެ ފޮޓޯގަނޑު އަތަށް ލައިގެން ހުރީއެވެ. އޭރު މެރިފައިވާ ދެލޮލުން ކަރުނަ ފައިބަމުންދާ ތަން ލިވިޔާއަށް ފެނުނެވެ. އެކަން ލިވިޔާއަށް އެނގޭ ކަމަކަށް ހަދަން އޭނާ ބޭނުން ނުވުމުން، ލިވިޔާ ނިންމީ ނިދާ ކަމު ހަދާފައި އޮންނާށެވެ. ޒަކްވާން ވެސް އެގޮތުގައި މާގިނަ އަރަކު ނުހުރެއެވެ. ލިވިޔާ އޮތް އެނދުމަތީގައި ފޮޓޯގަނޑު ބާއްވާފައި ޒަކްވާން ކޮޓަރިން ނުކުތީ ރޮމުންނެވެ.\nޒަކްވާން ކޮޓަރިން ނުކުތުމާ އެކުގައި، ލިވިޔާ ދެލޯ ހުޅުވައި ބަލައިލީ ލިޔާނަށެވެ. ޒަކްވާންގެ ފަރާތުން ފެންނަމުންދާ އޯގާވެރިކަމާއި ލޯބީގެ ފަހަތުގައި ވަނީ ހަމައެކަނި ރަޙުމަތްތެރިކަން ނޫންކަން ލިވިޔާ ޤަބޫލު ކުރެއެވެ. ނޫނީ ދޮންބެގެ ދަރިއަކަށް ވުމުން ހަމައެކަނި އޮންނަ ގާތްކަން ކަމުގައި ހީކޮށްލައިގެން ލިވިޔާ ނުހުރެއެވެ. ޒަކްވާންގެ ހިތުގައި އަބަދުވެސް ލިވިޔާއަށް ލޯބި އޮންނަކަން މިއަދު މިފެނުނު މަންޒަރުން ވެސް ލިވިޔާއަށް ޔަޤީން ކުރެވުނެވެ. ވަގުތުކޮޅަކު ޒަކްވާންގެ ފަރާތުން ފެންނަމުންދާ ކަންތައްތަކާ މެދުގައި ވިސްނާ ލުމަށްފަހު، ލިވިޔާ އެނދުން ތެދުވިއެވެ.\nރޭގަނޑުގެ އަނދިރިކަން މުޅި ތަނަށް ވެރިކޮށްލައިފިއެވެ. ކޮޓަރީގައި ބޯގޮވާފައި ޝީލާ އިނީ ހަދާނެ ނުހަދާނެ ގޮތެއް ނޭގިފައެވެ. އެތައް އިރަކު ވިސްނުމަށްފަހު، ޝީލާ އަނެއްކާ ވެސް ނެގީ ފޯނެވެ. އަދި މެސެޖު ބަޔަށް ވަދެ ޓައިޕް ކުރަން ފެށިއެވެ.\n"ފިރުޝާން. ޕްލީޒް ކޯލް މީ! ފިރުޝާން ބުނި ކޮންމެ ކަމެއް ވެސް ކުރާނަން. މަންމަ ގާތުގަ ވެސް ބުނަން އައިމް ރެޑީ ހަމަ. އަހަރެންނަށް ހިތްވަރު ދީ!" ޝީލާ އެހެން ލިޔެލުމަށްފަހު މެސެޖު ފޮނުވައިލިއެވެ.\n"ކޮބާ ދޮންތަ؟ އަބަދު ކޮޓަރީގަ ދޯ މިހާރު އޮންނަނީ؟" ސިޓިންގރޫމަގައި އިނދެ ޝަހުރު އެހެން އަހައިލީ ގޭތެރެއިން ޝީލާ ނުފެންނާތީއެވެ. ޖަވާބުގައި ހުސްނާ ވެސް އާނއެކޭ ބުނެލީ އެކަން ރޭކައިލުމުންނެވެ.\n"އެބަ އަންނަން ޚަބަރެއް ބަލާފަ.." ހުސްނާ ސޯފާއިން ތެދުވެގެން ހިނގައިގަތީ ޝީލާގެ ކޮޓަރިއާ ދިމާލަށެވެ. ޔޫހާ ފަރުވާއަށްފަހު މާލެއައި ފަހުން ގޭތެރެއިން ފެންނަނީ އުޖާލާ ކަމެވެ. ވަރަށް ގިނައިން ޔޫހާގެ އާއިލާ ވެސް އެގެއަށް އައިސް ހަދައެވެ. ހުސްނާ ގޮސް ޝީލާގެ ކޮޓަރީގެ ދޮރުގެ ތަޅުގައި ހިފައިލި ވަގުތަކީ ޝީލާގެ ފޯނަށް ފިރުޝާން ގުޅި ވަގުތެވެ. ކޮޓަރި ތަޅުލާފައި ވުމުން، އެތެރެއަށް ވަދެވޭ ގޮތެއް ހުސްނާއަކަށް ނުވިއެވެ.\n"މަންމާ! ފެންވަރައިގެން މިހުޅުވަނީ ދޮރު.." އަޑު ބާރުކޮށް އެހެން ބުނެ، ޝީލާ ފޯނު ހިފައިގެން ވަނީ ފާޚާނާއަށެވެ. އަދި ފޯނަށް ޖަވާބު ދިނެވެ.\n"ފިރުޝާން ކީއްވެތަ ތިހެން ތިހެދީ؟ ނޭނގޭތަ އަހަރެން ދެރަ ވާނެ ވަރު؟ ތިހެން ހަމަ ޚަބަރެއް ނުވެ ހުރީމަ އަހަރެންނަށް ކުރާނެ އަސަރު ނޭނގެ ދޯ؟ އަހަރެން ހީކުރީ.." ޝަކުވާ ކުރަމުން ޝީލާ ރޯން ފެށިއެވެ.\n"ބަލަ ޝީލާ! ޝީލާ ހީކުރީ އަހަރެން މިހުރީ ވަރަށް އުފަލުން ކަމަށްތަ؟ އަހަރެން ވެސް ހާދަ ދެރަވެއޭ. އަހަރެންނަށް އެއްވެސް ހާލެއްގައި ފަސޭހައެއް ނޫނޭ، ޝީލާއާ ވަކިން އެންމެ ސިކުންތެއް ވެސް ވޭތު ކުރަން." ފިރުޝާން ވެސް އޭނާގެ ހިތުގެ އުދާސްތައް ބަންޑުން ކުރިއެވެ. އެއާ އެކު އެދެމީހުން ވެސް އެކަކު އަނެކަކު ދެކެވާ ލޯބި ބަޔާން ކުރަމުން ގެންދިޔައެވެ. އެމީހުންގެ ކޯލް ނިމިގެން ދިޔައީ ޝީލާ އޭނާގެ މަންމަގެ ގާތުގައި މާދަމާ ވާހަކަދައްކާ ގޮތަށެވެ.\n"ވަރަށް ގުޅައިފިން.. ޒަކްވާން ނުނަގާ ފޯނެއް.." ޖޭސްމީން ބަލައިލީ ލިވިޔާގެ މޫނަށެވެ. ޖޭސްމީންގެ މޫނުމަތިން ފެންނަނީ ވަރަށް ބޮޑަށް ނުތަނަވަސް ވެފައިވާ ތަނެވެ. ލިވިޔާ ވެސް އިނީ އެފަދަ ޙާލެއްގައެވެ. ލިވިޔާގެ ކޯލްއަކަށް ވެސް ޒަކްވާން ޖަވާބެއް ނުދެއެވެ. ކޮންމެވެސް ވަރަކަށް މިވެގެން އުޅޭ ގޮތް ލިވިޔާއަށް ފަހުމް ވިޔަސް، ޖޭސްމީން ހުރީ ވާނުވާ ނޭނގިފައެވެ.\n"އަނެއްކާ.. ޒަކްވާން.. ޕްލީޒް ފޯނު ނަގާބަ!" ހިތުން އެހެން ކިޔަމުން ލިވިޔާ ގެންދިޔައީ ހުއްޓައިނުލައި ޒަކްވާނަށް ގުޅަމުންނެވެ. ލިވިޔާ އާއި ޖޭސްމީން ޒަކްވާންގެ ޚަބަރެއް ނުލިބިގެން މާޔޫސްކަންމަތީގައި ތިއްބާ ކުއްލިއަކަށް އެގެއަށް އައިސް ވަނީ ޒަކްވާނެވެ. އެއާއެކު، ލިވިޔާ އާއި ޖޭސްމީނަށް ހައިރާންވެ ހުރެ ކޮޅަށް ތެދުވެވުނެވެ. ޒަކްވާންގެ ދެލޯ ވަނީ ރަތްވެފައެވެ. ވަރަށް ބޮޑު ހިތާމައެއް ޒަކްވާން ކޮށްފައިވާކަން އެމޫނުމަތިން ފެންނަމުން ދިޔައެވެ.\n"އަހަރެން މިއައީ މިގޭގަ އިން އަހަރެންގެ ދަބަސް ބަލާ..." ޒަކްވާން ވާހަކަ ދެއްކީ އިސްދަށަށް ޖަހައިގެން ހުރެގެންނެވެ. ލިވިޔާ ކުރިއަށް ފިޔަވަޅެއް ނެގިއެވެ.\n"އެއީ ކިހިނެއްވީ؟ މިގެއަށް ދެން ނާންނަނީތަ؟" ލިވިޔާ ބަލައިލީ ޒަކްވާންގެ މޫނަށެވެ.\n"ހޫނ! ދުވަސްކޮޅަކަށް، ބޭރަށް ދާން މިދަނީ." ޒަކްވާން އެހެން ބުނުމާ އެކުގައި ޖޭސްމީންގެ އަނގަ ހުޅުވުނެވެ. ޒަކްވާން އިސްއުފުލައި ބަލައިލީ ޖޭސްމީނަށެވެ.\n"އައިމް ސޮރީ ޖޭސްމީން. އަހަރެންނަށް ޖޭސްމީން ދެކެ އުޅެއުޅެ ވެސް ލޯތްބެއް ނުވެވުނު.. މިކަން މިހެން ކުރިއަކަށް ނުދާނެތީ އަހަރެން ބޭނުން ވަނީ މިކަން ނިންމާލަން. އައިމް ރިއަލީ ސޮރީ.." ޒަކްވާން އެހެން ބުނެލުމަށްފަހު ހިންދިރުވައިލިއެވެ. އަދި ބަލައިލީ ލިވިޔާއަށެވެ. އޭރު ލިވިޔާގެ ދެލޯ ވަނީ ފެންކަޅިވެފައެވެ. ލިވިޔާ ވަރަށް އަވަސްކޮށް ޖޭސްމީނަށް ކަޅިއެއް ހިންގައިލިއެވެ. އެވަގުތު ވެސް ޖޭސްމީންގެ ހުޅުވިފައިވާ އަނގަ ނުލެއްޕެއެެވެ. ދެލޮލުން ހޯސްލާފައި ކަރުނަތައް އަންނަ އިރު، އޭނާ ވަނީ ހުއްޓުން އަރާފައެވެ.\n"ވަޓް؟" ވަގުތުކޮޅެއް ފަހުން، ޖޭސްމީންގެ އަނގައިން ވައި އަޑަކުން ނުކުތީ އެވަރަށެވެ. އަނގަމަތީގައި އަތް އަޅައިގެން ޖޭސްމީން ރޮމުން ދުވެފައި ގެއިން ނުކުތެވެ. ޒަކްވާން ގޮވަގޮވަ އޮތްވައެވެ.\n"ޒަކްވާން. ވައި؟؟" ލިވިޔާ ބަލައިލީ ޒަކްވާންގެ މޫނަށެވެ. ޒަކްވާންގެ ފަރާތުން އެއްވެސް ޖަވާބެއް ނުލިބުނެވެ. ޒަކްވާން ހިނގައިގަތީ ކޮޓަރިއަށް ވަންނާށެވެ. ފަހަތުން ލިވިޔާ ވެސް ދިޔައެވެ.\nކޮޓަރީގައި އޮތް ޒަކްވާންގެ ދެ ޓީޝާޓު ދަބަހަށް ކޮށްޕައިލުމަށްފަހުގައި ޒަކްވާންގެ ކޮނޑުގައި އޭނާ ދަބަސް އަޅުވައިލިއެވެ. އެވަގުތު ދަބަސްގެ ތެރެއިން ވެއްޓިގެން ދިޔައީ، ޒަކްވާން ނިދަމުން އޭނާ ބާލިސް ދަށަށްލާ ލިވިޔާގެ ފޮޓޯގަނޑެވެ. ފޮޓޯގަނޑު ގޮސް ވެއްޓުނީ ސީދާ ލިވިޔާއާ ޒަކްވާންގެ ކުރިމައްޗަށެވެ. ފެންނަން އޮތީ ވެސް ފޮޓޯގަނޑުގެ ލިވިޔާގެ ތަސްވީރު ކުރެހިފައިވާ ފަޅިއެވެ. މަޑުމަޑުން ގުދުވެލާފައި ލިވިޔާ ފޮޓޯގަނޑު އޭނާގެ އަތަށް ނެގިއެވެ. އަދި ފޮޓޯގަނޑު ދިއްކޮށްލީ ޒަކްވާންގެ އަތަށެވެ. ލަދާއި، ހުރިހާ އިޙްސާސެއް އެކުގައި ޒަކްވާނަށް ކުރުވި ކަމުގައި ވިޔަސް، އޭނާއަށް ވެފައިވަ ދެރަ އެ ހުރިހާ އިޙްސާސްތަކެއްގެ މައްޗަށް ގަދަވެގަތެވެ.\n"ދަނީ.. ލިޔާނަށް ސަލާމް ބުނައްޗޭ!" ޒަކްވާންގެ އަތުގެ ނުފުށުން އޭނާގެ ލޮލުން ވެއްޓެން ތައްޔާރުވި ކަރުނަ ތިކި ފޮހެލުމަށްފަހު، ކުރިއަށް ހިނގައިގަތެވެ.\n"ހަމަ ދަނީތަ؟" ލިވިޔާގެ އަޑު ހީވީ ކުދިކުދި ވިހެންނެވެ. (ނުނިމޭ)


Supari bihloori fulhi mihaaru fuvahmulakun ves libeyne - Fvm times\nރައީސްގެ ގަރާރަކުން ރާއްޖެއަށް އެތެރެކުރުން މަނާވާ، އެއް ފަހަރު ބޭނުން ކޮށް އުކާލާ ޒާތުގެ ޕުލާސްޓިކުގެ 12 ބާވަތެއް ވަނީ ހިމަނާފަ އެވެ. އޭގެތެރޭގައި ދިވެހިން އާއްމުކޮށް ބޭނުން ކުރާ ސްޕާރީ ޕެކެޓް ވެސް ހިމެނެއެވެ.\nއެހެން ކަމުން އާންމު ދިރިއުޅުމުގައި ގިނަ ބަޔަކު ދުފުމަށް ބޭނުން ކުރާ “ސުޕާރީ” ހިމެނުމާއި ގުޅިގެން ވިޔަފާރިވެރިންނާއި، އާންމު ރައްޔިތުންނަށް އެ ޚަބަރު ވެގެން ދިޔައީ އެހާ އަޑުއަހަން ފަސޭހަ ޚަބަރަކަށް ނޫނެވެ. އަދި ބައެއް ފަރާތްތަކުން ބުނަމުން އައީ ޕްލާސްޓިކް ކޮތަޅުގައި ސުޕާރީ އެތެރެ ނުކުރިއަސް ފުޅީގައި ސުޕާރީ އެތެރެ ކުރާނެ ކަމަށެވެ. މިއަދު ފެނިގެން މިދަނީ އެކަން ހަގީގަތަކަށް ވެގެން ދާ މަންޒަރެވެ.\nމިއާއި އެކީ ސުޕާރީ ހުސްވެދާނެ ކަމުގެ ބިރުގައި ތިބި ދިވެހިންނަށް އެ ހަބަރު ވީ އުފާވެރި ހަބަރަކެވެ. އެއް ގޮތަކަށް ހަދާފައި ހުންނަ 110 ގްރާމްގެ ފުޅިތައް ގަންނަން ބާޒާރުގައި ލިބެން ހުރުމެވެ. މިހާރު ފުވައްމުލަކުގެ ފިހާރަތަކުން ވެސް ސުޕާރީ ފުޅި ލިބެން އެބަހުއްޓެވެ.\nއެކި ރަށްރަށުގެ ފިހާރަތަކުން ސުޕާރި އަޅާފައި ހުރި ބިއްލޫރި ފުޅިތައް ވިއްކަމުން އަންނަނީ އެކި އަގަށެވެ. އެގޮތުން 75 ރުފިޔާއަށް ފުވައްމުލަކު “ލިޓުލްމާރޓް” ފިހާރައިން ލިބޭނެ ކަމަށް އެ ފިހާރާގެ ވެރިފަރާތުން ވަނީ “އެފްޓީ”އަށް މައުލޫމާތު ދީފައެވެ.\n75 ރުފިޔާއަށް އެ ފިހާރައިން ލިބޭއިރު، ރަށުގެ ބައެއް ފިހާރަތަކުން ސުޕާރީ ފުޅިއެއްގެ އަގު އުޅެނީ 95ރުފިޔާ އާއި 85ރުފިޔާ ދެމެދުގެ އަގެއްގައެވެ.\nބިއްލޫރި ފުޅީގައި ސުޕާރީ ވިއްކަން ފެށުމާއި އެކީ ޖީބަށް ލައިގެން ދެން ސުޕާރީ ގެންގުޅުން ވާނީ އުނދަގޫ ކަމަކަށެވެ. އެހެން ނަމަވެސް ދަބަސް ތެރެއަށް ލައިގެން އުޅެވޭނެއެވެ. ސުޕާރީ ބިއްލޫރި ފުޅިއަކަށް އެޅުމާއި އެކީ މަގުމަތިން ފެންނަ ސުޕާރީ ހުސް އުރަތަށް މަދުވެގެން ދާނެ ކަމީ ޔަގީން ކަމެެކެވެ.\nޖޫން 2021 އިން ފެށިގެން މަނާވާ ޕްލާސްޓިކް\nދިޔާތަކެތި ބޯން ބޭނުންކުރާ ޕްލާސްޓިކް ހޮޅި\nޕްލާސްޓިކް ތަށި، ސަމުސާ، ވަޅި، އޫ، ދިޔާތަކެތި ގިރަން ބޭނުންކުރާ ޕްލާސްޓިކް ދަނޑިކޮޅު\nޕްލާސްޓިކްގައި ބަންދުކޮށްފައި އިމްޕޯޓްކުރާ ސުޕާރީ\n250 މިލިލީޓަރަށް ވުރެ ކުޑަ ސިންގަލް ޔޫސް ކޮފީ ތަށި\n50 މިލިލީޓަރާއި އެއަށްވުރެ ކުދި ޝޭމްޕޫ އަދި ސައިބޯނި ފުޅި\nރާއްޖެއަށް އިމްޕޯޓުކުރާ 500 މިލިލީޓަރަށް ވުރެ ކުދި ޕެޓު ފުޅި (ފެނާއި ލުއި ބުއިން ހިމެނޭ ގޮތަށް)\nއެއްފަހަރު ބޭނުން ކޮށްފައި އުކާލާ ޕްލާސްޓިކަކީ ތިމާވެއްޓަށް އެންމެ ބޮޑު ގެއްލުމެއްދޭ އެކައްޗަށް ވަނީ ވެފައެވެ. ސަރުކާރުން މިހާރު ވެސް ދަނީ އެއްފަހަރު ބޭނުން ކުރުމަށް އުކާލާ ޕްލާސްޓިކް ބޭނުންކުރުން މަދުކުރަން ތަފާތު ޕްރޮގްރާމްތައް ހިންގަމުންނެވެ. އޭގެތެރޭގައި ސަރުކާރުގެ އޮފީސްތަކުގައި ޕްލާސްޓިކް ފުޅި ބޭނުން ކުރުން ހުއްޓާލުން ހިމެނެއެވެ.\nކެޓެގަރީ: ޚަބަރު ވިޔަފާރި ސިޔާސީ


Dhaiy Heeli Keruvumah Oi Hama Ekani Hahlakee Sparkle Sensitivity! - Vaguthu\nދަތްހީލިވުމާއި ރިއްސުމަށް އޮތް ހަމައެކަނި ހައްލަކީ ސްޕާކަލް ސެންސިޓިވިޓީ!\nދަތްތަކުގައި ރިއްސުމާއި ބައެއް ކަހަލަ އެއްޗެހި ކެއުމުން ނުވަތަ ބުއިމުން ދަތްތަކަށް އުނދަގޫވެ ހީލިވުމަކީ އަޅުގަނޑުމެންގެ ތެރޭގައި ވަރަށް އާންމު ކަމެކެވެ. ދަތުގެ ޑޮކްޓަރުން ބުނަނީ ދަތްތަކަށް ތަދުވެ އުނދަގޫވަނީ، ދަތުގެ އެނަމެލްގެ ބާރު ދެރަވެ ނޫނީ ދަތުގެ މޫތައް ފެންނަން ހުރުމުން ކަމަށެވެ. މި އުނދަގޫތައް ދިމާވާނަމަ ލަސްނުކޮށް ސްޕާކަލް ސެންސިޓިވިޓީ ބޭނުން ކުރަން ފައްޓާށެވެ.\nލިބޭ އޮންލައިން އިން ރީޓެއިލް ކުރާ މި ޕްރޮޑަކްޓަކީ ދުނިޔޭގެ ގިނަ ބައެއްގެ މަގުބޫލުކަން ލިބިފައިވާ ދަތް އުނގުޅާ ބޭހެކެވެ. ގިނަ ބަޔަކު ބޭނުން ކުރަމުން އަންނަ ބޭހެކެވެ. ދަތެއްގައި ރިއްސާ ކޮންމެ ފަހަރަކު ބާރުގަދަ ބޭސްތައް ކެއުމުގެ ބަދަލުގައި މި ދަތް އުނގުޅާ ބޭސް ގަވާއިދުން ބޭނުން ކުރުން ބުއްދިވެރި ކަމަށް ސިއްހީ މާހިރުން ބުނެއެވެ. އެއީ ތަދުކަނޑުވާ އެކި ބޭސްތައް ކެއުމުގެ ސަބަބުން ހަށިގަނޑަށް އަންނަ ސައިޑް އިފެކްޓްތައް ބޮޑުވެފައި ސްޕާކަލް ސެންސިޓިވިޓީ ބޭނުން ކޮށްގެން އެ ނުރައްކާތެރި އަސަރުތައް ހަށިގަނޑަށް ނުކުރާތީއެވެ. އަދި އެ ބޭސް ބޭނުން ކުރަން ފަށާތާ ކުޑަ ދުވަސްކޮޅެއްގެ ތެރޭގައި ދަތު ރިހުމާއި ހީލިވުމަށް ލުއި ލިބިގެން ދާތީއެވެ.\nސްޕާކަލް ސެންސިޓިވިޓީ ބޭސް ތައްޔާރުކޮށްފައި ވަނީ ފަތްޕިލާވެލީގެ އެކި ބާވަތްތައް ބޭނުން ކޮށްގެންނެވެ.\n"ސްޕާކަލް"ގައި ހިމެނޭ ވައިޓް ހައިޑްރޯކްސީ އެޕެޓައިޓަކީ، ދަތްތަކާއި ހިރުގަނޑަށް ކުރިން ލިބިފައިވާ ގެއްލުންތަކަށް ފަރުވާ ލިއްބައިދޭ މާއްދާއެކެވެ. އަދި މި ބްރޭންޑަށް ހާއްސަ ވައިޓް ސޯޑިއަމް ޓްރިޕޮސްފޭޓްއަކީ ދަތްތަކުގައި ހަރުލައި އަށަގެންފައި ޖަރާސީމުތައް ނައްތާލަން މަސައްކަތް ކުރާ މާއްދާއެކެވެ. އެހެންކަމުން ދަތްތަކުގެ ރީތިކަން ގެއްލުވާލަން މަގުފަހިކުރާ ޖަރާސީމުތަކުގެ ސަބަބުން ދަތްތަކަށް ލިބިދާނެ ދާއިމީ ގެއްލުމަކުން ދުރުކޮށްދިނުމަށް "ސްޕާކަލް" އެހީއަކަށް ވެއެވެ.\nކޮންމެ ދުވަހަކު މަދުވެގެން އެއްފަހަރު މި ބޭސް ބޭނުންކޮށްގެން ދަތް އުނގުޅުމަށް ތަޖުރިބާކާރުން ލަފާދެއެވެ. ބޭނުން ނަމަ އެހެން ވަގުތުތަކުގައިވެސް ދަތް އުނގުޅާއިރު މި ބޭސް ބޭނުންކުރުން އެދެވިގެން ވެއެވެ. މީގެ އިތުރުން ހެނދުނު ހޭލުމަށްފަހު އާއި ރޭގަނޑު ނިދުމުގެ ކުރީން އާދަކޮށް މި ބޭހުން ދަތް އުނގުޅުމަކީ ވެސް ރަނގަޅު ގޮތެކެވެ.\nދަތްތައް ސާލާމަތުން ބެހެއްޓުމަށްޓަކައި އަނގައިގެ ސިއްހަތާ ދޭތެރޭ ވަރަށްބޮޑު ސަމާލުކަމައް ދޭންވާނެއެވެ. އަނގައަކީ އިންސާނާގެ ސިއްހަތު ބެހެއްޓުމަށްޓަކައި، ވަރަށް މުހިންމު ދައުރެއް އަދާކުރާ ގުނަވަނެކެވެ. އަނގައިގައި އެއްވެސް ކަހަލަ ޖަރާސީމެއް އުޅޭނަމަ އޭގެއަސަރު ހަށިގަނޑުގެ އެހެނިހެން ގުނަވަންތަކަށް ފޯރައިގެން ތަފާތު އެތަށް ބަލިތަކެއް ޖެހޭގޮތް ދިމާވާނެއެވެ.\n"ސްޕާކަލް - ސެންސިޓިވް ޓޫތްޕޭސްޓް"ގެ 100 ގްރާމްގެ ފުޅިއެއް ލިބޭ އިން ރީޓެއިލްކޮށް ވިއްކަނީ 155 ރުފިޔާ އަށެވެ. މި ބްރޭންޑުގެ އިތުރު އުފެއްދުންތައް ވެސް އިން "ލިބޭ" އިން ވިއްކަމުން ދެއެވެ. ގިނަ ބައެއްގެ އިތުބާރު ހޯދާފައިވާ މި ޕްރޮޑަކްޓުތައް، ލިބޭ އިން ރީޓެއިލްކޮށް އަދި ހޯލްސޭލްކޮށް ލިބެން ހުރިއިރު، ޕްރޮޑަކްޓް ގަތުމާއި އިތުރު މަޢުލޫމާތު ސާފުކުރުމަށް، 9759452 ނަމްބަރު ފޯނަށް ގުޅުމަށް އެފަރާތުން އެދެއެވެ. އަދި "ލިބޭ" ގެ ފޭސްބުކް ޕޭޖަށް މެސެޖުކޮށްގެން ވެސް އޯޑަރު ކުރެވޭނެ އެވެ.\nމި ޕްރޮޑަކްޓުތައް މާލެއިން ގަންނަ ފަރާތްތަކަށް އިތުރު އަގަކާއި ނުލާ ޑެލިވަރީ ކޮށްދިނުމުގެ ޚިދުމަތް ލިބޭ އިން ފޯރުކޮށްދެއެވެ.


1958 Gai Rajje Oiy Goiy Dhakkuvaidhey Video Eh.. - Vaguthu\n1958ގައި ރާއްޖެ އޮތް ގޮތް ދައްކުވައިދޭ ވީޑިއޯ އެއް..\n1958ގައި އައްޑޫ މަސްވެރިން\nމިހާރު އަހަރެމެންނަށް ވަރަށް ތަރައްގީވެފައި އޮތް ރާއްޖެ އެއް ފެނުނު ނަމަވެސް، މީގެ އަހަރުތަކެއް ކުރިން ކަންތައް އޮތީ އެހެންނެއް ނޫނެވެ. މިގޮތުން 1980ގެ އަހަރުތަކަށް ބަލައިލާ އިރުގައި ރާއްޖެ ހިމެނިފައި ވަނީ ދުނިޔޭގެ އެންމެ ފަގީރު 20 ގައުމުގެ ތެރޭގައެވެ. އޭރު ރާއްޖޭގެ އާބާދީ އަކީ އެންމެ 156،000އެވެ.\nމިއީ 2019ވަނަ އަހަރެވެ. ޓެކްނޮލެޖީގެ ގޮތުންނާއި ތަރައްގީގެ ގޮތުންވެސް ރާއްޖެ އެތައް ތަނެއް ކުރިއަށް ޖެހިލާފައި ވާއިރު ހުރިހާ ކަމެއްހެން ކުރަމުން އަންނަނީ ސްމާޓް ފޯނާއި ކޮމްޕިއުޓަރުތަކުގެ އެހީގައެވެ. އަނެއްކާ މި ގައުމު މިވަނީ ފަގީރުކަމުންވެސް އަރައިގަނެފައެވެ.\nމީގެ ކުރިން އަހަރެމެންގެ ކާބަފައިން އުޅުނު ގޮތާއި، އޭރު ކަންކަން ހުރިގޮތް އެނގޭ ޒުވާނުން އަހަރެމެންގެ ތެރޭގައި ވަރަށްވެސް މަދެވެ. އެހެންކަމުން މީގެ 61 އަހަރު ކުރިން ބޭރުގެ ފަރާތަކުން ނަގާފައިވާ ރާއްޖޭގެ ވީޑިއޯ ކޮޅެއް ހިއްސާ ކޮށްލާނަމެވެ.\nވީޑިއޯ ކްރެޑިޓްސް : ނަޖާހް ދީދީ\nއެ ވީޑއޯ އިން އެ ފެންނަނީ އައްޑޫ އަތޮޅުގެ މަސްވެރިންތަކެއް މަހެއް ނިކުމެ އުޅޭ ތަނެވެ. ބްލެކް އެންޑް ވައިޓް އިން ނަގާފައިވާ އެ ވީޑިއޯގައި ފެންނަނީ ރިޔަލު ދޯނިތަކުގައި ފިރިހެނުން މަހަށް ނިކުމެ އުޅޭ ތަނެވެ. އެ ބޯޓުތަކުގައި އިންޖީނެއް ނެތްކަމުން އެ މީހުން ފަލި ޖަހާ މަންޒަރުވެސް ފެނެއެވެ.\nއެޒަމާނުގައި ހުންނަނީ ރިޔަލު ބޯޓުތަކެވެ. މިހާރު އިންޖީނުލީ ކަނޑުބޯޓުތަކާއި ސްޕީޑް ލޯންޗުތަކުގެ އިތުރުން ފްލައިޓުތައް ބޭނުން ކުރިނަމަވެސް، އޭރު ކަންތައް އޮތީ އެހެންނެއް ނޫނެވެ. އަހަރެމެންގެ ހަޔާތް އަސްލު ހަގީގަތުގައި ކިތަންމެހައިވެސް ފަސޭހައެވެ.\nމި ވީޑިއޯ އަކީ އޮސްޓްރިއާގެ ބައޮލޮޖިސްޓެއް ކަމުުގައިވާ ޕްރޮފެސާ ހާންސް ހޭންސް ނަގާފައިވާ ވީޑިއޯޯ އެކެވެ. އޭނާ ވަނީ ރާއްޖެ އަށް ކުރި ދަތުރުގެ މައްޗައް " ދަ އެކްސްޕެޑިޝަން އިންޓު ދަ އަންނޯން" ގެ ނަމުގައި ރާއްޖެ އާއި ބެހޭ ގޮތުން ވީޑިއޯ ޑޮކިއުމެންޓްރީ އެއްވެސް ހަދާފައެވެ.\nއޮކްޓޯބަރ 28, 2019 22:13\nމޮގޮތައް ފަލިޖަހާފަ ނޫޅެވޭނެ މިހާރަކު. ފަލި ޖަހަމުން ދަނިކޮއް ގަލްފު ކުރާފްޓު ލޯންޗެއް އޮންނާނީ އަރާފަ އޮޑިމައްޗައް.\nނޮވެމްބަރު 3, 2019 20:46\nމިގޮތައް ފަޔެއް ނުވެސްޒެހޭނެ ދެއް ލަލަ


Raalhu Gudi Event | Avas\nTrash Pickup Bar\nThe waste picked up from the ocean during the journey will be weighed in every stopover\nޔޫރީގެ އުއްމީދު: ދިވެހި ކައިޓް ސާފަރުން ދުނިޔޭގެ ފެންވަރަށް ދިޔުން\nތުރާކުނުން ރާޅުގުޑި ދަތުރު ނިންމާލުން\nރާޅުގުޑި ދަތުރު: ކައްޕިއާ ފަޅުވެރިން!\nރާޅުގުޑީގެ ދަތުރު: އެންމެންގެ އެހީތެރިޔާ!\nކެލާގެ ވެލިމަލައިން ރާޅުގުޑިއަށް ހޫނު މަރުހަބާއެއް!\nރާޅުގުޑި ކުޅުދުއްފުއްޓަށް: ޔޫރީއަށް ހާލުފޮޅި ވަރަށް މީރު!\nހާޝިމް މުހައްމަދު ނޫނީ ސިންބެއަކީ "ރާޅުގުޑީ"ގެ މުހިންމު އެއް ތަނބެވެ. ކައިޓް ސާފުރުކުރުމަކީ ސިންބެ ވަރަށް ކުރީސުރެވެސް ކުރަން ބޭނުންވެފައި ހުރި ކަމެކެވެ. އެކަން ކުރާ ހިތްވާލެއް ބޮޑުކަމުން ބާ ކައިޓެއް ހޯދައިގެން ޔޫޓިއުބްއިން ބަލައިގެން އޭނާ އެ ކުޅިވަރުގެ އުކުޅުތައް ދަސްކުރީ އަމިއްލައަށެވެ. ސިންބެ ވެސް ބޮޑު ބައިވެރިވުމަކާއެކު ރާއްޖޭގައި ފުރަތަމަ ފަހަރަށް ރާޅުގުޑީ އިވެންޓެއް ބޭއްވުނެވެ. މާފުށީގައި ބޭއްވި އެ އިވެންޓަށްފަހު ވިލިމާލެއިން މާފުއްޓަށް ކައިޓް ސާފުކުރުމުގައި ސިންބެ އުޅުނެވެ. ސިންބެއަކީ ރާއްޖޭގައި ކައިޓް ސާފުކުރުން ކުރިއަރުވައި ދިރުވުމަށް އަމިއްލަ ޖީބުން ވެސް ހަރަދުކުރާ އެކަމަށް ހިތްޖެހިފައިވާ މީހެކެވެ. ރާއްޖޭގެ ދެކުނުން އުތުރަށް ކައިޓް ސާފުުރުމުގެ ތާރީހީ ދަތުރުގެ މައި އެޓްލީޓެއްގެ ގޮތުގައި ހުރުމަކީ ސިންބެ ވަރަށް އުފާވާ ކަމެކެވެ. އޭނާ އުއްމީދު ކުރަނީ މި އިވެންޓް ކާމިޔާބުވެ، ދުނިޔޭގެ ރެކޯޑަކާ ހަމައަށް ވާސިލްވެވުމެވެ.\nއަހުމަދު ހަމްދާން، އެންމެން ދަންނަ ނަމުންނަމަ ހަންބެގެ ފުރަތަމަ ވަޒީފާ ވެސް އަދާކުރީ ޕެރެޑައިޒް އައިލެންޑް ރިސޯޓްގެ ވޯޓާ ސްޕޯޓްސްގަ އެވެ. އެތަނުގައި މީހުން ކައިޓް ސާފުކުރާ ތަން ފެނުމުން އެކަމަށް އޭނާ ޝައުގު ދަމައިގަތެވެ. އެކަމަކު އޭރު އެކަން ކުޅިވަރެއް އޭނާއަކަށް ނޭނގެ އެވެ. ރާޅުތަކުގެ ތެރޭގައި ގަދައަށް ކައިޓް ސާފުކޮށްލެވޭ ވަރު ހަންބެއަށްވީ މީގެ ހަތަރު ވަރަކަށް އަހަރު ކުރިންނެވެ. އޭގެ ފަހުން "ރާޅުގުޑި"އިން ބޭއްވި އިވެންޓްތަކުގައި ކައިޓް ސާފިންގެ ހުނަރުތައް އޭނާ ދައްކާލި އެވެ. ވިލިމާލެއިން މާލެއަށް ދަތުރުކުރި ކައިޓް ސާފަރުންގެ ތެރޭގައި އޭނާ ހިމެނެ އެވެ. ރާއްޖޭގެ ދެކުނުން އުތުރަށް ކައިޓް ސާފުކުރާ ހަތަރު ސާފަރުންގެ ތެރޭގައި ހަންބެ ހިމެނިފައިވާއިރު މިއީ އަދިވެސް ހަންބެ ހައިރާންވާ ކަމެކެވެ. އޭނާ ބުނާ ގޮތުން މިއީ އޭނާއަށް ލިބުނު ބޮޑު އުފަލެކެވެ. ހުވަފެނެއް ހަގީގަތަކަށްވުމެވެ.\nއަބްދުﷲ ތަސްލީމަކީ ރައްޓެހިންގެ ނަމުންނަމަ ޑެލިއޯ އެވެ. މޫދު ކުޅިވަރުގެ އެކި ކަންކަމުގައި އުޅޭތާ 14 ވަރަކަށް އަހަރުވެފައިވާ އުމުރުން 29 އަހަރު ޑެލިއޯއަށް ކައިޓް ސާފިން ދަސްވީ ސިންބެ ކައިރިންނެވެ. މާފުށީގައި ބޭއްވި ފުރަތަމަ ރާޅުގުޑި އިވެންޓްގައި އޭނާ ހުރީ ސިންބެއަށް އެހީވުމުގަ އެވެ. އޭރު އޭނާއަށް ކައިޓް އަރުވާލާކަށް ނޭނގެ އެވެ. އެކަމަކު، ދެން އަންނަ އިވެންޓެއްގައި ކައިޓް ދުއްވާލާނެ ކަމުގެ އުއްމީދު އޭނާގެ އޮތެވެ. އެކަން ހާސިލް ވެސް ކުރި އެވެ. ވިލިމާލެއިން މާފުއްޓަށް އޭނާ ކައިޓް ސާފުކުރި އެވެ. އެއަށްފަހު ހުޅުމާލެ އާއި ކުޅުދުއްފުށީގައި ބޭއްވި އިވެންޓްތަކުގައި ވެސް ޑެލިއޯ ބައިވެރިވި އެވެ. ރާއްޖޭގެ އެއް ކޮޅުން އަނެއް ކޮޅަށް ކައިޓްގައި ކުރާ ތާރީހީ ދަތުރުގެ އެޓްލީޓަކަށްވުމަކީ ޑެލިއޯއަށް ވަރަށް ބޮޑު ޗެލެންޖެކެވެ. ވަރަށް އުފަލުން ހުރި ޑެލިއޯގެ އުއްމީދަކީ މި ދަތުރު ކާމިޔާބުވުމެވެ.\nވަރަށް ޒުވާން އުމުރުގައި ކައިޓް ސާފިންގެ އާދަޔާ ހިލާފު ހުނަރުތައް ދައްކާލި ޔޫރީ ޒޫންއަކީ ދާއިރާގެ އެންމެ މަގުބޫލް އެއް ބްރޭންޑެވެ. އޭނާ ވަނީ 2011 އާއި 2012 ވަނަ އަހަރު ކައިޓް ސާފިންގެ ދުނިޔޭގެ ޗެމްޕިއަންކަން ހޯދާފަ އެވެ. މީގެކުރިން ވެސް އެތައް ފަހަރެއްގެ މަތިން ޔޫރީ ރާއްޖެ އައިސް ރާޅުގުޑި އިވެންޓްތަކުގައި އެކި ރަށްރަށުގައި ބައިވެރިވި އެވެ. ނެދަލެންޑްއަށް އުފަން ޔޫރީއަށް ރާއްޖެއަކީ ވަރަށް މަގުބޫލް މަންޒިލެކެވެ. ރާއްޖޭގެ އެއް ކޮޅުން އަނެއް ކޮޅަށް ދަތުރުކޮށް، ރާއްޖޭގައި ކައިޓް ސާފިން އިތުރަށް މަޝްހޫރުކުރުމަށް ފުރުސަތު ލިބުމުން ޔޫރީ ވެސް ހުރީ ވަރަށް އުފަލުންނެވެ. އޭނާގެ ވެސް އުއްމީދަކީ މި ދަތުރުގެ ސަބަބުން ކައިޓް ސާފިންގައި އާ ދޮރުތަކާއި ފުރުސަތުތައް ދިވެހި ޒުވާނުންނަށް ހުޅުވިގެން ދިޔުމެވެ.


galehiri: ހުރިހާރުކެއް އަޑުގަދަ މީހާއަށް\nހުރިހާރުކެއް އަޑުގަދަ މީހާއަށް\nއަޑުގަދަ މީހާގެ ރުއް ގިނަވާނެޔޭ އެބުނާ ބުނުމުގެ ޙަޤީޤަތެއް ވެއެވެ. އެއީ، އަޑުގަދަމީހާގެ ރުއް ގިނަވެގެންދާތަން ފެނުމެވެ. ކޮންމެގޮތަކުން ވިއަސް ވެހެވެ. އެކި ދިމާލުން އެކި ގޮތަށް ވިޔަސް އަޑުގަދަ މީހާގެ ބާރުގަދަވެ، އެމީހާއަށް ލިބޭ ރުއް ގިނަވެގެންދާ ކަން ޤަބޫލުކުރަން ޖެހެނީ، އެކަން ފެންނަމުންދާތީ އެވެ. އަޑުގަދަމީހާގެ ރުއް ގިނަވާކަން އެނގުމާހަމައިން އޭގެފަހުން ހިނގާ އެކިއެކި ކަންކަމާގުޅިގެން، ހަރުބަހާ މީހަކު ބުނިބަހެއްގެ އަޞްލު މާނަނޫން އެހެންމާނައެއް ދޭހަވާ މިސާލު ބަހަށް (މަޖާޒީ ގޮތުން) ވެސް، އެ ޖުމްލަ ބޭނުންކުރެވެމުން ދަނީއެވެ. ޒުވާބުގެ ގޮތުން ދޫނުކޮށް ހިފަހައްޓާމީހާ އަށް ގިނަ ފަހަރަށް ކާމިޔާބު ވާނެކަމަށް، ބެލެވެނީ ވެސް އެހެންވެގެންނެވެ. އަޑުގަދަމީހާގެ ރުއް ގިނަވާނެޔޭ، ބުނާބުނުމުގެ ގިނަ ގޮތްތަކެއް ހުރެއެވެ. އޭގެ ތަފާތު ދެ ގޮތެކެވެ.\nއެއްގޮތެއް ކަމަށް ގިނަބަޔެއްގެ ވިސްނުމަށް އަންނަނީ، މީހެއްގެ އަޑުގަދަވުމާއި ހަޅޭއްލެވުމާއި އެފަދަ އެހެން ވެސް ކަންތައްތަކެއްގެ ސަބަބުން، ޙައްޤުނޫން ގޮތަކުން އެ މީހަކަށް އަޞްލު ރުއްތަކެއް ލިބުމެވެ.\nއަނެއްގޮތެއް ކަމަށް ގިނަ ބަޔެއްގެ ވިސްނުމަށް ނާންނަނީ، އެތަނެއްގެ ވެރިކަމުގެފަރާތުން އިންޞާފެއް ނެތި މީހަކަށް ކޮށްދެއްވަމުން ގެންދަވާ މަންފާގެ ބައެއް ކަންކަމަށް އިޝާރާތްކޮށް ބުނެވޭ ބުނުމެކެވެ. އެއީ އަޑުގަދަކަމެއް، ޖެހިލުންކުޑަކަމެއް، ނުލަފާކަމެއް، ވަރުގަދަ ނުފޫޒެއް، ދަށުވުމެއް، މިފަދަ ކޮންމެވެސް ކަމެއް ނޫނީ ކަންކަމެއް މީހެއްގެ ހުރެގެން، އެ ސަބަބަށްޓަކައި އެ ސަބަބުގެ ނާޖާއިޒު ބަދަލެއްގެގޮތުން ވެރިކަމުގެފަރާތުން އެ ފަރާތަކަށް ދެއްވާ ޖާހާއި މާލާއި މަންފާތަކަށް އިޝާރާތްކޮށް ބުނެވޭ ބުނުމެކެވެ. ވެރިކަމުގެތެރޭގައި އިންޞާފާއި ޢަދުލުވެރިކަމާއި ހަމަހަމަކަން ރަނގަޅަށް ނެތްކަން ހާމަކޮށްދޭ ބުނުމެކެވެ. މިއީ ރާއްޖޭގެ ރަށްރަށާއި އަދި މަރުކަޒީ ވެރިކަމުގެތެރެއިން ވެސް އެކި ދުވަސްވަރު އެކި ވަރަށް އެކި ގޮތަށް ފެންނަމުންދާ ކަމެއްކަމަށް، ބުނެވޭނޭ ފުރުޞަތު އެބަ އޮތެވެ.\nއަޑުގަދަމީހާގެ ޙަޤީޤީ ރުއް ގިނަވުމުގެ އަޞްލު ގުޅިފައިވަނީ، ތަންކޮޅެއްކުރީގެ ޒަމާނާ އެވެ. ރާއްޖޭގެ މީހުންދިރިއުޅޭ ރަށްރަށުގައި މީހުން ދިރިއުޅުމަށް ދޭ ބިމާއި، އެހެން ބޭނުންތަކަށް ދޭ ބިންތައް ދީފައިވާ ބޮޑުމިނަކީ ނުވަތަ އިމަކީ ކޮބައިކަން، އެންމެ ރަނގަޅަށް އެނގޭގޮތަށް އެ ރަށެއްގެ ވެރިކަމުގެފަރާތުން އެކަން ބެލެހެއްޓެވިފައި ނެތް ޒަމާނާ އެވެ. އެ ޒަމާނުގައި މީހުން ދިރިއުޅޭ ބައެއް ރަށްރަށުގެ ދެ ގޯއްޗެއްގެ އިންތައް ގުޅޭ ހިސާބާއި، ވަލުތެރޭގެ ތަންތާނގައި މީސްމީހުން ރުއްގަސްތައް އިންދުމުން، އެތަކެތި ހެއްދީ ކާކުކަމާއި، އޭގެ ޙަޤީޤީ މިލްކުވެރިއަކީ ކޮބައިކަމާމެދު، ވަރަށް ގިނަފަހަރު މައްސަލަ ޖެހެއެވެ. ނައިބުގެޔަށާއި ވެރީންގެގާތަށް އެކަމުގެ ޝަކުވާ މީސްމީހުން އުފުލައި އުޅެއެވެ. ނައިބުންނާއި ވެރީން އެކަންކަން ބައްލަވައި ނިންމެވުމުގައި ދިމާވާ އެންމެބޮޑު ދައްޗަކީ، އެންމެ ރުކުއް ނުވަތަ ގަހެއްގެ މިލްކުވެރިއަކީ އެމީހަކުކަމަށް، އެކަކަށްވުރެ، ގިނަމީހުން ބުނުމެވެ. އެކަމާއި އެމީހުންޝަކުވާ ކުރުމެވެ. ކޮންމެމީހަކު ވެސް ބުނަނީ، އެ ރުކެއް ނުވަތަ އެ ގަހެއް އިންދީ، އޭނާކަމަށެވެ. ދެ ގޯތީގެ އިން ގުޅޭ ހިސާބުގައި، ނުވަތަ ވަލުތެރެއަށް ނުވަތަ އެތާކަށް ގޮސް، އެ ރުކެއް ގަހެއް އިންދީ އޭނާކަމަށެވެ. އިތުރުމީހަކު އެކަމުގައި ބައިވެރިނުކޮށް އޭނާ އަމިއްލައަށް އެއެއްޗެއް އިންދީ ވެސް އެކަނި އެކަން ކުރެވިދާނެތީއާއި އަދި އިތުރުމީހަކަށް އޭގެ މިލްކުވެރިކަމުގެ ބަޔެއް އެޅުމަށް ބޭނުންނުވާތީ ކަމަށެވެ. އެހެންވީމާ، އޭގެ މިލްކުވެރިކަން އޭނާފިޔަވައި، އެހެން ފަރާތަކަށް ދާން ނުޖެހޭނެ ކަމަށެވެ. އިންދީ ވެސް އޭނާއެވެ. ހެއްކަކީ ވެސް އޭނާއެވެ. އެ ލިބެންޖެހޭ މީހަކީ ވެސް ހަމަ އޭނާއެވެ.\nއެކައްޗަކާމެދު އެކައްޗެއް މިކިޔަނީ އެތައް ފަރާތަކުންކަމަށް ވާތީވެ، އެކަން ނިންމާނެގޮތެއް ހޯދުމަށް ރަށުގެ ނައިބުންނާއި ވެރީންނަށް ވަރަށްބޮޑަށް ދަތިވެއެވެ. އެންމެބޮޑު ދައްޗަކީ، އެކައްޗެއްގެ މިލްކުވެރިކަމަށް އެއް ފަރާތަށްވުރެ ގިނަ ފަރާތުން ޝަކުވާކުރާ އިރު، އެކަންއެނގޭނޭ ހެއްކެއް ނެތުމުގެއިތުރަށް، އެ އެއްޗަކީ ވެސް އިންސާނުންނަށް އެނގޭބަހަކުން އިވޭ ގޮތަކަށް ވާހަކަދައްކާ އަދި ކުރާ ސުވާލަކަށް ޖަވާބެއްދޭނޭ އެއްޗަކަށް ނުވުމެވެ. އެހެންނަމަ، ކަލޭ އިންދީ ކާކުތޯ ވެސް، އެ ރުކެއް ނުވަތަ ގަހެއްގެ ކައިރިއަށް ނައިބުމީހާ ނުވަތަ ކަތީބުމީހާ ގޮސް އަމިއްލައަށް ވެސް އެހިދާނެތާ އެވެ. އެކަމަކު އެކަމެއްވާކަށް ނެތެވެ. ވީމާ އެ ރުކެއް ނުވަތަ ގަހެއްގެ މިލްކުވެރިއެއް ކަމަށް ނައިބުގެއިން އެންމެފަހުން ނިމިގެންދާތީ ފެންނަނީ، ޝަކުވާކުރާ މީހުންގެތެރެއިން އެންމެ އަޑުގަދަ މީހާއެވެ. އެންމެ ބާރަށް ހަޅޭއްލަވާމީހާ އެވެ. އެންމެ ރުޅިގަދަ މީހާ އެވެ. އެންމެ ނުލަފާ މީހާއެވެ. އެންމެ ޖެހިލުންކުޑަ މީހާއެވެ. ނައިބުމީހާގެ ކުރިމަތީގައި ފުންމަފުންމައިގެން ދާ މީހާއެވެ. އެ މީހާއަށް އެ އެއްޗެއް ދިނުންނޫން އެހެންގޮތެއް ނައިބުމީހާއަށް ނޯވެއެވެ. ނުދިނަސް ނަގާނެއެވެ. އެހެންނޫނީ، ނައިބުމީހާއަށް ގޭގައި ނިދަން ވެސް ނޯވެވޭނެ އެވެ. ރޭގަޑު ދަންވަރު ނައިބުމީހާގެ ގޭގެ ބޭރުގައި ޑަބިޔާތަޅައި، ހޯއްގޮވައި، އެންމެފަހުން ގޭގެ ފުރާޅުގެ ޓިނު ނުބާލާނެކަން ވެސް ނޭނގެއެވެ. އެހެންވީމާ، ވާނެގޮތްވީ އެވެ. އަޑުގަދަމީހާގެ ރުއް ގިނަވީއެވެ.\nނައިބުމީހާގެ ގާތަށް ގޮސް ރުއްގަހާމެދު ޝަކުވާކުރި މީހުންގެތެރެއިން އެންމެ އަޑުގަދައީ، ދޮންސޮރަށް ވީމާ އޭނާ އަމިއްލައަށް އިންދީ އެންމެ ރުކެއްކަމަށް ވިއަސް އޭނާނޫން އެހެން މީހުންކަމަށްވާ އާދަނާއި، ކާސިމާއި، ބޮޑޭއާއި، އީސަޔާއި، ދޮންސޮރާއި، ކުޑަފުޅާއި މިއެންމެން އެތައް ދުވަހަކުއްސުރެ އިންދައި ހައްދައި ފޯދިފައިވާ ހުރިހާ ރުކެއް ގަހެއްވެސް، ދޮންސޮރުގެ ތަކެއްޗަށްވީ އެވެ. ދޮންސޮރަށް އެ ތަކެތި ލިބުންނޫން އެހެން އެއްވެސްގޮތެއް ހަމަ ނޯންނާނެތީވެ، އެގޮތްވެ، ނިމުނީ އެވެ. އެކަމާ އެހެން މީހުންނަށް ކުރެވޭނޭ އެއްވެސްކަމެއް މިދުނިޔޭގައި ނެތެވެ. އަދި ކުރަންއުޅުނަސް ކުރެވޭކަށް ވެސް ނެތެވެ. އެންމެ އަޑުގަދައީ ދޮންސޮރަށްވީތީ އެވެ. އެންމެ ރުޅިގަދައީ ދޮންސޮރަށްވީތީ އެވެ. އެންމެ ނުލަފައީ ދޮންސޮރަށްވީތީ އެވެ. އަދި އެންމެ ނުފޫޒުބޮޑީ ވެސް ދޮންސޮރަށްވީތީ އެވެ.\n03 ސެޕްޓެމްބަރ 2012މ.


އެކްސިޑެންޓްވި ކުއްޖާގެ ފައިގެ ނާރުތައްވަނީ ހަލާކުވެފައިMikal News\nމިދިޔަ ހޯމަ ދުވަހު އެކްސިޑެންޓްގައި އަނިޔާވި 15އ ކުޑަކުއްޖާ މާލެ ގެންދަނީ\nއެކްސިޑެންޓްވި ކުއްޖާގެ ފައިގެ ނާރުތައްވަނީ ހަލާކުވެފައި\n4 ސެޕްޓެމްބަރ 2014, 18:03 |\nފުވައްމުލަކުގައި 31 އޯގަސްޓް 2014 ވި ހޯމަ ދުވަހު ހިނގިި އެކްސިޑެންޓްގައި ސީރިއަސް އަނިޔާތަކެއް ލިބުނު ކުއްޖާގެ ފައިގެ ނާރުތައްވަނީ ހަލާކުވެފައިވާކަމަށް ޑޮކްޓަރުން ބުނެފައިވާ ކަމަށް އާއިލާ އިން ބުނެފިއެވެ.\nއެކުސިޑެންޓްވި ކުއްޖާގެ އާއިލާ މީހަކު ބުނިގޮތުގައި އެކުއްޖާގެ ވާތު ފައިގެ ކުދި ނާރުތައް ހަލާކުވެފައިވާ ކަމަށާއި އެކަން ރަނގަޅުވުމަށް މަހެއްހާ ދުވަސް ނަގާނެ ކަމަށް ޑޮކްޓަރުން ވިދާޅުވާކަމަށެވެ.\nއެކުސިޑެންޓްވި ކުއްޖާ މާލެ ގެންގޮސް މިހާތަނަށް ދެ އޮޕަރޭޝަން ކޮށްފައިވެއެވެ. އެގޮތުން ކުއްޖާގެ ވާތު ފައިގެ އޮޕަރޭޝަނަކާއި ކަނާތު އަތުގެ އޮޕަރޭޝަނެއްވަނީ ކޮށްފައެވެ. އެކްސިޑެންޓްގައި ޒަހަމްވި އުމުރުން 15 އަހަރުގެ އެކުއްޖާގެ ކަނާތު އަތުގެ ކުޑަހުޅުން މަތިން ވަނީ ބިންދައިގެން ގޮސް ކަށިގަނޑު ނިކުމެފައެވެ.\nމި އެކްސިޑެންޓް ހިނގިއިރު ސައިކަލު ދުއްވަން އިނީ އުމުރުން 15 އަހަރުގެ ކުއްޖެއް ކަމަށާއި އެވަގުތު ސައިކަލުގެ ފަހަތުގައި 18 އަހަރުގެ ކުއްޖެއް އިން ކަންވެސް މިކަލް ނޫހަށް ވަނީ ކަށަވަރު ވެފައެވެ.\nމި އެކްސިޑެންޓު ހިނގާފައި ވަނީ ފުވައްމުލަކު ފީނދިފަންނު މަގުން ބޯޅަ ދަނޑާ ދިމާލަށް ދުއްވާފައި ދިޔަ ސަަައިކަލެއް އެމަގުގެ ކަންމަތީގައި ހުރި ބޭސް ފިހާރައެއްގެ ފާރުގައި ޖެހިގެންނެވެ. އަދި އެ އެކްސިޑެންޓުގައި އަނިޔާވި 15 އަހަރުގެ ކުއްޖާގެ ކަނާތުފައި ވަރަށް ބޮޑަށް ޒަހަމްވެ ކަނާތު އަތުގެ ކުޑަހުޅުން މަތިން ވަނީ ބިންދައިގެން ގޮސް ކަށިގަނޑު ނިކުމެފައެވެ. ސައިކަލް ފަހަތުގައި އިންކުއްޖާއަށް ބޮޑު އަނިޔާއެއް ލިބިފައެއް ނުވެއެވެ.\nފުވައްމުލަކުގައި ދޭތެރެ ދޭތެރެއިން ނުރައްކާތެރި އެކުސިޑެންޓްތައް ހިނގަމުން އަންނައިރު ގިނަ އެކުސިޑެންޓްތަކަކީ ބާރު ސްޕީޑްގައި ވެހިކަލް ދުއްވުމުގެ ސަބަބުން ކުރިމަތިވާ އެކްސިޑެންޓްކަން ފާހަނގަކުރެއެވެ.


Uhthama Fandiyaaraai Ali Hameed, fandiyaaru kamun vakikuran jehey: PPM | Mihaaru\nރައީސް ޔާމީނު ފަނޑިޔާރު އަލީ ހަމީދަށް ފަތްކޮޅު އަރުވާއިރު އުއްތަމަފަނޑިޔާރު އަބްދުﷲ ސައީދު މެދުގައި: ތިން ބޭފުޅުންގެ އެކިވެރި ދުވަސްވަރު\nއުއްތަމަ ފަނޑިޔާރާއި އަލީ ހަމީދު ވަކިކުރަން ޖެހޭ: ޕީޕީއެމް\n01 މާޗް 2018 - 18:27 95 comments\nޕީޕީއެމުން ބޭއްވި ނޫސްވެރިންގެ ބައްދަލުވުމެއްގައި އަބްދުއްރަހީމް ވިދާޅުވީ އުއްތަމަ ފަނޑިޔާރާއި އަލީ ހަމީދުގެ ސަބަބުން ސުޕްރީމް ކޯޓަށް ކުރާ އިތުބާރު ގެއްލިފައިވާ ކަމަށެވެ. ޝަރުއީ ދާއިރާއަށް އިތުބާރު ހޯދަން ވީހާވެސް އަވަހަކަށް އެ ދެ ބޭފުޅުން ފަނޑިޔާރުކަމުން ވަކިކުރަން ޖެހޭ ކަމަށް އޭނާ ވިދާޅުވި އެވެ.\n"ޖޭއެސްސީއަށް އަޅުގަނޑު ގޮވާލަން އަލީ ހަމީދާއި އަބްދުﷲ ސައީދު ވަކިކުރެވޭނެ ގޮތެއް ހައްދަވައި ދެއްވާށޭ. ރައްޔިތުންގެ މަޖިލީހަށް ފޮނުއްވައި ދެއްވާށޭ. އަޅުގަނޑުމެން މި ތިބީ ތައްޔާރަށް،" އެދެ ފަނޑިޔާރުންނަށް ވަރަށް ބޮޑަށް ފާޑުކިއުއްވަމުން އަބްދުއްރަހީމް ވިދާޅުވި އެވެ.\nޕީޕީއެމްގެ ނައިބު ރައީސް އަބްދުއްރަހީމް ނޫސްވެރިންގެ ބައްދަލުވުމެއްގައި\nކުއްލި ނުރައްކަލުގެ ހާލަތު އިއުލާންކޮށް ހައްޔަރުކޮށްފައިވާ ދެ ފަނޑިޔާރުން، ޖުޑީޝަލް ސާވިސް ކޮމިޝަން (ޖޭއެސްސީ) އިން ވަނީ ސަސްޕެންޑް ވެސް ކޮށްފަ އެވެ.\nUhthama fandiyaaru suspend kuri massala majileehah\nއުއްތަމަ ފަނޑިޔާރު ސަސްޕެންޑް ކުރުން--\nއަބްދުއްރަހީމް ވިދާޅުވީ ހައްޔަރުކުރުމާ ހަމައަށް ވެސް އުއްތަމަ ފަނޑިޔާރު ކުރެއްވި ކަމަކީ އެކި މީހުންނަށް ހުކުމް ކުރުމާއި ކޯޓުތަކަށް ނުފޫޒު ފޯރުވުން ކަމަށެވެ.\nސުޕްރީމު ކޯޓުން ފެބްރުއަރީ 1 ގައި ނެރުނު އަމުރުގައި ފަނޑިޔާރުންނަށް ފިޔަވަޅު އެޅޭނެ ހުރިހާ ކަމެއް ހުއްޓުވާފައި އޮތުމުން އެއީ "ބަޣާވާތެއް" ގެންނަން ކޮށްފައިވާ ކަމެއްކަން ސާފުވާ ކަމަށް ވެސް އަބްދުއްރަހީމް ވިދާޅުވި އެވެ.\nސުޕްރީމް ކޯޓުގެ އެ އަމުރުގައި ވަނީ އެ ކޯޓުގެ މައްސަލަތައް ޖޭއެސްސީއަށް ނުބެލޭނެ ކަމަށެވެ. ނަމަވެސް ދެ ފަނޑިޔާރުން ހައްޔަރުކުރުމާ އެކު ތިން ފަނޑިޔާރުންގެ ބެންޗުން ވަނީ އަމުރުގެ އެ ބައި ބާތިލްކޮށް، ޖޭއެސްސީ އަށް އަނެއްކާވެސް ބާރުތައް ދީފަ އެވެ.\nފަނޑިޔާރެއްގެ ސުލޫކީ މައްސަލައެއް ބަލާ ނަމަ އެ ފަނޑިޔާރަކަށް ޖަވާބުދާރީވާން އެއް މަސް ދުވަހުގެ މުއްދަތެއް ދޭން ޖެހެ އެވެ. އެހެންކަމުން އަބްދުއްރަހީމް ވިދާޅުވީ ފަނޑިޔާރުންގެ ގާނޫނަށް ބަދަލުތަކެއް ވެސް ގެންނަން ޖެހޭ ކަމަށެވެ. ނަމަވެސް ގެންނަން ޖެހޭ ބަދަލުތަކުގެ ތަފްސީލެއް އޭނާ ނުދެއްވަ އެވެ.\n"ރާއްޖޭގައި މިހިރަ ގާނޫނުތައް ޖެހޭ ރާއްޖޭގެ މިނިވަންކަމާއި އިސްތިގުގާލު އޭރެއްގައި ހުންނެވި ރައީސުލްޖުމްހޫރިއްޔާއަކަށް ލިބިވަޑައިގަންނަވާ ގޮތަށް ބަދަލުގެންނަން. ފަނޑިޔާރުންގެ ގާނޫނަށް މިހާރުން މިހާރަށް ބަދަލު ގެންނަން ޖެހޭ،" އޭނާ ވިދާޅުވި އެވެ.\nއިތުރު ލިޔުންތައް ޕީޕީއެމް ކުރީގެ ފަނޑިޔާރު އަލީ ހަމީދު ކުރީގެ އުއްތަމަ ފަނޑިޔާރު އަބްދުﷲ ސައީދު ސުޕްރީމް ކޯޓް ރިޝްވަތު ފަނޑިޔާރުން ޖުޑީޝަރީ ކުރީގެ މެމްބަރު އަބްދުއްރަހީމް އަބްދުﷲ


Thalassemia kuhjjehgge dhulun: "Ley hodahn ulhumun ivunee aharennakee leyboameehekey kiyaa adu!" - One Online\nފިރުޝާ، ލޭއަޅަން ޖެހުމަކީ، ލޭބުއިމެއް ނޫން، ވެމަޕްޔަރެކޭ ކިޔާމުހާތަބު ކުރި ދުވަސް ފިރުޝާ ދުވަހަކުވެސް ހަނދާނެއް ނުނެތޭނެ ---- ފޮޓޯ: ފިރުޝާ\nދުނިޔޭގެ ނިސްބަތުން ވެސް ކަންބޮޑުވާންޖެހޭ މިންވަރަށް ތެލެސީމިއާ ބައްޔަށް، ލޭއަޅާ ކުދިންގެ އަދަދު ރާއްޖޭގައި ގިނަކަމަށްވާއިރު، އުފާކުރަންޖެހޭ ހަގީގަތެއްވެސް އެބައޮތެވެ. ހެދިބޮޑުވަމުން އަންނަ ޅަޒުވާނުން މިކަމަށް ހޭލުންތެރިކަމެވެ. އަމިއްލަ ދިރިއުޅުން ކުރިއަށް ގެންދިއުމުގައި، އަމިއްލަ ފައިމައްޗަށް ތެދުވެ، އުފާވެރި ހަޔާތެއް ވޭތި ކުރަމުންދާ ޒުވާނުން ގިނަކަމެވެ. އިރެއްގައި ނޭނގުމާއި، ހޭލުންތެރިކަމާއި މައުލޫމާތު ނޭނގުމުގެ ތެރެއިން، އަމިއްލަ މައިންބަފައިންނަށް ހެދިފައިވާ ގޯސްތަކުގެ ސަބަބުން ތިމަންނާމެންގެ ހަޔާތުގައި ލޭއަޅަން ޖެހުމުގެ ތަކުލީފު އުފުލަން ޖެހުނުކަމަށް ވިޔަސް އެފަދަ ކަންތައްތަކުން މިއަދު ރެކިގަނެ ސަލާމަތް ވެވެން އެބައޮތްކަން އަދުގެ ޅަޒުވާން ޖީލަށް ވިސްނޭކަމެވެ.\nގދ. ފަރެސްމާތޮޑާ އަށް އުފަން ޝެހެނާޒް އަހުމަދަށް ލިބުނު ހަތަރު ކުދިންގެ ތެރެއިން، އެންމެ ހަގު ދަރިފުޅު، އައިޝަތު ފިރުޝާއަކީ ލޭ އަޅަންޖެހޭ ކުއްޖަކަށްވިޔަސް މިއީ ހިތްވަރުގަދަ ޒުވާން ޖިންސުއްލަތީފެކެވެ. މިހާރު އައްޑޫސިޓީ ހިތަދޫގައި، މަންމަމެނާއެކު ދިރިއުޅެމުން އަންނަ ފިރޫއަކީ އަމިއްލަ ދިރިއުޅުމަށް މަސައްކަތް ކުރުމުގެ އިތުރަށް ކޮންމެ މަހަކު އެއްފަހަރު ގަޔަށް އަޅަން ޖެހޭ ލޭގެ ކަންތައްވެސް އަމިއްލައަށް ހަމަޖައްސަމުން އަންނަ ހިތްވަރުގަދަ ޒުވާނެކެވެ. ހިތަދޫގެ ރެސްޓޯރެންޓެއްގައި ކޭޝިއަރެއްގެ ވަޒީފާ އަދާ ކުރަމުން އަންނަ ފިރޫއަކީ ވަރަށް ހިތްވަރުގަދަ، ބަލިތަކާ ހަނގުރާމަކުރުމުގައި ލާމަސީލު ނަމޫނާއެކެވެ. އެހެނީ ތެލެސީމިއާ ބައްޔަށް ލޭއަޅާ މީހަކަށް ވުމާއެކު، ޑައެބެޓިކްސް އަދި ކޮލެސްޓްރޯލްމަތިވުމާއި މައިގްރެއިންގެ އުނދަގޫވެސް ފިރޫ އަންނަނީ ތަހައްމަލު ކުރަމުން ކަމަށްވާތީއެވެ.\nލޭއެޅުމަކީ ދުލުން ބުނެލާހާ ފަސޭހަ ކަމެއް ނޫންކަމަށާއި ހިތަށްވެސް ނާރާފަދަ އުނދަގުލާއި ދަތިކަމާ ބައެއް ފަހަރު ކުރިމަތިލާން ޖެހޭކަމަށްވެސް ފިރޫ ބުންޏެވެ. އެއްފަހަރު ލޭއެޅުމަށްފަހު ދެން އަޅަންޖެހޭ ލޭ ލިބޭނެ މަގު ހަމަޖެހިފައި ހުންނަން ޖެހެއެވެ. އަދިވެސް މުޖުތަމައުގައި ލޭ ހަދިޔާ ކުރުމަށް ބިރުގަނެ، ޖެހިލުންވާ މީހުން ތިބުމުގެ ސަބަބުން ލޭ ލިބުމުގައި ވަރަށްވެސް ދަތިވާފަހަރުތައް ދިމާވެއެވެ. އަބަދުހެން އެއްބަޔަކު ލޭދިނުމުގައި އުޅުމަކީ ކަންބޮޑުވާން ޖެހޭ ކަމެކެވެ. އެކަމަކު ތިމާގެ ހަށިގަނޑުން ލޭފޮދެއް ދީގެން އެހެން މީހަކަށް ދިރުމެއް ދެވޭނަމަ، އެވަރުގެ މާތްކަމެއް ދޫކޮށްލަންވީ ކީއްވެހެއްޔެވެ؟\nބޯންމެރޯ ހެދުމަކީ ވަރަށްވެސް ބޮޑު ހަރަދެއްކަމުން ފިރުޝާއަކަށް އެވަރުގެ ކަމެއް ކުރެވޭނެ ފެންވަރެއް ލިބިފައެއް ނެތެވެ. ލޭއެޅުމުގައި، ލޭހޯދުމަށް ދަތިވާކަން ފާހަގަކުރަމުން ފިރުޝާ ބުނީ ބޯންމެރޯ ހައްދަން ބޭނުން ނުވާކަމަށެވެ. ސަބަބަކީ އެއީ އެންމެނަށް ކުރެވޭ ވަރުގެ ހަރަދަކަށް ނުވާކަމަކަށްވެފައި، ފިރުޝާގެ މަންމައާއި އާއިލާގެ އެހެން މީހުން މިކަމުގައި އެއްވެސް ތަކުލީފެއް އުފުލާން ފިރުޝާ ބޭނުމެއް ނުވުމެވެ.\n"ވަޒީފާ އަދާ ކުރާ ތަންތަނުން ހަމަ ވަރަށް ރަނގަޅު. އެކަމަކު އެއްތަނަކުން މައްސަލަ ޖެހުނު. އެފަރާތުން ފިރޫ ޑޮކްޓަރަށް ދެއްކުމަށް އަބަދު ފޮނުވަދޭން ޖެހެއޭ، ބަލިވީމަ ޑޮކްޓަރަށް ދާން ޖެހުމުން އެކަހަލަ ބަސް އިވުމުން ދެރަވޭ. ދެން ލޭ ހޯދަން އުޅުނު އިރު ދިމާވީ ވަރަށް އެހެން ކަހަލަ ކަމެއް، ތަނަކަށް ދިޔަ ދުވަހެއްގަ، ފިރޫއާ ދިމާއަށް ހަމަ އިވޭ ވަރަށް ބުނީ 'އޭ..ވެމްޕަޔަރެއް އަތުވެއްޖެއޭ މިތަނަށް. އެދުވަހު ހަމަ ވަރަށް ދެރަވި، ރޮވުނު."\nވެމްޕަޔަރެއް އަތުވެއްޖެއޭ ބުނީ ސީދާ ފިރުޝާއަށް އިވޭ ގޮތަށް، ފިރުޝާއާ ދިމާލަށް ކަމަށާއި އެއީ އެކަކު ބުނިބަހެއް ނަމަވެސް އެތައް ބައެއްގެ ހިޔާލެއްކަން ފިރުޝާއަށް އެނގުނެވެ. ސަބަބަކީ އެތަނުގައި ތިބީ ފިރުޝާއަކީ ލޭއަޅާ މީހެއްކަން އެނގޭ މީހުންނަށްވެފައި، އެކެއްގެ ދުލުން އެހާ ފާޅުކަން ބޮޑުކޮށް އެހެން ކިޔާނީ، އެގޮތަށް ދެކޭތީ، އެގޮތަށް ހިޔާލު ބަދަލު ކުރެވޭތީއެވެ. އެކަމަކު ލޭއެޅުމަކީ އަމިއްލައަށް ބޭނުންވެގެން ކުރާ ކަމެއްބާވައެވެ؟ ލޭއަޅާން ޖެހޭ ބަލި މީހަކު ވެމްޕަޔަރަކަށް ހަދައިލިއިރު އެބުނެވުނީ ކިހާވަރެއްގެ ބަހެއްކަން އެމީހަކަށް އިހުސާސްކުރެވުނު ބާވައެވެ؟ ފިރުޝާ ބުނި ގޮތުގައި އެއީ ވަރަށްބޮޑަށް ހިތުގައި ޖެހި، ދެރަވެ، ގިސްލައި ރޮވުނު ދުވަހެކެވެ. އެފަދަ ބަހަކުން، ނަމަކުން މީހަކު އޭނާއާ މުހާތަބުކޮށް އެފަދަ ނަޒަރަކުން އޭނާއަށް ބަލާނެކަމަކަށް ފަހަރެއްގައިވެސް، ދުވަހަކުވެސް ފިރުޝާގެ ހިތަކަށް ނާރައެވެ.\nފިރުޝާގެ ދުލުން އެބުނެދިނީ މުޖުތަމައުގެ ހާލަތެވެ. ވެމްޕަޔަރުން ނުވަތަ ލޭބޯމީހަކަށް ހަމަތިމާފަދަ އަނެއް އިންސާނަކު ހެދުމުން އޭގެން ދޭހަވަނީ އެވާހަކަ ދެއްކި މީހެއްގެ ނުކުޅެދުންތެރިކަން ނޫންހެއްޔެވެ؟ ކޮންމެ އިންސާނަކީވެސް އެމީހެއްގެ ގޮތުގައި، ކަލާނގެ އެންމެ ފުރިހަމައަށް ހައްދަވާފައިވާ މީހެކެވެ. ލޭއެޅުމަކީ ބޮޑުވެގެންވާ ނުބައި ބައްޔެއް ނޫނެވެ. ލޭއަޅާ ކުދިންނަކީ ނާގާބިލު ބައެއްވެސް ނޫނެވެ. ނުވަތަ ލޭއަޅާ ކުދިންނަކީ 'ބޯންމެރޯ' ނުހެދުމުން ނުތިބެވޭނެ ބައެއްވެސް ނޫނެވެ. ދާއިމީ ބޭސްކާން ޖެހޭ، ބޭހާ ނުލައި ނޫޅެވޭނެ އެހެން ބަލިތައްވެސް ހުންނަ ފަދައިން ލޭއެޅުމަކީވެސް ހަށިގަނޑުން މަދުވާ ލޭ އަނބުރާ ހަށިގަނޑަށް އެޅުމަށް ކިޔާ ނަމެކެވެ. ވީއިރު މިވަރުގެ ކަމެއްގައި މިފަދަ ބަސްތައް މީހުންނާ ދިމާއަށް ބުނުމަކީ ވަރަށްވެސް ހިތާމަވެރިކަމެކެވެ.\nފިރުޝާ ކިޔައިދިން ގޮތުގައި ބައްޕައަކީ އުޅޭ މީހެއްކަން އެނގުނަސް އެއްވެސް ކަމެއްގައި އެއްވެސް އެހީތެރިކަމެއް ބައްޕަގެ ފަރާތަކުން ވެސް ނުލިބެއެވެ. އެންމެ ހަގު ދަރިފުޅަކީ ލޭއަޅާ ކުއްޖެއްކަން އެނގުމުން އާއިލާއަށް އަޅައިލައި، އޯގާތެރިވުމުގެ ބަދަލުގައި ފިރުޝާގެ ބައްޕަ ވަނީ މަންމައާއި ފިރުޝާމެން ދޫކޮށް ގޮސްފައެވެ. އަމިއްލަ އުފަން ރަށާއި މާދުރަށް، އައްޑޫ ސިޓީގެ ފޭދޫއަށް ފުރަތަމަ ދިރިއުޅުން ބަދަލުވީ، އާއިލާގެ ދޮށްޓަށް ހުރި، ފިރުޝާގެ ބޭބެގެ ވަޒީފާ އޮތީ މިހިސާބުގައިކަމަށްވާތީއެވެ. އާއިލާގެ ހުރިހާ ހަރަދެއްހެން ބަލަހައްޓަނީ ބޭބެކަމަށްވާތީ، ފިރުޝާ ބޭނުންވީ އަމިއްލަ ކަންތައްތައް ބޭބެއަށް ބުރައަކަށް ނުޖައްސައި އަމިއްލައަށް ކުރެވޭނެ މަގުފަހި ކުރުމާއެކު ބޭބެއަށް ލުއިކޮށް އާއިލާގެ ޒިންމާ އަމިއްލަޔަށް ވެސް ނެގުމަށެވެ. ހަމައެހެންމެ ތެލެސީމިއާގެ އިތުރަށް އެހެން ވެސް ބަލިތަކުގެ އުނދަގުލާއެކު އިތުރަށް ކިޔެވުމަކީވެސް ފަސޭހަކަމަކަށް ނުވީ މާލީ ހާލަތު ހުރި ގޮތުން ބޭސްފަރުވާ ކުރަމުން ކިޔެވުން ކުރިއަށް ގެންދެވެން ނެތުމުންނެވެ.\nފޭދޫގައި އުޅެމުން ހިތަދޫއަށް ހޮސްޕިޓަލަށް ގޮސްއައިސް ވުމަކީވެސް ވަރަށް ބޮޑު ހަރަދެއް ހިނގާ ކަމަަކަށްވާތީ، އެއާއިލާ ހިތަދުއަށް ބަދަލުވީއެވެ. އަދި މިހާރު ހިތަދޫގެ ގެއެއް ކުއްޔަށް ހިފައިގެން އާންމު ދިރިއުޅުމުގެ ހާލަތު މެދުމިނެއްގައި އުޅެވޭވަރުވެފައިވާކަމަށް ފިރުޝާގެ ވާހަކައިން އެނގެއެވެ. ޒަވާޖީ ހަޔާތެއް ފަށާފައިނުވާ ފިރުޝާގެ ކޮންމެ ދުވަހަކީވެސް އޭނާގެ ބަލިތަކަށް ސަމާލުވެ، ބަރާބަރަށް ބޭސް ބޭނުންކުރުމާއެކު. ދުވަހުގެ ވަޒީފާއަށް ކަމޭހިތުމުގައާއި އާއިލާގެ ކަންތައް ހަމަޖެއްސުމުގައި ބެލެހެއްޓުންތެރިކަމާއެކު ހޭދަކުރާ ދުވަހެކެވެ. ބޭބެއާ އެކީ އެކުޑަ އާއިލާ ކުރިއަށް ގެންދިއުމަށް ހިތްވަރު ކުރާ ފިރުޝާއަކީ ތެލެސީމިއާ ލޭއެޅުމަކީ އޭނާގެ ދިރިއުޅުމުގެ އެންމެ ބޮޑު ހަގީގަތްކަން ހެޔޮހިތުން، ޝުކުރުވެރިކަމާއެކު ގަބޫލުކޮށްގެން ކުރިއަށްދާ ހިތްވަރުގަދަ އަންހެނެކެވެ.\nފިރުޝާއަށް ހާލަތު ނިޔާ ކުރި ގޮތުން އެންމެ މޮޅަށް ތައުލީމު ހާސިލު ކުރާނެ ފުރުސަތެއް ނުލިބުނެވެ. އެހެންނަމަވެސް ލިބިފައިވާ އިލްމަކާ އެކަށީގެންވާ ވަޒީފާއެއް އަބަދުވެސް ފިރުޝާ ހިތްވަރުކޮށްގެން ހޯދައި، ވަޒީފާއަށް ކަމޭހިތައެވެ. މިއަދު ފިރުޝާއަށް ލިބޭ އެންމެ ބޮޑު ހިތްހަމަޖެހުމަކީ، އަމިއްލައަށް އަމިއްލަ ކަންތައް ކުރުމާއިއެކު އާއިލާއަށްވެސް އެހީވެދެވޭނެ ފެންވަރެއް އޭނާއަށް ލިބިފައިވުމެވެ. ލޭހޯދުމާއި ލޭއެޅުމުގެ ކަންތަކުގައިވެސް މިއަދު އަމިއްލައަށް ހަރަކާތްތެރިވެ، އަމިއްލަ ދިރިއުޅުން އަމިއްލަ ބާރުގައި ހޭދަކުރި ނަމަވެސް މިއަދުވެސް އަދިވެސް ފިރުޝާއަކީ ލޯބިވާ މަންމައެއްގެ އެންމެ ހަގު ދަރިފުޅެވެ. ބައްޕައަކާނުލައި މަންމަ އުޅޭ އުޅުމުގައި އެންމެ ގާތުން މަންމައާއެކު ވަގުތުހޭދަކުރާ، މަންމަގެ އެހީތެރިއެއްވެސްމެއެވެ.\nގުޅޭ ޓެގު ސިއްހަތު ނެޝަނަލް ތެލެސީމިއާ ސެންޓަރު ތެލެސީމިއާ މޯލްޑިވްސް ބްލަޑް ސާވިސް ލޭ\nގިނަމީހުން ތެލެސީމިއާއަށް ޓެސްޓުކުރަނީ ފޯމުލައި ކައިވެނި ހަފުލާއަށް ތައްޔާރުވާފަހުން، ދެން ވަކިވާން ބޭނުމެއް ނުވޭ\nލޭ އަޅާ ކުދިންގެ އަދަދު ސުމަކަށް ހެދުން އެއީ ނުވާނެ ކަމެއް ނޫން: ޑރ. އުމަރު\nތެލެސީމިއާއަށް ހޭލުންޔެރިވިޔަސް އަދަދުތައް އިތުރުވަނީ ޕްރިނޭޓަލް ޓެސްޓު ރާއްޖެއިން ނުހެދޭތީ\nރަށްރަށުގެ ޑޮކްޓަރުން އަވަސް އަވަހަށް ބަދަލުވާތީ ތެލެސީމީއާ ބަލި މީހުންނަށް ފަރުވާދިނުމަށް ދަތިވޭ: ނަސީމް


Smartphone thakuge battery badhalukreveytho balanee | Mihaaru\nސްމާޓްފޯނުތަކުގެ ބެޓެރީ ބަދަލުކުރުމަށް ފަސޭހަ ގޮތެއް އީޔޫ އިން ހޯދަނީ\nސްމާޓްފޯނުތަކުގެ ބެޓެރީ ބަދަލުކުރެވޭނެ ފަސޭހަ ގޮތެއް ހޯދޭތޯ ޔޫރަޕިއަން ޔޫނިއަނުން މަސައްކަތްކުރަނީ\nސްމާޓްފޯނުތައް ބޭނުންކުރާ މީހުންނަށް، ފޯނުގެ ބެޓެރީ ބަދަލުކުރެވުނު ޒަމާނެއް ވެސް މާޒީވެ ހިނގައްޖެ އެވެ. ސްމާޓްފޯނުތަކުގައި ޒަމާނީ ސިފަ ޖައްސަން ޖެހިގެން، މިހާރު ފޯނުތައް އުފައްދަނީ، ޚާއްސަ އިލްމެއް ލިބިފައި ހުރި މީހަކަށް ނޫނީ ބެޓެރީ ބަދަލުނުކުރެވޭ ގޮތަށެވެ. ނަމަވެސް، މަސްރަހުގައި ހުރި ވާހަކަތަކަށް ބަލާއިރު، ފޯނުގެ ބެޓެރީ ބަދަލުކުރަން އެދޭ ކޮންމެ މީހަކަށް އެކަން ކުރެވޭނެ އިންތިޒާމެއް ހަމަޖެއްސޭތޯ، ޔޫރަޕިއަން ޔުނިއަނުން އެބަ މަސައްކަތްކުރެ އެވެ.\nޔޫރަޕިއަން ޔުނިއަނުން ކަންބޮޑުވާ ކަންތައްތަކުގެ ތެރޭގައި "އިލެކްޓްރޯނިކް ކުނި" ގިނަވުން ހިމެނެ އެވެ. އެ މީހުން ގަބޫލުކުރާ ގޮތުގައި، ފޯނުގެ ބެޓެރީ އަމިއްލަ އަށް ބަދަލުކުރެވޭ ގޮތް ހެދިއްޖެ ނަމަ، ކޮންމެ ދެ އަހަރަކުން އާ ފޯނެއް ނުގަނެ ފަރުޖެއްސޭނެ އެވެ. އެހެނީ، ފޯނު ކިތަންމެ ރަނގަޅު ނަމަވެސް، ބާރު ދަމަހައްޓައި ދެވޭހައި ފެންވަރު ބެޓެރީގައި ނެތް ނަމަ، ފޯނު ބަދަލުކުރަން ޖެހޭތީ އެވެ. މަރާމާތުކުރާ ތަނަކުން ބެޓެރީ ބަދަލުކުރުމުގެ ބަދަލުގައި ގިނަ މީހުން އިޚްތިޔާރުކުރަނީ މި ގޮތެވެ.\nމިއީ އަދި ޔޫރަޕިއަން ޔޫނިއަނުން ކުރާ ޚިޔާލެކެވެ. ސްމާޓްފޯނުތައް އުފައްދާ ކުންފުނިތަކާ އެކު ކުރެވޭ ބަހުސަކުން މެނުވީ އަމަލީ ސިފަޖެހެން ނެތް ކަމެކެވެ. އީޔޫ އަކީ އެ މީހުން ބޭނުންވެއްޖެ ނަމަ، ކުންުނިތަކުގެ ގާނޫނަށް ބޮޑެތި ބަދަލުތައް ގެނުވާ ޖަމާއަތެކެވެ. މިއީ ހަގީގަތުގައި ވެސް އީޔޫ އެދޭ ކަމެއް ނަމަ، ސްމާޓްފޯނު އުފައްދާ ކުންފުނިތަކަށް މަޖުބޫރުކުރުވައިގެން ނަމަވެސް ކުރުވާނެ އެވެ. އެހެން ނަމަވަމެސް، އަމިއްލަ އަށް ބެޓެރީ ބަދަލުކުރެވޭ ގޮތް ހަދަންޖެހިއްޖެ ނަމަ، ސްމާޓްފޯނުތަކުގެ ބައްޓަމަށް އަދި ސިފަ އަށް ބޮޑެތި ބަދަލުތަކެއް ގެންނަން ޖެހޭނެ އެވެ.\nސެމްސަންގް އެޕަލް އީޔޫ ސްމާޓް ފޯން ބެޓެރީ


އުފާ ފުޓްސަލް ކަޕް – ޔަންގް ސްޓަރ ބަލިކޮށް ތިޔަމަސް ގުރޫޕްގެ އެއްވަނައަށް – Ungoofaaru\nބަނޑޭރިގަނޑު/ޚަބަރު/އުފާ ފުޓްސަލް ކަޕް – ޔަންގް ސްޓަރ ބަލިކޮށް ތިޔަމަސް ގުރޫޕްގެ އެއްވަނައަށް\nމިމެޗުގެ މޮޅުންތެރިޔާ ތިޔަމަސް އެކްސް ސްޕޯރޓްސް ގެ އިބްރާހީމް މުބީން އާއި ޝަރަފްވެރި މެހުމާނު އުފާގެ ހިންގާކޮމެޓީގެ މެމްބަރު މުހައްމަދު ޒަކަރިއްޔާ ޓްރޮފީ ހަވާލުކޮށްދެއްވަނީ\nއުނގޫފާރު ކޮމިއުނިޓީ ސެންޓަރުގެ ފުޓްސަލް ދަނޑުގައި މިހާރު ކުރިއަށްދާ އުފާ ފުޓްސަލް ކަޕްގައި ރޭގެ ދެވަނަ މެޗުގައި ބައްދަލުކުރީ ތިޔަމަސް އެކްސް ސްޕޯރޓްސް އާއި ޔަންގް ސްޓަރއެވެ. މިމެޗު4–2ލަނޑުން ކާމިޔާބުކުރީތިޔަމަސް އެކްސް ސްޕޯރޓްއެވެ.\nމިމެޗުގައި ޔަންގް ސްޓަރގެ2ލަނޑު ޖަހައިދިނީ އަހުމަދު ނާހިދު އަދި އިބްރާހީމް ސިނާހްއެވެ. ތިޔަމަސް އެކްސްގެ ލަނޑު ތައް ޖަހައިދިނީ ހަސަން ފަޒީލް2ލަނޑު އަދި މަމްދޫހު އަބްދުލް ޤާދިރު އެއްލަނޑެވެ. ތިޔަމަސްގެ އަނެއްލަނޑަކީ ޔަންގް ސްޓަރގެ ކީޕަރު ގައިގަ ޖެހިފައި ބައިކޮޅަށް ވަތް ލަނޑެކެވެ.\nމިނަތީޖާ އާއެކު ކުޅުނު4މެޗުގެތެރެއިން3މެޗު ކާމިޔާބުކޮށް ޔަންގް ސްޓަރ އަށްވަނީ9ޕޮއިންޓް ލިބިފައެވެ. ހަމަމިއަދަދަށް ތިޔަމަސްއަށް ޕޮއިންޓް ލިބިފައިވާއިރު ތިޔަމަސް އަށް އަދި ބާކީ ޑަބަލް އެލް ޑައިމަންޑް މެޗް އެބައޮތެވެ. ގުރޫޕްގެ އަނެއް3ޓީމުންކުރެ އެއްވެސް ޓީމަކަށް މިއަދަދަށް ޕޮއިންޓް ހޯދެން ނެތުމުން، މިހާތަނަށް ނެރެފައިވާ ނަތީޖާތަކަށް ބަލާ މިގުރޫޕްގެ އެއްވަނަ ލިބޭނީ ތިޔަމަސް އެކްސް އަށެވެ. ގުރޫޕްގެ ދެވަނަ ލިބޭނީ ޔަންގް ސްޓަރއަށެވެ. އަދި މިގުރޫޕުގެ މިރޭގެ މެޗުތަކުން ކޮންމެ ނަތީޖާއެއް ނިކުތްނަމަވެސް ގުރޫޕުގެ އެއްވަނަ އަދި ދެވަނަ އަށް އެެއްވެސް ބަދަލެއް ނާންނާނެއެވެ.\nމިމެޗުގެ މޮޅުންތެރިއަށްކަށް ހޮވިފައިވަނީ ތިޔަމަސް އެކްސް ސްޕޯރޓްސް ގެ އިބްރާހީމް މުބީންއެވެ. މޮޅު ކުޅުންތެރިޔާއާއި ޓްރޮފީ ހަވާލުކޮށްދެއްވީ މެޗުގެ ޝަރަފްވެރި މެހުމާނު އުފާގެ ހިންގާކޮމެޓީގެ މެމްބަރު މުހައްމަދު ޒަކަރިއްޔާއެވެ.\nތިޔަމަސް އެކްސް ސްޕޯރޓްސް އަދި ޔަންގް ސްޓަރ ބައްދަލުކުރިމެޗުގެ ފޭސްބުކް ލައިވް ވީޑިއޯ\nUFAA Futsal Cup 2019 – Young Star Vs Thiyamus X Sports. #UFAAFutsalCup2019 #ufaasports #ufaa #ungoofaarucommunitycentre Lotus Bike Shop State Trading Organization Plc


REPORT: Raees Nasheed dhevvee inzaarehtha?\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް އަދި މަޖިލީހުގެ ރައީސް މުހައްމަދު ނަޝީދު\nމިދިއަ ހޯމަ ދުވަހު އޮތް މަޖިލީހުގެ ޖަލްސާގައި ވާހަކަފުޅު ދައްކަވަމުން ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވި އެވެ: "މި މަޖިލީހުގެ އިއްޒަތްތެރި މެންބަރުންގެ ބާރު އޮންނާނެ. މެންބަރުން ފާހަގަ ކުރައްވާ މައްސަލައަށް އަމަލު ނުކުރެވޭނަމަ އިތުބާރު ނެތް ކަމަށް ވެސް ނިންމޭނެ."\nމިއީ ކޮވިޑް-19 އިގެ ބަލިމަޑުކަމާއެކު އަޅާފައިވާ ފިޔަވަޅުތަކާއި ގުޅިގެން ރަށްރަށަށް ނުދެވި މާލޭގައި ތާށިވެފައިތިބި މީހުން ރަށްރަށައް ދެވޭނެ ފުރުސަތު ހޯދައި ދިނުމަށް ސަރުކާރަށް ގޮވާލާ ވާހަކަފުޅު ދައްކަވަމުން ރައީސް ނަޝީދު ވިދާޅުވި ވާހަކަފުޅެކެވެ. މީގެ ކުރިން ވެސް މި އިޝޫއަށް އެ މަނިކުފާނު ވާހަކަފުޅު ދައްކަވާފައި ވެއެވެ.\nކުރިޔާ ހިލާފަށް ހޯމަ ދުވަހު އެމަނިކުފާނުގެ ވާހަކަފުޅާއި ރާގު ހުރީ ތަންކޮޅެއް މުރަނަ ގޮަަތަކަށެވެ. ރިޔާސަތުގައި އިންނަވައިގެން ވަރަށް ގިނަ ވާހަކަފުޅު ވިދާޅުވުމަށް ފަހު އާދައިގެ މަތީން ސަމާސާ ކޮށްލަވާ ހިނިފުޅުވަޑުވައި ހެއްދެވި ނަމަވެސް އެ ވާހަކަފުޅު ވިދާޅުވި އިރު އެ މަންޒަރެއް ނުފެނުނެވެ. އޭގެ ބަދަލުގައި އެމަނިކުފާނަށް ވެސް "ކެތް ކުރެއް ވޭނީ ވަކި މިންވަރަކަށް" ކަމަށް ވިދާޅުވެފައި ވެއެވެ. އަދި "މިހާރު ކެތްތެރިކޮށް ކޮޅުން ލައިގެންގޮސްފައިވާ" ކަމަށް ވެސް އިޝާރާތް ކުރެއްވި އެވެ.\n"އަޅުގަނޑަށް އެބަ ފެނޭ މަޖިލީހުގެ މެންބަރުންގެ ކެތްތެރިކަން މި ކަމުގައި ކޮޅުން ލައިގެން ދާ ތަން... އަޅުގަނޑުގެ ކެތްތެރިކަން ވެސް ހިފެހެއްޓޭނީ ވަކި މިންވަރަކަށް،" ކުރީގެ ރައީސް ވިދާޅުވި އެވެ.\nކޮވިޑްގެ މި ބަލާއާފާތުގެ ތެރޭގައި ވަރަށް ގިނަ ދަތިތަކާއި މި ވަނީ ކުރިމަތިލާން ޖެހިފަ އެވެ. މުޅި ދުނިޔެ ވެސް ތަޖުރިބާ ކުރާން ޖެހިފައިވާ ހާލަތެއް ރާއްޖެ ވެސް ކުރަމުން އޮވެ ދާނެ އެވެ. ގައިންގަޔަށް އަރާ ނުރައްކާތެރި ބައްޔަކަށް ވުމުން ބަލިން ރައްކާތެރިވުމަށްޓަކައި ހަރުކަށި ފިޔަވަޅުތަކެއް އަޅަން މަޖުބޫރު ވެއެވެ.\nރާއްޖެވެސް އެ ފިޔަވަޅުތައް އަޅަން މަޖުބޫރެެވެ. ރާއްޖޭގައި އަޅާފައިވާ ކޮންމެ ފިޔަވަޅަކީ ސިއްހީ މާހިރުންގެ އިރުޝާދާ އެއްގޮތަށް އަޅާފައިވާ ފިޔަވަޅުތަކެވެ. އެއީ ވަކި ވަޒީރަކު ބޭނުން ވެގެން ނުވަތަ ނުވަތަ ނުފޫޒުގަދަ ވަކި ބޭފުޅެއްގެ ބާރުގައި އަޅާފައިވާ ފިޔަވަޅެކޭ ބުނާނެ ޖާގައެއް ނެތެވެ.\nގަބޫލު ކުރަން ޖެހޭ ހަގީގަތަކީ ދިވެހިންގެ ގިނަ ބަޔަކު އަންދާޒާ ވެސް ނުކުރާ މިންވަރަށް މާލޭގައި ކޮވިޑް ފެތުރިފައިވާ ކަމެވެ. ރަށްރަށަށް ދަތުރު ކުރުން މަނާކޮށް މާލެ ލޮކްޑައުން ކުރީ އެހެންވެ އަޅާ ރައްކާތެރި ފިޔަވަޅެއްގެ ގޮތުގަ އެވެ. މާލެއިން ކޮވިޑްގެ ބަލި މީހަކު ފެނުނުތާ މަސް ދުވަސްވީއިރު ހާހަކަށްވުރެ ގިނަ މީހުނަށް އެ ބަލި ޖެހިއްޖެ އެވެ. ދަތުރުފަތުރުގެ ސަބަބުން އިތުރު ބައެއް ރަށްތަކަށް ބަލި ފެތުރިއްޖެ އެވެ. ރަށްރަށުން ބަލި މީހުން ފެނިއްޖެ އެވެ. ކޮވިޑްގެ ބަލިމަޑުކަމުގައި ހަތަރު މީހަކު ރާއްޖެއިން މަރުވެއްޖެ އެވެ.\nމިއީ ފެންނަން ހުރި ހަގީގަތެވެ. ފެންނާން ނެތްބައި ވެސް އޮންނާނެ އެވެ. އެހެން ކަމުން ކޮވިޑާ ގުޅިގެން އަޅާފައިވާ ފިޔަވަޅުތަކަށް ދުލެއް ދޭނީ ކިހިނެއް ހެއްޔެވެ؟ ދުލެއް ދިނަސް ދެވޭނީ އެ އޮންނަ މުއްދަތަކުން ބަލަން ޖެހޭ ބެލުންތަކެއް ބެލުމަށް ފަހު އެވެ.\nނަމަވެސް ރައްކާތެރިކަމަށްޓަަކައި އަޅާފައިވާ ފިޔަވަޅަކާ ދެކޮޅަށް ރައްޔިތުންގެ މަޖިލީހުގެ ރައީސް މި މިވަރަށް ވާހަކަ ދައްކަވަނީ ކީއްވެގެންތޯ އެއީ ސުވާލަކަށް ވެއެވެ. އަދި އެކަމުގައި ވަޒީރުންގެ އިތުބާރު ނެތްކަމުގެ ވޯޓް ނެގިދާނެ ކަމަށް އިޝާރާތް ދެއްވަނީ އެއީ ބިރެއް ދައްކަން ހެއްޔެވެ؟ ނުވަތަ ކުރިއަށް ރާއްވަވާފައިވާ ސިޔާސީ ކަމަކުން އިޝާރާތެއް ކުރަންވަނީ ހެއްޔެވެ؟\nމަޖިލީހުގެ އިއްޔެގެ ޖަލްސާގެ ތެރެއިން ވެސް ރައީސް ނަޝީދު އެ ދިމާއަށް ވަޑައިގެންނެވި އެވެ:\n"ހުރިހާ ބޭފުޅުންނަށް ވެސް އެނގިވަޑައިގަންނަވަން އެބަ ޖެހޭ، ރައީސުލްޖުމްހޫރިއްޔާއަށް ވެސް އެނގިވަޑައިގަންނަވަން އެބަ ޖެހޭ، މާލޭގައި އެތައް ބަޔަކު މިހެން ތާށިވެފައި ތިބުމަކީ އެތައް އާއިލާއަކަށް ލިބެމުންދާ ވަރަށް ބޮޑު ގެއްލުމެއް ކަން،"\nކުރީގެ ރައީސް އަދި ރައްޔިތުންގެ މަޖިލީހުގެ ރައީސް މިހެން ވިދާޅުވިއިރު އެ މައްްސަލައަށް ހައްލު ހޯދަން ސަރުކާރުން މަަސައްކަތް ނުކުރެއެކޭ ވެސް ބުނެވޭކަށް ނެތެވެ.\nރަށަށް ދާން ބޭނުންވާ މީހުންގެ ތެރެއިން 800 އަށްވުރެ ގިނަ މީހުން ކަރަންޓީންގެ މުއްދަތު ހަމަކުރަމުން އެބަދެ އެވެ. ރަަށަށް ދާން ބޭނުން ވެގެން 5،000 ވުރެ ގިނަ މީހުން ރަޖިސްޓްރީ ކުރި އެވެ. އޭގެ ތެރެއިން މާލޭގައި ތާށިވެފައި ތިބީ 1500 މީހުންނެވެ. ދެން ތިބި މީހުންނަކީ މާލޭގައި ދިރިއުޅޭ ރަށްރަށުގެ މީހުންނެވެ. އެމީހުން ރަޖިސްޓްރީ ކުރީ މި ހާލަތުގައި ރަށުގައި އުޅެން ބޭނުންވާތީ އެވެ. އެހެންވީމަ ކަރަންޓީންގައި ޖާގަ އޮތް މިންވަރަކުން ފުރުސަތު ދެނީ ރަށްރަށަށް ފޮނުވަން އެންމެ މުހިންމު މީހުންނަށެވެ.\nމިހާރު ދިމާވެފައިވާ ހާލަތުގައި ރައްޔިތުންނަށް ކުރިމަތިވެފައިވާ ހަމައެކަނި ދައްޗާއި ތަކުލީފަކީ އެއީއެއް ނޫނެވެ. އެއީވެސް ބަޔަކަށް ކުރިމަތިވެފައިވާ ދައްޗެކެވެ. ނަމަވެސް ގޭގެ ކުލި ނުދެއްކިފައި ކިތައް މީހުން ތިބިކަން މަޖިލީހުގެ ރައީސަށް އެނގިވަޑައިގަންނަވާ ހެއްޔެވެ؟ ބޮޑެތި ބަލިތަކަށް ބޭސް ކުރަމުންދާ އެތައް ބަޔަކު ރާއްޖެއިން ބޭރުން ގެންނަން ޖެހޭ ބޭސް ނުގެނެވި ހާލަތު ގޯސްވެފައިވާކަން އެނގިވަޑައި ނުގަންނަވާ ހެއްޔެވެ؟ ކުރަމުން ދިޔަ މަސައްކަތް ގެއްލި، މުސާރަ ލިބުން ހުއްޓިފައިވާ އެތައް ބަޔަކު ތިބިކަން އެނގިވަޑައިގަންނަވާ ހެެއްޔެވެ؟ ބިލުތައް ނުދެއްކި މާދަމާ ވެސް ފެނާއި ކަރަންޓް ކަނޑާލަފާނެތީ އެ ކަމުގެ ކަންބޮޑުވުމުގައި ތިބި އެތައް އާއިލާއެއް އެބަ ތިއްބެވެ. މިއިން އެއްވެސް ކަމަކަށް ސަރުކާރަށް އަދި ހޯދައިދެވުނު މާބޮޑު ހައްލެއް ވެސް ނެތެވެ. އެކަމަކު އެވާހަކައެއް ނުދައްކަ އެވެ.\nމި ހުރިހާ ވާހަކައަކަށް ވެސް މި އޮންނަނީ ކޮންމެ ރެއަކު ނޫސްވެރިންނާއި ބައްދަލު ކުރައްވާ ތަރުޖަމާނެއްގެ ދުލެވެ. އޭނާ ވެސް އިލްތިމާސެއްގެ ގޮތުގައި ވިދާޅުވަނީ "ގޭގެއިން މީހުން ނުނެރޭށޭ" އެވެ. އަދި "ވަޒީފާތަކުން މީހުން ނުކަނޑާށޭ" އެވެ.\nދަތި ހާލުގައި ތިބި މީހުންނަށް އޮތް ހައްލެއް އަދި ނެތެވެ. އޮތީ އެކަން ރަނގަޅު ކުރަން ކުރަމުންދާ މަސައްކަތެއް އޮތިއްޔާ އެ ކަމެކެވެ. މި ހުރިހާ މައްސަލަތަކުގެ ތެރެއިން ހަމައެކަނި އެންމެ މައްސަލައެއް ނަންގަވާ ސަރުކާރާއި ވަޒީރުންނަށް އިޝާރާތް ކުރައްވާ ދެއްވާ އިންޒާރެއްގެ ގޮތަށް ސިފަ ކުރެވޭ ގޮތަށް ވާހަކަތައް ގެނައުމުގައި ކޮންމެވެސް އެހެން ކަމެއް ފޮރުވިފައި ވާނެ އެވެ.\nފުރަތަމަ ކަމަކަށް މިއީ ވަކި ވަޒީރަކާއި ގުޅުންހުރި މައްސަލައެއް ވެސް ނޫނެވެ. މި ފިޔަވަޅު އެޅީ ވަޒީރެއް ވެސް ނޫނެވެ. މިއީ މުޅި ދައުލަތް ސާމިލުވާ ފިޔަވަޅެކެވެ. ގާނޫނީ އިމުގެ ތެރެއިން ގާނޫނުގެ ބާރުން ގެނައި ފިޔަވަޅެކެވެ.\nއާންމު ސިއްހަތުގެ ކުއްލި ނުރައްކާ އިއުލާނު ކުރީ ހެލްތު މިނިސްޓަރަށް ލިބި ވަޑައިގަންނަވާ ބާރުގެ ދަށުންނެވެ. މާލެ ލޮކްޑައުން ކުރީ ޑިރެކްޓަރު ޖެރެނަލް އޮފް ޕަބްލިކް ހެލްތަށް ލިބި ވަޑައިގަންނަވާ ބާރުގެ ދަށުންނެވެ. މާލެއިން މީހުން އަރާ ފޭބުން މަނާ ކުރީ ވެސް އެ ބާރުގެ ދަށުންނެވެ. އެކަންކަން ކޮށްފައި ވަނީ ރައީސް ސޯލިހުގެ ފުރިހަމަ އިރުޝާދާ އެއްގޮތަށެވެ.\nހެލްތް މިނިސްޓަރު އަބްދުﷲ އަމީން އަދި ޑިރެކްޓަރު ޖެރެނަލް އޮފް ޕަބްލިކް ހެލްތް\nމަޖިލީހުގައި ކިތަންމެ ބޮޑު ބާރެއް އޮތް ނަމަވެސް މި ކަމާ ގުޅިގެން ވަޒީރެއްގެ އިތުބާރު ނެތްކަމުގެ މައްސަލައަކާ ހަމައަށް ދާނެ ޖާގައެއް އަދި ނެތެވެ. އެހެން ނަމަވެސް މަޖިލީހުގެ ބައެއް މެންބަރުންގެ ވަރަށް ބޮޑު ކަންބޮޑުވުމެއް ހެލްތް މިނިސްޓަރު އަބްދުﷲ އަމީނަށް އެބަ އޮތެވެ. އެއީ ވެންޓިލޭޓަރުގެ މައްސަލާގަ އެވެ. އެއީ އަޑި ނޭންގޭ އެތައް ކަމެއް ފޮރުވިފައިވާ ކަމެކެވެ.\nސަރުކާރުގެ އިސް އޮފިޝަލަކު ނަން ހާމަ ނުރަން އެދި ވަޑައިގެން ދެ ވާހަކައެއް އަވަސް އަށް އިއްޔެ ވިދާޅުވި އެވެ. އޭނާގެ އެއް ވާހަކައަކީ ވަރަށް ތަފާތު ވާހަކަ އެކެވެ. އެއީ ރައީސް ނަޝީދު ސަރުކާރަށް ޖެއްސުން ކުރައްވާ ވާހަކަ އެވެ. ބޭރަށް ނުފެނުނަސް މީގެ ކުރިން ވެސް އެތައް ގޮތަކުން ޖެއްސުން ކުރައްވައިިފިއޭ އޭނާ ވިދާޅުވެ އެވެ. ސަރުކާރަށް ދަތިކުރުމުގެ ގޮތުން ކޮށްފައިވާ އެތައް ކަމެއް އޭނާ ވިދާޅުވެ ދެއްވަ އެވެ. އަދި މިފަހަރު އެފަދަ ވާހަކަފުޅެއް ވިދާޅުވުމުގެ އެއް ސަބަބަކީ އެއީ ކަމަށް ވެސް އޭނާ ދެކެ ވަޑައިގަންނަ އެވެ.\nދެވަނަ ކަމަކީ މަޖިލިސް ރައީސްގެ ރުހުން ނެތް ވަޒީރުންނަށް ދެން ކެބިނެޓްގައި ނުތިބެވޭނެ ކަމުގެ ސާފު އިޝާރާތެއް ދެވީ އެވެ.\n"ހަގީގަތަކީ އެމްޑީޕީ އެކަނި ސަރުކާރު ހިންގަން ރައީސް ނަޝީދު ގޮވާލައްވާތާ މިހާރު ވަރަށް ގިނަ ދުވަސްވެއްޖެ. ނަމަވެސް އެއިން އެއްވެސް ގޮވާލުމަށް ރައީސް ސޯލިހް އިޖާބައެއް ނުދެއްވާ. އެމަނިކުފާނު ހުންނެވީ ވައުދާ އެއްގޮތަށް ފަސް އަހަރަށް ކޯލިޝަން ދެމެހެއްޓުމަށް. ނަމަވެސް ސަރުކާރު ކާމިޔާބު ކުރަން ރައީސް ނަޝީދުގެ އެހީތެރިކަން ވެސް އިންތިހާއަށް މުހިންމު، އެހެންވީމަ ރައީސް ނަޝީދު އެ ކުރައްވާ ކަންކަމަށް ފާޅުގައި އެއްޗެއް ވިދާޅުވެވޭކަށް ސަރުކާރަކަށް ނެތް. ނަމަވެސް ރައީސް ނަޝީދުގެ އެ މަގުސަދު ހާސިލު ކުރުމަށް ކޮންމެވެސް ކަމެއް ބަހަނާ އަކަށް ދައްކަވާފައި ކޮންމެ ފަހަރަކު ވެސް ވާހަކައެއް ދައްކަވަނީ އެންމެ ބޭނުމެއްގައި. އެއީ ސަރުކާރަށް ޖެއްސުން ކުރުމަށް ނޫނީ ސަރުކާރުގެ ތެރެއިން އެހެން ޕާޓީތަކުގެ ވަޒީރުން ބޭރު ކުރުމަށް،" އެމްޑީޕީއަށްވެސް ނިސްބަތްވާ އެ އޮފިޝަލް ވިދާޅުވި އެވެ.\nއޭނާ ވިދާޅުވި ގޮތުގައި ކޮވިޑާއި ގުޅިގެން ސަރުކާރުން އަޅާފައިވާ ކޮންމެ ފިޔަވަޅަކީ ވެސް ރައްޔިތުންގެ ސަލާމަތާއި ރައްކާތެރިކަމަށްޓަކައި އަޅާފައިވާ ފިޔަވަޅުތަކެވެ. އެކަން ރައްޔިތުންގެ މަޖިލީހުގެ މެންބަރުންނަށް ވެސް އެނގިވަޑައިގަންނަވާ އެވެ. އެކަމަކު އެ މެންބަރުންގެ ނަމުގައި ރައީސް ނަޝީދު ވާހަކަފުޅު ދައްކަވައި މަންޒަރު ބަދަލު ކޮށްލައްވަނީ އެވެ.\n"އެހެން ނޫންނަމަ މެންބަރުން ވެސް ބަހުސްގެ މަރުހަލާގައި އެކަންބޮޑުވުން ފާޅު ކުރައްވަންވީ ނޫންތޯ؟ މިއީ ރައީސް ނަޝީދު އުފަން ކުރުވާ މައްސަލަތަކެއް، ކަންބޮޑުވުންތަކެއް. އެއީ މަޖިލީހުގެ މެންބަރުންގެ ސާފު ވިސްނުމުއް ވެސް ނޫން."\nއެހެން ބޭފުޅަކު ވިދާޅުވި ގޮތުގައި މަޖިލީހުގައި ރައީސް ސޯލިހުގެ ބާރުވެރިކަން ބޮޑެވެ. އެކަން ރައީސް ނަޝީދަށް ވެސް އެނގިވަޑައިގަންނަވާނެ އެވެ. ވަރަށް ބޮޑު ދެކޮޅުވެރިކަމެއް އުފެދިގެން ނޫނީ އެމްޑީޕީގެ ތެރޭގައި އޮތް އެ ބައިބައިވުން ރައްޔިތުންނަށް ފެންނަ މިންވަރަށް ތިލައެއް ނުވާނެ އެވެ.\n"މިއީވެސް ހަގީގަތް، މަޖިލީހުގައި ރައީސް ނަޝީދަށް ވަފާތެރި މެންބަރުންނަށްވުރެ ސަރުކާރާއި ރައީސް ސޯލިހަށް ވަފާތެރި މެންބަރުން ގިނަ. ނަމަވެސް އެކަން ޔަގީން ކުރެވޭނީ އެ ދެ ބޭފުޅުންގެ މެދުގައި ސިއްރުވެފައި އެ އޮތް ހަގީގީ ދެކޮޅުވެރިކަން ފެންމަތިވީ ވަގުތަކުން. އެހެންވާކަށް ރައީސް ބޭނުންފުޅެއް ނުވޭ. އެކަން އެގޮތަށްވެއްޖެނަމަ ކޯލިޝަން ދެމެހެއްޓުމުގައި ރައީސަށް ގޮންޖެހުން ކުރިމަތިވާނެ. ނަމަވެސް ރައީސް ނަޝީދު މަސައްކަތް ކުރައްވަނީ އެ މިސްރާބަށް." އޭނާ ވިދާޅުވި އެވެ.\nމަޖިލީހުގައި ޖަލްސާއެއް ކުރިއަށްދަނީ\nރައްޔިތުންގެ މަޖިލީހުގެ އެމްޑީޕީގެ މެންބަރަކު ވިދާޅުވި ގޮތުގައި ރައީސް ނަޝީދުގެ ފަރާތްޕުޅުން މި އަންނަ ވާހަކަފުޅާ މެދު ގިނަ މެންބަރުންގެ ހިތްހަމައެއް ނުޖެހެ އެވެ.\n"ރައީސް ނަޝީދު އެ ދެއްވަނީ މިވަގުތު ސަރުކާރު ދަމަހައްޓަން ތިބި ބަޔަކު ދެއްވައިގެން ވާނެ ޕްރެޝަރެއް ނޫން. އަނެއްކޮޅުން އެއީ ބަޔަކު ކިތަންމެ ރުޅި އަޔަސް ވާނެ ކަމެއްވެސް ނޫން. މާލެއިން ރަށްރަށައް މީހުން ފޮނުވުމަކީ ގަސްތުގައި ރަށަކަށް ބަލި ފެތުރުން ކަމުގައި ބުނެވިދާނެ. އެހެންވީމަ ސަރުކާރުން އެ ރިސްކެއް ނުނަގާނެ. އަދި ރިސްކު ނަގައިގެން އެކަން ކޮށްފިނަމަ އާހިރުގައި ލިބޭ ގެއްލުމަށް ވެސް ޒިންމާވާން ޖެހޭނީ ސަރުކާރު، މަޖިލީހެއް ނޫން." އައްޑޫ ސިޓީ ތަމްސީލް ކުރައްވާ މެންބަރަކު ވިދާޅުވި އެވެ.\nރައީސް ނަޝީދުގެ ކަންބޮޑުވުމާމެދު މީގެ ކުރިން ސަރުކާރުން ވާހަކަ ދައްކާފައި ވެއެވެ. ކޮވިޑްގެ ތެރެއިން އުފަންވި ސަރުކާރުގެ ތަރުޖަމާން ވިދާޅުވި ގޮތުގައި ސަަރުކާރުގެ ވިސްނުމަކީ ވީހާވެސް ގިނަ ރަށެއް ބަލީގެ ނުރައްކަލުން ސަލާމަތް ކުރުމެވެ.\n"އަޅުގަނޑުމެންނަށް ވީވަރަކުން ޖެހޭނެ ރާއްޖޭގެ ހުރިހާ ރަށެއް ވެސް ރައްކާތެރި ކުރުުމަށް މަސައްކަތް ކުރަން. ފަހަރުގައި ހަމަ އެހެން ރަށްތަކަށް ވެސް މި ބަލި ފެތުރިގެން ހިނގައި ދާނެ. ނަމަވެސް އަޅުގަނޑުމެންނަށް ރިސްކެއް ނެގޭކަށް ނެތް، މިވަގުތު އެހެން ރަށެއްގައި ކޮމިއުނިޓީ ސްޕްރެޑެއް އައުމަކަށް" މަބްރޫކް އަޒީޒު ވިދާޅުވި އެވެ.\nރޭ ބޭއްވި ނޫސްވެރިންގެ ބައްދަލްވުމުގައި މަބުރޫކް ވިދާޅުވި ގޮތުގައި ސިޔާސީ ބޭފުޅުންނާއި ސަރުކާރުގެ ވިސްނުން ތަފާތެވެ. ސަރުކާރުން އަމަލު ކުރަނީ ސިއްހީ މާހިރުންގެ އިރުޝާދަށެވެ. އެނޫން ބަޔަކު ދައްކާ ވާހަކަތަކަށް ބަރޯސާވެވެން މިވަގުތަކު ނޯންނާނެ އެވެ.\n"އަޅުގަނޑުމެން ވަރަށް ސާފުކޮށް ބުނަމުން މިއަންނަ ވާހަކައަކީ އިގްތިސޯދެއްގެ ބޭނުމެއް ނެތޭ ރައްޔިތުންގެ ރައްކާތެރިކަމަށް އަދި ރައްޔިތުންގެ ސަލާމަތަށް ނޫނީ. ދިވެހި ރައްޔިތުން ސަލާމަތަށް ރައްކާތެރިކަމެއް ނެތި އިގްތިސޯދެއް ހިންގުމުގެ ބޭނުމެއް ނެތް. އެހެންވީމަ އަޅާ ކޮންމެ ފިޔަވަޅެއްގައި އެންމެ އިސްކަން ދޭނީ ރައްޔިތުންގެ ސަލާމަތާއި ރައްކާތެރިކަމަށް. މިކަމުގައި ޑޮކްޓަރުން ނޫނީ ދޭންޖެހޭ ލަފައެއް އޮންނާނެ ކަމަކަށް ނުފެނޭ. ސަރުކާރު އޮޕަރޭޓް ކުރާނީ އެގޮތަށް،" މަބްރޫކް ވިދާޅުވި އެވެ.\nރައީސް ނަޝީދު ދެއްކެވި ވާހަކަފުޅު އެއީ އިންޒާރަކަށް ނުވިޔަސް އެއީ އިންޒާރަކަށް ފުދެއެވެ. މުރަނަކޮށް ވާހަކަފުޅު ދައްކަވަމުން ގެންދަވަނިކޮށް އެއީ ސަރުކާރަށް ދެއްވުނު އިންޒާރެއް ކަމުގައި ހީފުޅު ވެގެން އުޅުއްވިހެން ވެސް ހީވި އެވެ. ވަކި ހިސާބަކުން ވިދާޅުވިއެވެ:\n"މަޖިލީހުގެ އިއްޒަތްތެރި މެންބަރުންގެ ބާރު އޮންނާނެ. މެންބަރުން ފާހަގަ ކުރައްވާ މައްސަލައަށް އަމަލު ނުކުރެވޭނަމަ އިތުބާރު ނެތް ކަމަށް ވެސް ނިންމޭނެ، އެހެންވިޔަސް އަޅުގަނޑުމެން ދާން ބޭނުންވާ އަމާޒެއް ނޫން އެއީއެއް،"\nއިއްޔެގެ ޖަލްސާގައި ވެސް އަލުން އެ ވާހަކަފުޅު ފެއްޓެ ވިއެވެ. ނަޝީދު ވިދާޅުވި ގޮތުގައި ސަރުކާރުގެ ތެރޭގައި ހިނގާ ގޯސް ކަންކަމަށް މަޖިލީހުގެ މެންބަރުންނަށާއި އެމަނިކުފާނަށް ފާޑުވިދާޅުވުމުގެ ޖާގަ ލިބެނީ ރައީސް އިބްރާހިމް މުހައްމަދު ސޯލިހް ހިޔާނާތްތެރިވެވަޑައި ނުގަންނަވާނެ ކަމުގެ ފުރިހަމަ އިތުބާރު އޮންނާތީ އެވެ.\n"އެމްޑީޕީގެ މެންބަރުން ސާރުކާރަށް ފާޑުކިޔުމަކަށް ޖެހިލުންވެވަޑައެއް ނުގަންނަވާނެ، އެއީ މެންބަރުންނަށް ވަރަށް ބޮޑު ޔަގީންކަމެއް އެބަ އޮވޭ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް [ދައުލަތުގެ] ފައިސާގައި ޖެހިވަޑައި ނުގަންނަވާނެ ކަން." ނަޝީދު ވިދާޅުވި އެވެ.\nރައީސް މުހައްމަދު ނަޝީދު ރައީސް އިބްރާހިމް މުހައްމަދު ސޯލިހު ކޮވިޑް-19 + ރައްޔިތުންގެ މަޖިލިސް މުހައްމަދު މަބްރޫކް އަޒީޒް އެންއީއޯސީ ޕޮލިޓިކްސް


Drone eh fenigen Heathrow Airport ves huttumakah\nޑްރޯންއެއް ފެނިގެން ހީތުރޯ އެއާޕޯޓުވެސް ހުއްޓުމަކަށް\nލަންޑަންގެ ހީތުރޯ އެއާޕޯޓަކީ ދުނިޔޭގެ އެންމެ ބާރުބޮޑު އެއް އެއާޕޯޓެވެ. -- ފޮޓޯ:ޕީއޭ\nލަންޑަން (ޖެނުއަރީ 8) - އިނިގިރޭސި ވިލާތުގެ ހީތުރޯ އެއާޕޯޓު ކައިރިން ޑްރޯނެއް ފެނިގެން، ފްލައިޓުތައް ވަގުތީ ގޮތުން މެދުކަނޑާލަން ޖެހުނު މައްސަލަ ފުލުހުންނާއި ސިފައިން ގުޅިގެން ތަހުގީގު ކުރަން ފަށައިފި އެވެ.\nފުރިހަމަ ޖިނާއި ތަހުގީގެއް ފަށާފައިވާކަމަށް އިނގިރޭސި ފުލުހުން ބުނެފައިވާއިރު، ޑްރޯން ފެނިގެން، ހުޅަނގު ލަންޑަނުގައި އޮންނަ މުޅި ދުނިޔޭގެ އެންމެ ބާރުބޮޑު އެއް އެއާޕޯޓުން ފުރާ ފްލައިޓުތައް ގާތްގަނޑަކަށް އެއްގަޑިއިރަށް ހުއްޓާލަން ޖެހުނެވެ.\nމި މައްސަލަ ފެންމަތިވެފައިވަނީ، ޑްރޯންތަކެއް އުދުއްސުމުގެ ސަބަބުން ގެޓްވިކް އެއާޕޯޓް ބަންދު ކުރަންޖެހުނުތާ އެއް މަސް ދުވަސް ފަހުންނެވެ.\nސަލަމާތީ ސަބަބުތަކަށްޓަކައި ގެޓްވިކް އެއާޕޯޓު ރަންވޭ ބަންދުކުރުމުން، 140،000 އަށް ވުރެ ގިނަ މީހުންނަށް ނުފުރި ތާށިވި އެވެ.\nއެކަމުގައި އަސަރުކުރި ފަސަންޖަރުންގެ ކިބައިން ހީތުރޯ އެއާޕޯޓުން ވަނީ މައާފަށް އެދިފަ އެވެ.\nފުލުހުން މިހާރު ދަނީ އެއާޕޯޓު ސަރަހައްދު ބަލާ ފާސްކުރަމުންނެވެ. އަދި ސިފައިން ދަނީ ހާއްސަ އާލަތްތަކެއް ބޭނުންކޮށްގެން ފުލުހުންނަށް އެހީތެރިވަމުންކަމަށް، އިނގިރޭސި ޑިފެންސް މިނިސްޓްރީގެ ތަރުޖަމާނު ވަނީ ވިދާޅުވެފަ އެވެ.\nމިދިޔަ ޑިސެމްބަރު މަހުގެ 19 އިން 21 އަށް ގެޓްވިކް އެއާޕޯޓް ބަންދުކުރުމުގެ ސަބަބުން، ގާތްގަނޑަކަށް 1،000 ފްލައިޓް ވަނީ ކެންސަލް ކުރަންޖެހިފަ އެވެ.\nއަސަރުގަދަ ބަޔާނަކާއެކު މޭ އިސްތިއުފާ އިއުލާންކޮށްފި\nޔޫރަޕް މިސްކިތްތަކުގެ ސެކިއުރިޓީ ވަރުގަދަކޮށްފި


Haahoora Column: Kaafabeyge Dhemafiringe Ehbaarulun Dhinumuge Ehbasvun\nދެމަފިރިއަކު ހިނގާފައި ދަނީ---\n26 ޖުލައި 2018 1 ކޮމެންޓް\nނޫސް ކޮންފަރެންސަކަށް ކަމަށް ބުނެ މެންދުރުފަހު3ޖެހިއިރަށް ކާފާބޭގެ ގެއަށް ނޫސްވެރިންނަށް ދަޢުވަތު ދީފާއިވުމާއެކު ހާހޫރަ ނޫހުގެ ފަރާތުންވެސް ދަޢުވަތު ޤަބޫލުކޮށް ކާފަބޭގެ ގެޔަށް ހާޒިރުވެއްޖައީމެވެ. މެންދުރުފަހުގެ މިވަގުތަކީ ގިނަ ނޫސްވެރިން ތާއްޔާޖެހޭ ވަގުތު ކަމުގައި ފަހަރުގައި ވީ ކަންނޭގެއެވެ، ކާފަބޭގެ ޕްރެސް ކޮންފަރެންސަށް ހާޒިރުވީ ހާހޫރަ ނޫހާއިއެކު ޖުމްލަ އެއް ފަރާތެވެ. ނޫސްކޮންފަރެންސްގައި ތިބީ ކާފަބޭއާއި އަޅުގަނޑެވެ.\n70ގެ މެދުތެރޭގައި ޕާލަމެންޓަށް ހޮވި "ކާފަބޭ ޕާލަމެންޓުގައި" ގެ ނަމުގައި ކިޔުންތެރިންނަށް ގެނެސްދެވުނު ހުށަހެޅުމަށްފަހު، ޢާއިލީ ގުޅުމެއް އޮތީ ތޯއްޗެެކެވެ. އެދުވަހަށް ފަހު ކާފަބޭއާއި އެކުގައި ވަރަށް އާދަޔާ ޚިލާފު ގުޅުމެއް ވަނީ އުފެދިފައެވެ. އަދި ކާފަބޭ ކަމަކު ކިޔައިފިއްޔާ ބޮލާލާ ޖެހުމަކީ އުނދަގޫ ކަމަކަށް ވަނީ ވެފައެވެ. ކާފަބޭ އުމުރުން ދޮށިވެ، ވިސްނުމުގެ ފެންވަރު އަސުރަށް ވުރެ ތިރިވެފައި ވުމާއެކުވެސް ކަންނޭގެއެވެ، ކާފަބޭގެ ހުރިހާ ޢަމަލެއް ހުންނަނީ މުޅިން ދޮންވެ ފައްކާ ވެފައެއް ނޫނެވެ. ނަމަވެސް، މިއަދުވެސް، އެކަނިނަމަވެސް، ކާފަބޭގެ ނޫސްކޮންފަރެންސް އަޑުއަހައި، ރަނގަޅު ރިޕޯޓެއް ލިޔުމަށް ހިތުނިޔަތް ގަނެ، އެތެރެގޭތެރޭ ހުރި ފަތްޖެހި އެނދެއް ފޮޅާލުމަށްފަހު އިށީނދެ ހަމަޖެހިލައިފީމެވެ.\nއަނެއްކާ އަނެއް ނޫސްކަންފަރެންސް މިބާއްވަނީ ކޮން މުހުތާދަކާތޯ ވިސްނުމުގައި ބޯކަހަން އިންދާ ނޫސްކޮންފަރެންސް ފަށައި، ނޫސްކޮންފަރެންސްގެ މަޤްޞަދު ހާމަކޮށްފިއެވެ. ކާފަބޭ އިޢުލާނު ކުރިގޮތުގައި މިއަދުގެ ނޫސްކޮންފަރެންސްގެ މަޤްޞަދަކީ ކާފާބޭއާއި ކާފަބޭގެ އަނބި ދައިތައާއި ދެމެދު ސޮއިކުރި އެއްބަސްވުމުގެ ވާހަކަ މީޑިއާ މެދުވެރިކޮށް ރައްޔަތުންނާއި ހިއްސާކުރުމުވެ. ދެމަފިރިންގެ ދޭތެރޭގައި ދިމާވެދާނެ ކަންތައްތަކާމެދު ދެމީހުން މަޝްވަރާކޮށްގެން ގޮތްތަކެއް ނިންމުމުގެ މުހިންމު މަޤްޞަދުގައި ދެމަފިރިން އެކުގައި ސޮއިކުރި އެގްރީމެންޓް މީޑިއާއާއި ހިއްސާކޮށް އެގްރީމެންޓްގެ މުހިންމު މާއްދާތައް ކާފަބޭ ކިޔައިދެމުން ގެންދިޔައެވެ.\nދައްކާވާހަކަ ރަނގަޅަށް އަޑުއެހުމުގެ ނިޔަތުގައި ދެލޯ މަރާލައިގެން އިންދާ ތާއްޔާވެސް ޖެހުނީވެސް ތޯއްޗެކެވެ. ކޮންމެއަކަސް ދެން އަޑުއިވުނީ އެއްވެސް ސުވާލެއް އެބައޮތްތޯ ކާފަބޭ ބުނި އަޑެވެ. ވަރަށް ކަނުލާ އަހަން އިންކަމުގެ މޫނު ދެއްކުމަށްޓަކައި އަވަހަށް އަތް ނެގުމާއެކު ދާދި އަވަހަށް ސުވާލު ކުރުމުގެ ފުރުސަތުވެސް ލިބިއްޖެއެވެ.\nހާހޫރަ ނޫސް: " ދިރުއުޅުމުގެ ކަންތައްތަކުގައި އެއްބާރުލުން ދިނުމާމެދު، ދެމަފިރިއެއްގެ ދެމެދުގައި ކޮންމެހެން އެއްބަސް ވުމެއްގައި ސޮއި ކުރުމުގެ ބޭނުމަކީ ކޮބައިތޯއެވެ؟ އަދި މިވާހަކަ ހާމަ ކުރުމަށް ނޫސް ކޮންފަރެންސެއް ބާއްވަނީ ކީއްކުރަން ތޯއެވެ؟"\nކާފަބޭ: "ޝުކުރިއްޔާ ތިކުރެއްވި ސުވާލަށް. ޤާނޫނީ ގޮތުން، އަދި ޢާންމު އާދަކާދައާއި އެއްގޮތްވާ ގޮތުގެ މަތިންވެސް، އެ މުއައްސަސާއަކުން ކުރަން ހަމަޖެހިފައި، އަދިއަބަދުވެސް ކުރަމުން ގެންދާ ކަންތައް ކުރުމަށްޓަކައި، ވަކިވަކި ޙަފްލާ ބާއްވައި، އެއްބަސްވުންތަކުގައި ސޮއި ކުރަމުންގެންދިޔުމަކީ މިއަދުގެ ފެޝަނެއްނު، ޒުވާން ގޮތަކީ އެއީ ޔެއްނު."\nމީގެ އިތުރުން ތަފްސީލު ހާމަކުރަމުން ކާފަބޭ ކުރިޔަށް ގެންދިޔައެވެ. " މިސާލަކަށް މާލެތެރޭގެ އަމާންކަން ބެލެހެއްޓުމަށް ފުލުހުންނާ ޙަވާލުކޮށް، އިހަށް ދުވަހު އެއްބަސް ވުމެއްގައި ސޮއިކޮށްފި. މާލޭގެ މަގުތައް ސާފު ތާހިރު ކޮށް ބެލެހެއްޓުމަށް ވެމްކޯ އާއި ޙަވާލުކޮށް ދެފާރާތުން އަހުދެވެ ސޮއި ކުރީވެސް ދާދިފަހުން. އެ މުއައްސަސާއަކުން ކުރަން ޖެހޭ މަސައްކަތް، އަދާ ކުރަން އެއްބަސްވުން ތަކުގައި ވަކި ވަކިން ސޮއި ކުރަމުން ދާއިރު، ތިފަދަ ސުވާލެއް އުފެއްދީތީ މުޅިން ހައިރާން ވެއްޖެ" ކުޑަކޮށް ނުރުހުމާއެކު ކާފަބޭ ޖަވާބުދިނެވެ.\nހާހޫރަ ނޫސް: "ބަލަ އެކަމަކު ދެމަފރިން ދޭތެރޭ، އަނބި ފިރި ކަމުގެ ގުޅުން ޤާއިމުކުރަން، ބަލި ވެއްޖެއްޔާ ބަލަން، މަރުވީމާ ވަޅުލަން، މިހިރަ މިހިރަ ކަންތަކީ އެއްބަސްވުން ސޮއި ކުރަން ޖެހޭ ކަންތައްތަކެއް ނޫނެއްނު؟" އަލުން ކިޔާދެވޭތޯ ބެލީމެވެ.\nކާފަބޭ: "މިހާރު ދެން އެހެން ފަރާތަކަށް ސުވާލު ކުރުމުގެ ފުރުސަތު ދޭންވީ ހެން ހީވަނީ" ޗޮކެއް ކަނޑާފައި ނުރުހުމާއެކު ކާފަބޭ ބުންޏެވެ.\nނަމަވެސް ޕްރެސް ކޮންފަރެންސްގައި ބައިވެރިވާ އެހެން ފަރާތެއް ނެތުމާއެކު، ހިތްހަމަ ނުޖެހުމާއެކު، ބަލާލާފައި، ދެމިޔަކަނުން ނުރުހުމުގެ ޗޯ ފޮހެލާފައި އެހެން ސުވާލެއް ނެތްތޯ އަހައި ކުރިން ކުރި ސުވާލު މުޅިން ހެން ހަނދާން ނައްތާލައިފިއެވެ.\nކާފަބޭއެކީ ޢާއިލީ ރައްޓެއްސެއް ކަމުން، އޭނާގެ ނުރުހުމުގެ ބައްތެލީގައި ދަތުރު ކުރުމަށް ބޭނުންނުވާތީވެ، ކާފަބޭގެ ހިތްހަމަ ޖެއްސުމުގެ ނިޔަތުގައި ސުވާލުގެ މިސްރާބު ބަދަލުކޮށް އެހެން ބާވަތެއްގެ ސުވާލެއް ކުރުމަށް ގަސްދުކޮށްފީމެވެ.\nހާހޫރަ ނޫސް: "އަނބިދައިތައާއި ކުރެވުނު އެއްބާރުލުން ދިނުމުގެ އެއްބަސް ވުމުގެ އިތުރުން މިބާވަތުގެ އެހެން އެއްބަސްވުން ތަކެއް އެހެން ފަރާތްތަކާ އެކު ސޮއި ކުރުމަށް ވިސްނަންތޯއެވެ؟"\nކާފަބޭ: "ޔަގީނެއްނު" ހިތްހަމަޖެހުމާއެކު ކިޔާދޭން ތައްޔާރުވިއެެވެ.\nކާފަބޭ: "ދާދިއަވަހަށް ދެދަރިންނާއެކު އެއްބަސްވުމެއް ސޮއި ކުރަން މަގޭ މިދަނީ ތައްޔާރު ވަމުން"\nހާހޫރަ ނޫސް: "އެއީ؟" ޙައިރާން ކަމާއެކު ސުވާލު ކުރީމެވެ.\nކާފަބޭ: "އެކުދިން ބަލިވީމާ ބެލުމަށާއި، އަތްފޯރާ ފެންވަރުގެ ރަނގަޅު ތަޢްލީމެއް ދިނުމަށާއި، އަދި އެކުދިންނަށް އާމްދަނީއެއް ލިބެން ފަށަންދެން އިންޓަރނެޓާއި، މޯބައިލް ފޯނުގެ ބިލް ދައްކައިދިނުންވެސް ހިމެނޭ ގޮތުން އެކުދިންނާއި އެކުގައި އެއްބާރުލުން ދިނުމުގެ އެއްބަސްވުމެއްގައި ދާދިއަވަހަށް ސޮއިކުރުމަށް ވަނީ ޖެހިފައި"\nހާހޫރަ ނޫސް: "އެނިމުނީ؟" އަނގަވިއްލައި ނުކުންނަން އުޅުނު ވަރަށް ގިނަ ޖުމްލަ ބޭރުވިޔަ ނުދީ ދިރުވާލުމަށްފަހު އެހީމެވެ.\nކާފަބޭ: "ނޫނޭ ނޫނޭ، އަދި ފުރަތަމަ ޑްރާފްޓްގައި ހުރި ނަމަވެސް ކުރިޔަށް ހުރި އެއްބަސްވުން ތަކުގައި ހިމެނެނީ، "މަރުބަލީގައި މައިންބަފައިން ބެލުމަށްޓަކައި ކުރާ އެއްބަސް ވުމަކާއި، ދަރިންނަށް ރަނގަޅު ގޮތުގައި ކިޔަވާދިނުމުގެ ބޭނުމުގައި ރަށުމަދުރަސާ ޓީޗަރުންނާއެކު ސޮއި ކުރާ އެއްބަސްވުމަކާއި، ހެޔޮ ގޮތުގައި ކޭބަލް ޓީވީ ލިބިގަތުމަށްޓަކައި މީޑިޔާނެޓާއިއެކު ކުރާ އެއްބަސްވުމާއި، މިކަހަލަ މިކަހަލަ ވަރަށް މުހިންމު އަދި އަސާސީ އެއްބަސްވުންތައް ކުރިޔަށް އެބަހުރި. އަދި ކިއެއްތަ..." ނަމަވެސް އިތުރަށް އަޑުއަހާކަށް ކެތެއް ނުވިއެވެ. "ހޯހޯ ހޯހޯ، ފުދިއްޖޭ ފުދިއްޖޭ" ގޮވަމުން އަވަސް ގޮތަކުން ނުކުމެ މިކަމުން ސަލާމަތް ވުމުގެ ނިޔަތުގައި އަރުވާ ޖަހައި ދުއްވައި ގަންފީމެވެ.\nހަހަ ހާ ސާބަށް ވަރަށް މޮޅު ! އަދި ވައުދު ފުއްދުމާއި ބެހޭ އެއްބަސް ވުމެއްގައި ސޮއިކުރުމަށް ހަފްލާއެއް ބާއްވަން ފެނޭ !


އަލީ ރަޝީދާއި މުހައްމަދު އިބްރާހިމް ސުޕްރީމް ކޯޓުގެ ފަނޑިޔާރު ކަމަށް އައްޔަން ކުރައްވައިފި – Haftha\nSat, 24 October, 2020, 11:21 am\nއަލީ ރަޝީދާއި މުހައްމަދު އިބްރާހިމް ސުޕްރީމް ކޯޓުގެ ފަނޑިޔާރު ކަމަށް އައްޔަން ކުރެއްވުމަށް މިއަދު ބޭއްވި ރަސްމިއްޔާތުގެ ތެރެއިން --- ފޮޓޯ: ރައީސް އޮފީސް\nއަލީ ރަޝީދާއި މުހައްމަދު އިބްރާހިމް ސުޕްރީމް ކޯޓުގެ ފަނޑިޔާރު ކަމަށް އައްޔަން ކުރައްވައިފި\nރައީސް އިބްރާހީމް މުހައްމަދު ސޯލިހު، ސުޕްރީމް ކޯޓުގެ ފަނޑިޔާރު ކަަމަށް އަލީ ރަޝީދު ހުސެއިނާއި ޑރ. މުހައްމަދު އިބްރާހިމް އައްޔަންކުރައްވައިފިއެވެ.\nސުޕްރީމް ކޯޓުގެ ފަނޑިޔާރު ކަމުގެ މަގާމަށް މި ދެބޭފުޅުން އައްޔަން ކުރައްވާފައިވަނީ އެދެބޭފުޅުން އެ މަގާމަށް އައްޔަން ކުރެއްވުމާމެދު ރައްޔިތުންގެ މަޖިލީހަށް ފެނިވަޑައިގަންނަވާ ގޮތެއް ބެއްލެވުމަށް ރައީސް އެ ދެ ބޭފުޅުންގެ ނަން މަޖިލީހަށް ހުށަހެޅުއްވުމުން ރައްޔިތުންގެ މަޖިލީހުން އެ ދެބޭފުޅުންނަށް ރުހުން ދެއްވުމުންނެވެ.\nއެ ދެބޭފުޅުންނަށް ރައްޔިތުންގެ މަޖިލީހުން ރުހުން ދިނީ މިދިޔަ އާދީއްތަ ދުވަހު ބޭއްވި ރައްޔިތުންގެ މަޖިލީހުގެ ޖަލްސާގަ އެވެ.\nރައީސް އޮފީހުގައި ބޭއްވި ރަސްމިއްޔާތެއްގައި އަލީ ރަޝީދާއި މުހައްމަދު އިބްރާހިމަށް ފަނޑިޔާރުކަމުގެ ހުވައި ލައިދެއްވީ ދިވެހިރާއްޖޭގެ އުއްތަމަ ފަނޑިޔާރު، އަހުމަދު މުއުތަސިމް އަދުނާނެވެ.\nސުޕްރީމް ކޯޓުގެ ފަނޑިޔާރުކަމަށް މިއަދު އައްޔަންކުރެއްވި އަަލީ ރަޝީދު އެންމެފަހުން އަދާކުރެއްވީ ކްރިމިނަލް ކޯޓުގެ ގާޒީ ކަމުގެ މަގާމެވެ. މީގެ އިތުރުން ސިވިލް ކޯޓުގެ އިސް ގާޒީ ކަމާއި ގާޒީ ކަމުގެ މަގާމާއި ޑްރަގު ކޯޓުގެ ގާޒީކަން ވެސް އަދާކުރެއްވި އެވެ.\nސުޕްރީމް ކޯޓުގެ ފަނޑިޔާރު ކަމަށް އައްޔަންކުރެއްވި ޑރ. މުހައްމަދު އިބްރާހީމް އަކީ މެލޭޝިއާގެ ޔުނިވާސިޓީ އޮފް މަލާޔާ އިން އިސްލާމިކް ކޮމާޝަލް ލޯގެ ދާއިރާއިން ޑޮކްޓަރޭޓް އޮފް ފިލޯސޮފީ ހާސިލުކުރައްވާފައިވާ ބޭފުޅެކެވެ.\nއޭގެ އިތުރުން ޕްރިމިއާ ޗެމްބާސްގެ ޕާޓްނަރެއްގެ އިތުރުން އިސްލާމިކް ޔުނިވާސިޓީ އޮފް މޯލްޑިވްސް (އައިޔޫއެމް)ގެ ކައުންސިލް މެންބަރުކަމާއި ހައުސިން ޑިވެލޮޕްމަންޓް ފައިނޭންސް ކޯޕަރޭޝަން (އެޗްޑީއެފްސީ)ގެ ޝަރީއާ ކޮމިޓީގެ މެންބަރުކަން ޑރ. މުހައްމަދު އިބްރާހިމް އަދާކުރައްވާފައިވެ އެވެ.\nސުޕްރީމް ކޯޓު ބެންޗުގައި މިހާރު ތިއްބަވަނީ އުއްތަމަ ފަނޑިޔާރު ހިމެނިވަޑައިގަންނަވާ ގޮތަށް ފަސް ފަނޑިޔާރުންނެވެ. އެއީ އުއްތަމަ ފަނޑިޔާރު އަހުމަދު މުއުތަސިމް އަދުނާނާއި ފަނޑިޔާރު ޑރ. އަޒްމިރަލްދާ ޒާހިރާއި ފަނޑިޔާރު އައިޝާ ޝުޖޫން މުހައްމަދާއި ފަނޑިޔާރު މަހާޒު އަލީ ޒާހިރު އަދި ފަނޑިޔާރު ހުސްނުއް ސުއޫދެވެ.\nގާނޫނުއަސާސީ ބުނާގޮތުން ސުޕްރީމް ކޯޓަށް ފަނޑިޔާރުން އައްޔަން ކުރާނީ ޖުޑީޝަލް ސާވިސް ކޮމިޝަން (ޖޭއެސްސީ)ގެ ލަފާގެ މަތިން ރައީސުލްޖުމްހޫރިއްޔާ ރައްޔިތުންގެ މަޖިލީހަށް ހުށަހަޅައިގެންނެވެ.\nފާހަގަ: ރައީސް އިބްރާހިމް މުހައްމަދު ސޯލިހް, ރައީސް އޮފީސް, ފަނޑިޔާރު އަލީ ރަޝީދު ހުސެއިން, ފަނޑިޔާރު ޑރ. މުހައްމަދު އިބްރާހިމް, ސުޕްރީމް ކޯޓް


REPORT: Transport ge agah aammun thaureefu, driverun ge shakuvaa! | Mihaaru\nމާލޭގައި ދުއްވާ ޓެކްސީއެއް ބްރިޖް ލިންކު ރޯޑުން ދަތުރުކޮށްފައި ދަނީ. ޓެކްސީތަކުން ނަގާ އަގާ މެދު އާއްމުން ހިތްހަމަނުޖެހޭތީ ޓްރާންސްޕޯޓުން ވަނީ އަގެއް ކަނޑައަޅާފައި.\nޓްރާންސްޕޯޓުގެ އަގަށް އާއްމުން ތައުރީފު އެކަމަކު ޑްރައިވަރުންގެ ޝަކުވާ!\n11 ސެޕްޓެމްބަރ 2018 - 09:07 113 comments\nސިނާމާލެ ބްރިޖް އާއްމު ދަތުރުފަތުރަށް ހުޅުވާލުމާ އެކު ބައެއް ޓެކްސީތަކުން މާލެ- ހުޅުމާލެ ދަތުރަކަށް 100ރ. އާއި 200ރ. އާ ދެމެދުގެ އަގެއް ނަގަން ފެށި އެވެ. އެކަމާ ގުޅިގެން އެތައް ބަޔަކު ދިޔައީ ޝަކުވާކުރަމުންނެވެ. ބްރިޖް އާއްމުކޮށް ހުޅުވާލިއިރު ޓެކްސީތަކަށް ހާއްސަ އަގެއް ޓްރާންސްޕޯޓު އޮތޯރިޓީން ކަނޑައެއްނާޅަ އެވެ. އެހެންވެ ޑްރައިވަރުން ބޭނުން އަގެއް ނަގަން ފެށީ އެވެ.\nޓްރާންސްޕޯޓް އޮތޯރިޓީން އިއްޔެ އެ ވަނީ އަގުތަކެއް އިއުލާންކޮށްފަ އެވެ. އެހެންކަމުން ދެން ބޭނުންހާ އަގެއް ނުނެގޭނެ އެވެ. އެކަމަކު ޓްރާންސްޕޯޓް އޮތޯރިޓީން އަގު ކަނޑައެޅި ގޮތާ މެދު ހިތްހަމަޖެހެ އެވެ. ނަމަވެސް ޑްރައިވަރުންނަށް އެ އަގު ކަމަކުނުދެ އެވެ.\nޓްރާންސްޕޯޓުން އަގު ކަނޑައެޅުމުން ބައެއް މީހުން ބުނެފައި ވަނީ މަގުތައް ހަދާފައި، ތާރުއަޅާފައި ރީތިކޮށްފައި ރޮނގު ދަމާފައި، ފަސޭހަކޮށްދިނީމާ ހިތުހުރި އަގެއް ނަގައިގެން ދަތުރުކޮށްގެން ނުވާނެކަން ޓެކްސީ ޑްރައިވަރުން ވެސް ދަންނަން ޖެހޭނެ ކަމަށެވެ.\nމާލޭގެ މަގެއްގައި ޓެކްސީތަކެއް ދުއްވަނީ: ބްރިޖް ހުރަސްކޮށް ކުރާ ދަތުރުތަކަށް ނަގާ އަގާ މެދު ޑްރައިވަރުން ހިތްހަމަނުޖެހޭ. --ފޮޓޯ: ނިޝާން އަލީ/ މިހާރު\n"ކުރިން ޝަކުވާކުރީ މާލޭގެ މަގުތައް އަޑިގުޑަންވެފައި ޗަކަވެފައި އޮންނާތީ މަރާމާތުކުރަން ކުރަން ޖެހޭތީ ޚަރަދު ބޮޑު ވާހަކަ. އެއަށް ފަހު ދެއްކީ މާލޭގެ މަގުތަކުގައި ދުއްވަން ދަތި ވާހަކަ،" އާއްމު މީހަކު "މިހާރު"އަށް ފޮނުވި ކޮމެންޓެއްގައި ބުނެފައިވެ އެވެ.\n"މަގުތައް ރީތިކޮށްފައި ފަސޭހައިން ދުއްވޭ ގޮތް ހަދައިދިނުމަށް ފަހު މި އަގަށް ދަތުރުކުރާ ގޮތަށް ހަމަޖެއްސުމުން ޝަކުވާކޮށްފައި ކާރު ދުއްވަން ބޭނުންނުވާ ނަމަ އެހެން މަސައްކަތެއް ޓެކްސީ ޑްރައިވަރުން ފަށަންވީ."\nއެހެން މީހަކު ބުނެފައި ވަނީ ޓްރާންސްޕޯޓުގެ އަގާ މެދު އުފާވާ ކަމަށެވެ. އެކަމަކު އެ އަގު ތަންކޮޅެއް ކުޑަ ކަމަށް ވެސް އެ މީހާ ބުނެފައިވެ އެވެ.\n"އާއްމު ރައްޔިތެއްގެ ހައިސިއްޔަތުން ވަރަށް އުފާވޭ. އެކަމަކު ތި އަގު ކުޑަކަމަށް ފެނޭ. އެއީ މާލޭން ފެށިގެން ހުޅުމާލެއަށް އެއީ ހާދަ ދިގު ރާސްތާއެކޭ. އަދި ނުވިތާކަށް ހުޅުމާލެ އެތެރެއަށް ކާރު ވަދެގެން ދާން ޖެހޭނެ. އެހެންވީމަ ޓެކްސީކުރާ މީހުނަށް ގެއްލުންވާނެ ހެން ހީވަނީ،" އެ މީހާ ލިއުނެވެ.\nބްރިޖް ހުރަސްކޮށް ކުރާ ދަތުރާ ބެހޭ ގޮތުން މީހަކު ކުރި ކޮމެންޓެއްގައި ބުނެފައި ވަނީ ބްރިޖްގެ މާލޭ ކޮޅުން ފެށިގެން ހުޅުމާލޭ ބަސް ސްޓޭޝަނާ ދޭތެރޭ ފަސް ކިލޯ މީޓަރު ވެސް ހަމަނުވާ ކަމަށާއި ޓެކްސީއަކަށް ޕެޓްރޯލް ލިޓަރަކުން މަދުވެގެން 10 ވަރަކަށް ކިލޯމީޓަރު ދުއްވޭނެ ކަމަށެވެ.\n"އެހެންވީމަ ދެކޮޅަށް ރަށުތެރޭގައި ދުއްވަން ޖެހޭ ސަރަހައްދު ނުލާ ތެލައް ޚަރަދު ވާނީ ދިހަވަރަކަށް ރުފިޔާ. އެހެންވީމަ ދަތުރަކަށް 40 އޯކޭ. ބޮޑު އަގު އޯކޭއެއް ނޫން،" އެ މީހާ ބުންޏެވެ.\nބައެއް މީހުން ބުނެފައި ވަނީ މިހާރުގެ އަގަށް ޓެކްސީތަކުން ދަތުރު ނުކުރާނެ ކަމަށެވެ.\nބްރިޖާ ގުޅިފައިވާ ލިންކު ރޯޑުން ޓެކްސީއެއް ދުއްވާފައި ދަނީ. މާލެއިން ހުޅުމާލެއަށް ކުރާ ދަތުރަކަށް ޑްރައިވަރުން މަދުވެގެން 100ރ. ނަގާ. ފޮޓޯ: ހުސެއިން ވަހީދު /މިހާރު\n"މާ ކުޑަ އަގެއް ތީ. ތިހެން ހެދީމަ ޓެކްސީތައް ނުދާނެ. މާލެތެރެ 25ރ. (މާލެ ތެރެއިން ބުރިޖް ކައިރިއަށް) ބްރިޖް ހުރަސް ކުރަން 40ރ. (ބްރިޖަށް އަރާ އަގުލައިގެން) ހުޅުމާލެ ތެރެއަށް 25ރ. (ހުޅުމާލެ ގޭދޮރު މައްޗަށް ނުވަތަ އެއާޕޯޓަށް) ޖުމްލަ 90ރ. އަކީ ރަނގަޅު އަގެއް. މާލެއިން ހުޅުމާލެ އަށް ހަތް ކިލޯ މީޓަރު ހުރޭ. ބްރިޖާއި ހައިވޭގައި އެކަނި ވެސް 4.5 ކިލޯމީޓަރު ހުރޭ. މާލެއިން ހުޅުމާލެ ދިއުމަކީ މާލޭ މަޖީދީމަގުގައި ހަ ބުރު ޖެހުމާ އެއްވަރަށް ދުއްވުން،" އެހެން މީހަކު ބުނެފައިވެ އެވެ.\nޓްރާންސްޕޯޓުގެ އަގު އިއުލާންކުރުމުން އެހެން މީހަކު ބުނީ އޭނާ ހުރީ އެ އަގުތައް އިއުލާންކުރަންދެން ކެތް މަދުވެފައި ކަމަށެވެ. ޑްރައިވަރުން އުޅެނީ ހަމަ "އޯވަނައިޓަކުން މުއްސަނދިވާން" ކަމަށް ބުނެ އެ މީހާ ޑްރައިވަރުންނަށް ފާޑުކިޔާފައިވެ އެވެ.\n"ޓެކްސީ ޑްރައިވަރުން ހިފާލާފައި ތިބިއިރު ވިސްނާލަން ވާނެ ދޯ ތިމާ މި ލާރިގަނޑު މި ހޯދަނީ މިއީ އަދި ރަނގަޅަކަށް ނޫންކަން. މީހަކު ނުބުންޏަސް އެވަރު އެނގެން ވާނެކަން ނޭނގެ. ތިމާ ކުރާ ކޮންމެ ކަމަކަށް ކޮންމެވެސް އޮތޯރިޓީއަކުން ބަސް ބުނުމުގެ ކުރިން ވެސް ހެވާއި ނުބައި ވިސްނަންވާނެ. ބޮޑު އަގުގައި ދަތުރުކުރުން އެއީ ޑްރައިވަރުން ވަރަށް ނުލަފާކޮށް ކުރިކަމެއް އެއީ. އަދި ސެންޓަރުތަކުން ބުނާނެ އަހަރެމެންނަކަށް ނޭނގެއޭ. ބައެއް ޑްރައިވަރުން އަމިއްލައަށް އަގެއް ހަދައިގެންނޭ. ބުނާއިރު، ކީއްވެގެންތަ އެ ޓެކްސީއަށް އެކަން ހުއްޓަން ނާންގަނީ؟" އެހެން މީހަކު ލިއުނެވެ. ޓްރާންސްޕޯޓުން ކަނޑައެޅި އަގާމެދު ޑްރައިވަރުން ހިތްހަމައެއް ނުޖެހެ އެވެ. އެ މީހުން ދެކެނީ އެއީ ވަރަށް ނާއިންސާފު އަދި ދެކޮޅުނުޖެހޭ އަގެއް ކަމަށެވެ.\n"މިހިރީ ނާއިންސާފުކަން ހާމަވާން ހުރި މިންވަރު. އެމްޓީސީސީ 'އެއާޕޯޓް އެކްސްޕްރެސް' ގަައި ކާރެއްގައި (5 ވަރަކަށް މިނިޓުން ދެވޭ) ހުޅުލެ އެއާޕޯޓް އަށް ދާން 110ރ ކިތަންމެ ފަހަރަކު ދައްކައިފިން. އެކަމަކު މާލެ ހުޅުމާލެ ޓެކްސީ ދަތުރަކަށް އެންމެ 40ރ. މީ ކޮން ކަހަލަ އިންސާފެއް؟" ޓެކްސީ ޑްރައިވަރުންގެ ހައްގުގައި މީހަކު ބުންޏެވެ.\nމާލޭގެ މަޝްހޫރު 3132 ނުވަތަ ޑައިލް ކެބްގެ ޑްރައިވަރަކު ބުނީ ޓްރާންސްޕޯޓުން އަގެއް ކަނޑައެޅި ނަމަވެސް އެ އަގަށް ޑްރައިވަރުން ދަތުރުކޮށްދޭން ބޭނުން ނުވާ ކަމަށެވެ.\n"މާލެ- ހުޅުމާލެއަށް އެ އަގަށް ދަތުރު ނުކޮށްދޭ. އެ އަގު މާ ކުޑައީ. އެއީ ދިހަ ކިލޯ މީޓަރު، ގިނަ މީހުން ހިތްހަމަނުޖެހޭ އަގާ މެދު،" އޭނާ ބުންޏެވެ.\nއެ ޑްރައިވަރު ބުނީ ޓްރާންސްޕޯޓުން އަގެއް ކަނޑައެޅި ނަމަވެސް ޑްރައިވަރުން ދަތުރަކަށް 100ރ. ނަގާ ކަމަށެވެ.\nބްރިޖް ހުރަސްކޮށް މާލެއަށް ޓެކްސީއެއް ދަތުރުކުރަނީ: ޓްރާންސްޕޯޓުން ކަނޑައެޅި އަގަށް ދަތުރުނުކުރާނެ ކަމަށް ޓެކްސީ ޑްރައިވަރުން ބުނޭ.\n"ރަސްމީ އަގަކަށް ދަތުރެއް ނުކުރާނެ. އަގުތައް ކަނޑައެޅުމުގެ ކުރިން އަޅުގަނޑުމެންނާ މަޝްވަރާކޮށްލަން ވެސް ޖެހޭނެ. އެ އަގަކީ މާ ކުޑަ އަގެއް،" އެ މީހާ ބުންޏެވެ.\nރަސަލް ޓެކްސީ ނުވަތަ 1919 އިން ބުނީ ޓްރާންސްޕޯޓުން އަގު ކަނޑައެޅި ނަމަވެސް މާލެއިން ހުޅުމާލެ އަށް ދަތުރުކަށް 100ރ. އާއި 150ރ. އާ ދެމެދުގެ އަގެއް ނަގާ ކަމަށެވެ.\n"ޑްރައިވަރުން ބުނަނީ ޓްރާންސްޕޯޓުގެ އަގަކަށް ނުދާނަމޭ. ސެންޓަރުން އެންގުމުން ވެސް ބުނީ ނުކޮށް ތިބޭނީއޭ،" އެތަނުން ވާހަކަދެއްކި މީހަކު ބުންޏެވެ.\nއެ ސެންޓަރުގެ އެހެން މީހަކު ބުނީ ޓްރާންސްޕޯޓުން ކަނޑައެޅި އަގަށް ދަތުރުކުރަން ޑްރައިވަރުންނަށް މަޖުބޫރެއް ނުކުރެވޭނެ ކަމަށެވެ.\nޓްރާންސްޕޯޓުން ކަނޑައެޅި އަގަށް ސެންޓަރުތަކުން ދަތުރުނުކުރާ ނަމަ، އެ މައްސަލަ ހައްލުކުރުމުގެ ބާރު އޮތީ ޓްރާންސްޕޯޓް އޮތޯރިޓީ އަށެވެ. މިހާރު ކަނޑައަޅާފައިވާ އަގަށް ވުރެ ބޮޑު އަގެއް ނަގާ ނަމަ އާއްމުން ހިތްހަމައެއް ނުޖެހޭނެ އެވެ.\nއިތުރު ލިޔުންތައް ހުޅުމާލެ މާލެ ޓެކްސީ ހިދުމަތް ހުޅުލެ ޓްރާންސްޕޯޓް އޮތޯރިޓީ ޓެކްސީ ޑްރައިވަރުން ސިނަމާލެ ބްރިޖު ސަރުކާރު ޓެކްސީ އަގު ޕަބްލިކް ޓްރާންސްޕޯޓް


ބްރޯކޮލީ: ކެއުން މުހިއްމު ތަރުކާރީއެއް! – Haftha\nThu, 28 May, 2020, 12:09 pm\nބްރޯކޮލީ: ކެއުން މުހިއްމު ތަރުކާރީއެއް!\nޒަމާނަށް އައި ބަދަލުތަކާއެކު ދިވެހިންގެ ކެއުމުގެ ވައްޓަފާޅިއަށް ވެސް ވަނީ ބޮޑެތި ބަދަލުތަކެއް އައިސްފައެވެ. އެގޮތުން ތަރުކާރީ އާއި މޭވާ، ކެއުމުގައި ހިމަނާ މިންވަރު އިތުރުވެ އެތަކެތިން ތަފާތު ވައްތަރުގެ ކެއުންތަކާއި ތާޒާ ބުއިންތައް ތައްޔާރު ކުރާނެ ގޮތް ވެސް ދިވެހިން ވަނީ ދެނެގެންފައެވެ.\nފަހަކަށް އައިސް ދިވެހިންގެ ކެއުންތަކުގައި އެންމެ އާއްމުކޮށް ހިމަނާ އެއް ބާވަތަކީ “ބްރޯކޮލީ” އޭ ބުންޏަސް ދޮގަކަށް ނުވާނެއެވެ. ސްޓީމްކޮށްލައިގެންނާއި ހުހަށް ކެއުމަށް ވެސް ރަނގަޅު ބްރޯކޮލީއަކީ ސިއްހަތަށް ވެސް ވަރަށް ފައިދާ ހުރި ކެބެޖުގެ އާއިލާއަށް ނިސްބަތްވާ ތަރުކާރީއެކެވެ.\nއެގޮތުން ބްރޯކޮލީއަކީ ވިޓަމިން ސީ އާއި ވިޓަމިން ކޭ އިން މުއްސަނދިވެފައިވާ ފަތުގެ ބާވަތެކެވެ. އެހެންކަމުން ހަށިގަނޑުގެ ދިފާއީ ނިޒާމު ވަރުގަދަކޮށްދީ ކަށްޓާއި ދަތްތަކުގެ ދުޅަހެޔޮކަން އިތުރުކޮށްދިނުމަށް ބްރޯކޮލީ އެހީތެރިވެދެއެވެ.\nއޭގެ އިތުރުން ޖެހިޖެހިގެން ތިން ދުވަހު ބްރޯކޮލީ ކެއުމަކީ، ނާސަލް ސެލް ތަކުގައި އެންޓިއޮކްސިޑެންޓުތައް ޖެނެރޭޓުކޮށްދޭ ޕްރޮޓީންތައް، އުފެއްދުން އިތުރުކޮށްދޭނެ ކަމެއް ކަމަށް ދިރާސާއިން ދައްކައެވެ. އަދި އޭގެ ސަބަބުން އެލާޖިކުތަކަށް ފަރުވާ ކުރުމަށް ފަސޭހަ ވެގެންދާނެ ކަމަށްވެސް ވެއެވެ.\nހަމައެންމެ، ލޮލުގެ ފެނުން ރަނގަޅުކޮށްދީ ބަރުދަން ލުއި ކުރުމަށް ވެސް ބްރޯކޮލީ އެހީތެރިވެދޭ ކަމަށްވެއެވެ.


ހަތްދިހަހާސް ވަޒީފާ އުފެދިފައިވާ ކަމަށް ބުނާ ބުނުމަކީ ކަނޑައެޅިގެން ބުހުތާނު ދޮގެއް – މަލީހުMikal News\nމަލީހު ކުރީ ނާއިބުރައީސާއި ކުރީގެ ރައީސް އޮފީހުގެ މިނިސްޓަރ އަމީނާއިއެކު. ފޮޓޯ ފޭސްބުކު-މަލީހު\nހަތްދިހަހާސް ވަޒީފާ އުފެދިފައިވާ ކަމަށް ބުނާ ބުނުމަކީ ކަނޑައެޅިގެން ބުހުތާނު ދޮގެއް – މަލީހު\n27 ނޮވެމްބަރ 2015, 14:42 |\nހަތްދިހަހާސް ވަޒީފާ އުފެދިފައިވާ ކަމަށް ބުނާ ބުނުމަކީ ކަނޑައެޅިގެން ބުހުތާނު ދޮގެއް ކަމަށް ކުރީގެ ޔޫތު މިނިސްޓަރ މުހައްމަދު މަލީހު ޖަމާލު ވިދާޅު ވެއްޖެއެވެ. މަލީހި މިހެން ވިދާޅުވެފައިވަނީ އިއްޔެ ކުރި ޓްވީޓެއްގައެވެ.\n” ހަތްދިހަހާސް ވަޒީފާ އުފައްދައިފިކަމަށް މި ސަރުކާރުން ބުނާ ބުނުމަކީ ކަނޑައެޅިގެން ބުހުތާން ދޮގެއް، ޒުވާނުން އޮޅުވާ ނުލެވޭނެ، ރައްޔިތުންގެ ކިބައިން މާފަށް އެދެންޖެހޭ” މަލީހު ކުރެއްވި ޓްވީޓްގައި ފާހަގަކުރެއްވިއެވެ.\nމަލީހު މިނިސްޓަރު ކަމުން ވަކި ކޮށްފައިވަނީ މެއީ 20ވަނަ ދުވަހުއެވެ. އަދި ފަހުން ރައީސުލް ޖުމްހޫރިއްޔާ ވިދާޅުވެފައިވަނީ މަލީހު ވަޒީފާއިން ވަކި ކޮށްފައިވަނީ ސަރުކާރުން ތަހްގީގު ކުރަމުންދިޔަ ތަހްގީގަކަށް މާބޮޑަށް ބެހިވަޑައިގަތުމުގެ ސަބަބުން ކަމަށެވެ. މިކަމާއި ގުޅިގެން ތަފްސީލް ރައްޔިތުންނާއި ހިއްސާ ކުރުމަށް މަލީހު އެދިވަޑައިގެންފައިވީ ނަމަވެސް އެކަމުގެ ތަފުސީލެއް ސަރުކާރުން ހާމައެއް ނުކުރެއެވެ.


238 million Rf ge cheque thaka havaaluve, Adeeb ah engin: Ziyath\n238 މިލިއަން ރުފިޔާގެ ޗެކްތަކާ ހަވާލުވެ، އަދީބަށް އެންގިން: ޒިޔަތު\nއެމްއެމްޕީއާރްސީގެ ކުރީގެ އެމްޑީ ޒިޔަތު މީގެކުރިން ކޯޓަށް ހާޒިރުވެވަޑައިގަންނަވަނީ - އަވަސް ފޮޓޯ\nއެމްއެމްޕީއާރްސީއިން ފަޅު ރަށްތަކެއް ކުއްޔަށް ދޫކޮށްގެން ލިބުނު 238 މިލިއަން ރުފިޔާގެ ޗެކްތަކާ ހަވާލުވެ އެ ޗެކްތައް ލިބުނުކަން އޭރުގެ ޓޫރިޒަމް މިނިސްޓަރު އަހުމަދު އަދީބަށް އެންގެވި ކަމަށް މިއަދު އެ ކުންފުނީގެ ކުރީގެ އެމްޑީ އަބްދުﷲ ޒިޔަތު ވިދާޅުވެއްޖެ އެވެ.\nޒިޔަތުގެ މައްޗަށް އުފުލާފައިވާ ހިޔާޏާތުގެ ދައުވާގައި މިއަދު ބޭއްވި އަޑުއެހުމުގައި ދައުލަތުން ވަނީ ވަކިވަކި ކޮންމެ ދައުވާއެއް އިއްވާފަ އެވެ. އިއްވާފައިވަނީ އަށް ދައުވާ އެވެ. އެ ދައުވާތަކުގައި ހިމެނޭ ފައިސާގެ އަދަދު ދިވެހި ފައިސާއިން 238 ރުފިޔާއަށް އަރަ އެވެ.\nމިއަދު އިއްވި އަށް ދައުވާގައިވާ ރަށްތަކާއި ދޫކުރި އަގު:\n1- މާލެ އަތޮޅު ފަޅެއް، ބޮޑުފަރު ބީޗް ރިސޯޓަށް 1.6 މިލިއަން ޑޮލަރަށް\n2- ވ. ވަށުގިރި، ވަށުގިރި ޕްރައިވެޓް ލިމިޑެޓަށް 2.3 މިލިއަން ޑޮލަރަށް\n3- އއ. މަތިވަރި ފިނޮޅު، އިންޓަނޭޝަނަލް ޓްރެވެލް ކޮންސަލްޓް ކުންފުންޏަށް 15 ލައްކަ ޑޮލަރަށް\n4- މާލެ އަތޮޅު ފަޅެއް، ރަނދުން ރިސޯޓްސް އިންވެސްޓްމެންޓް ކުންފުންޏަށް 1.5 މިލިއަން ޑޮލަރަށް\n5- ރ. އުތުރުމާފަރު، ސަންފްރަންޓް ކުންފުންޏަށް 38 މިލިއަން ރުފިޔާއަށް\n6- ރ. ގެމަނަ، ގެމަނަ ޕްރައިވެޓް ލިމިޑެޓަށް ތިން ލައްކަ ޑޮލަރަށް\n7- ނ. މެދުފަރު، ހިލް ސައިޓް ވިލާ ކުންފުންޏަށް ތިން މިލިއަން ޑޮލަރަށް\n8- ނ. ރާފުށި، އޭސް ރިސޯޓްސް ކުންފުންޏަށް ފަސް މިލިއަން ޑޮލަރަށް\nދައުލަތުގެ ވަކީލް، އަބްދުލް ވައްހާބު އަބްދުލް ގާދިރު ވިދާޅުވީ، ފަޅު ރަށްތަކާއި ފަޅުތައް ކުއްޔަށް ދޫކުރުމުން ލިބުނު ފައިސާގެ ޗެކްތަކާ ޒިޔަތު ހަވާލުވެފައިވީ ނަމަވެސް އެ ފައިސާ އެމްއެމްޕީއާރްސީއަށް ލިބިފައިނުވާ ކަމަށެވެ.\nޒިޔަތު ވަނީ އެ އަށް ދައުވާއަށް ވެސް އިންކާރުކޮށްފަ އެވެ. ޒިޔަތުގެ ވަކީލް އަހުމަދު ޔާމީން ވިދާޅުވީ، ޗެކްތަކާ ޒިޔަތު ހަވާލުވެ ޗެކްތައް ލިބުނު ކަމުގެ ހެއްކެއްގެ ގޮތުން ޕްރޫފް އޮފް ޕޭމަންޓް އޭރުގެ ޓޫރިޒަމް މިނިސްޓަރު އަހުމަދު އަދީބަށް ފޮނުވާފައިވާނެ ކަމަށެވެ. އަދި ޗެކްތައް ވެސް ހަވާލުކުރި ކަމަށާއި އެ ޗެކްތައް ހަވާލުކުރީ ހިޔާނާތްވުމުގެ ނިޔަތުގަ ނޫން ކަމަށެވެ. އެ ޗެކްތައް ހުންނާނީ ވެސް އެމްއެމްޕީއާރްސީގެ ނަމުގަ ކަމަށެވެ.\nދައުވާތައް ސާބިތުކުރުމަށް ކޮންމެ ދައުވާއެއްގެ ހިމެނޭ ރަށް ނުވަތަ ފަޅާ ގުޅޭ އެއްބަސްވުންތަކާއި ޗެކްތަކާއި ޗެކް ލިބުނު ކަމުގެ ސްލިޕްތައް ދައުލަތުން ވަނީ ހެކީގެ ގޮތުގައި ހުށަހަޅާފަ އެވެ. އަދި، ކޮންމެ ދައުވާއެއް ސާބިތުކުރުމަށް ވެސް ތިން ސިއްރު ހެއްކެއް ވަނީ ހުށަހަޅާފަ އެވެ. ދައުލަތުން ހުށަހެޅި ހެކިތަކަށް ރިއާޔަތްކޮށް މައްސަލަ ބައްލަވާ ގާޒީ އަލީ އާދަމް ވަނީ އެ އަށް މައްސަލައަކީ ވެސް މަދަނީ މިންގަނޑުން ޝަރީއަތް ކުރިއަށް ގެންދެވޭނެ މައްސަލަތަކެއް ކަމަށް ކަނޑައަޅާފަ އެވެ.\nމިހާރު އަމަލުކުރަމުން އަންނަ ޖިނާއީ އިޖުރާައަތުގެ ގާނޫނުގެ ދަށުން ބޭއްވި އިބްތިދާއީ އަޑުއެހުމުގައި އެ ގާނޫނުގައިވާ ގޮތުން ޝަރީއަތް ފެށުމުގެ ކުރިން ހުށަހަޅަން ބޭނުންވާ ހުށަހެޅުންތަކެއް ހުރިތޯ ގާޒީ ވަނީ އައްސަވާފަ އެވެ. ޒިޔަތާއި ދައުލަތުން ވެސް އަށް މައްސަލާގައި ވެސް ޝަރީއަތް ފެށުމުގެ ކަންކަން ހުށަހަޅަން ހުރުމުން ޝަރީއަތުން ވަނީ އެކަމަށް މަސް ދުވަސް ދީފަ އެވެ. އަދި އެކަންކަމާ ގުޅޭ ގޮތުން ވާހަކަ ދައްކައި ޖަވާބުދާރީވުމަށް އަންނަ އަހަރުގެ ޖެނުއަރީ މަހުގެ ހަތްވަނަ ދުވަހަށް އަޑުއެހުމެއް ތާވަލުކޮށްފަ އެވެ.\nޒިޔަތުގެ މައްޗަށް އުފުލި 30 ދައުވާގެ ތެރެއިން ބާކީ އޮތް ހަތް ދައުވާގެ ޝަރީއަތް މިރޭ އޮންނާނެ އެވެ. އޭނާގެ މައްޗަށް ހިޔާނާތުގެ ޖުމްލަ 30 ދައުވާއެއް އުފުލި އެވެ. މީގެކުރިން ވަނީ އޭގެ ތެރެއިން 15 ދައުވާއެއް މީގެކުރީ އަޑުއެހުމެއްގަ އިއްވާފަ އެވެ.


Iraq Ge Muzaaharaathakugai Eh Dhuvahun 44 Maru - Vaguthu\nއިރާޤުގެ މުޒާހަރާތަކުގައި އެއް ދުވަހުން 44 މަރު!\n7 މަސް ކުރިން ( ނޮވެމްބަރު 29, 2019 )\nއިރާޤުގައި އެޤައުމުގެ ސަރުކާރާ ދެކޮޅަށް މުޒާހަރާ ކުރާ ފަރާތްތަކަށް އަމާޒުކޮށް ސަލާމަތީ ބާރުތަކުން ބުރާސްފަތި ދުވަހު ދިން ބަޑީގެ ހަމަލާ ތަކެއްގައި 44 މީހުން މަރުވެއްޖެއެވެ.\nމިއާއެކު އިއްޔެ ވެފައިވަނީ އޮކްޓޯބަރު މަހުގެ ތެރޭގައި މުޒާހަރާތައް ފެށުނު ފަހުން އެންމެ ލޭއޮހޮރުން ބޮޑު އެއް ދުވަހަށެވެ. އިއްޔެގެ މުޒާހަރާތަކުގައި އެންމެ ގިނަ މީހުން މަރުވެފައިވާ ކަމަށް ރިޕޯޓު ކުރެވިފައިވަނީ އިރާޤުގެ ނަސީރިޔާ ސިޓީ އިންނެވެ. އެ ސިޓީ އިން އެކަނިވެސް ވަނީ 33 މީހަކު މަރުވެފައެވެ. މި ހަމަނުޖެހުންތަކުގައި އެ ސިޓީއިން 233 މީހަކު ޒަޚަމްވެފައިވެސް ވެއެވެ.\nމުޒާހަރާގެ ބައިވެރިން މައިތިރި ކުރުމުގެ ގޮތުން ސިފައިން ލައިވް ވަޒަނާއި ކަރުނަ ގޭސް ކެނިސްޓާވެސް ގިނަ އަދަދަކަށް ބޭނުންކޮށްފައިވާ ކަމުގެ މަޢުލޫމާތު ވަނީ ލިބިފައެވެ. އިރާޤުގެ ޝީއީންގެ ބޮޑު އާބާދީއެއް އޮންނަ ސިޓީއެއް ކަމަށްވާ ނަޖަފް ގައި އިއްޔެ ކުރި މުޒާހަރާތަކުގައި ވަނީ 11 މީހަކު މަރުވެފައެވެ. އިރާޤުގައި އެންމެ ވަރުގަދަ މުޒާހަރާތަކެއް ކުރަމުން ދަނީ އެޤައުމުގެ ދެކުނުގެ ހިސާބުތަކުގައެވެ.\nހަމަނުޖެހުންތައް ކޮންޓްރޯލް ކުރުމުގެ ގޮތުން ވެރިރަށް ބަޣުދާދުން މިހާރު ވަނީ ގިނަ އަދަދެއްގެ ސިފައިން އެ ސަރަޙައްދުތަކަށް ފޮނުވާފައެވެ. މުޒާހަރާގެ ބައިވެރިން ވަނީ އިރާޤުގެ ސަލާމަތީ ބާރުތަކުން އާއްމުންގެ ގަޔަށް ބަޑި ޖަހައި ގިނަ ބަޔަކު މަރަމުންދާތީ ވަރަށް ބޮޑަށް ކަންބޮޑުވުން ފާޅުކޮށްފައެވެ.\n"އަހަރެމެން ބްރިޖު ކައިރީގައި ހުރި މަގުތަކެއް ބަންދުކޮށްގެން4ދުވަސް ވެއްޖެ. ސިފައިން ޤަތުލް އާއްމު ހިންގީ އެ ބްރިޖުތައް ހުޅުވަން ވެގެންނޭ ކިޔައި. ނަސީރިޔާގައި ހިނގަމުން މިދާ ކަންކަމަކީ ޤަބޫލުކުރަންވެސް ދަތި ކަންތައްތަކެއް. އަހަރެމެންނާ ދިމާލަށް މިހާ ލާއިންސާނީ ބާރުގެ ބޭނުން ކުރަން ޖެހޭ އެއްވެސް ހުއްޖަތެއް ނުދެއްކޭނެ. އަހަރެމެންގެ ލޭ ކެކެނީ. އަހަރެމެންގެ އަޚުން ވަނީ މަރާލާފަ." ނަސީރިޔާގައި ޙަރަކާތްތެރިވާ މުޒާހަރާގެ ބައިވެރިޔަކު ބޭރުގެ މީޑިއާ އަކަށް މަޢުލޫމާތު ދެމުން ބުންޏެވެ.\nއިއްޔެގެ ހަމަނުޖެހުންތަކުގެ ތެރެއިން ގިނަ އާއްމު ރައްޔިތުން މަރާލާފައިވާއިރު، އޭގެ ކުރީ ދުވަހު މުޒާހަރާގެ ބައިވެރިން ވަނީ އިރާޤުގައި ހުންނަ އީރާނުގެ ކޮންސިއުލޭޓެއްގައިވެސް ރޯކޮށްލާފައެވެ. އިރާޤުގައި ފެށިގެން މިއުޅޭ މުޒާހަރާތަކަކީ އިރާޤުގައި އީރާނުގެ ބައިވެރިވުމާ ދެކޮޅުވެރިވުމުގެ ގޮތުން ހިނގަމުންދާ މުޒާހަރާތަކެއް ކަމަށް ޚަބަރު ލިބެއެވެ. މުޒާހަރާތަކުގެ ތެރެއިން މިހާތަނަށް އިރާޤުގެ 360 މީހުން މަރުވެ، 15000 ގިނަ މީހުން ޒަޚަމްވެފައެވެ.\nބަޣްދާދު އެއާޕޯޓަށް ރޮކެޓް ހަމަލާއެއް ދީފި\nނޮވެމްބަރު 29, 2019 17:47\n"ޞައްދާމު ޙުސެއިންއަށްފަހު ޢިރާޤު ފިނިފެންމަލުގެ ދާނަކަށް ނުވާނެ! ޢިރާޤު ވާނީ ލޭގެ ކޯރަކަށް. މިކަން ރައްޔިތުން ކަށަވަރުކޮށް ދެކޭނެ! " = ޝަހީދު ޞައްދާމު ޙުސައިން=\nނޮވެމްބަރު 30, 2019 13:27\nހުޅަނގުގެ ޑިމޮކްރަސީ ބޭނުންވި މީހުން މިހާރު ތިބޭނެ ޖަމަލު ދުލުގެ ފިހުނު ފަތަފޮޅިކާން


SunOnline: Jazeeraa dhiriulhun dhemehettenivi gothakah kuriah\nޖަޒީރާ ދިރިއުުޅުން ދެމެހެއްޓެނިވި ގޮތަކަށް ކުރިއަށް\nރުގިއްޔާ މުހައްމަދު މޫސާ 18 Nov 2021, 08:37\nރައީސް އިބްރާހިމް މުހައްމަދު ސޯލިހު ރ. އަލިފުށީގައި -- ފޮޓޯ: ރައީސް އޮފީސް\nރާއްޖޭގެ ޖަޒީރާވަންތަ ކަމަކީ ބަލިފައެއްގެ ގޮތުގައި ދެކެމުން އައި ވިސްނުން އެއްކިބާކޮށް، ރައީސް އިބްރާހިމް މުހައްމަދު ސޯލިހު ވެރިކަމަށް ވަޑައިގެންނެވީ ކޮންމެ ރަށަކަށްވެސް ހަމަހަމަ ފުރުސަތުތައް ހޯއްދަވައިދެއްވާނެ ކަމުގެ ވައުދާއެކުއެވެ. ކުދި ބޮޑު ހުރިހާ އާބާދީއަކަށްވެސް ތަރައްގީ ގެނެސްދެއްވާނީ ރަށްވެހި ދިރިއުޅުމާ ލާމެހިގެންކަން ޔަގީންކޮށްދެއްވަމުންނެވެ. މީގެ ތިން އަހަރު ކުރިން ފެށުނު މިވެރިކަމުގެ މެނިފެސްޓޯގައި ޖަޒީރާ ދިރިއުޅުން ވަކިން ފަވައިލައިފައި އޮތީ އޭގެ ސަބަބުންނެވެ.\nޖަޒީރާ ދިރިއުޅުމުގެ ލަނޑުދަނޑިތަކުގެ މަގުސަދަކީ ރައްޔިތުންނަށް ހައްގުވާ ހުރިހާ ހިދުމަތެއް އަމިއްލަ ފަސްގަނޑުގައި ތިބެގެން ލިބޭނެ ގޮތް މަގުފަހިކުރުމެވެ. އެ ލަނޑުދަނޑިތައް ހާސިލުކުރުމަށް ޓަކައި މިސަރުކާރުން ވަނީ ގިނަ މަޝްރޫއުތަކެއް ރާވައި، އަމަލީ މަސައްކަތް ފަށައި، ބައެއް މަސައްކަތްތައް ނިންމައިވެސްލައިފައެވެ. އެ މަޝްރޫއުތައް ބެހިފައިވާ މައިގަނޑު ދާއިރާތަކަކީ:\nދަތުރުފަތުރު ކުރުމަށް ލުއިފަސޭހަ މަގެއް ހޯދައިދިނުން\nކޮވިޑް-19 ބަލިމަޑުކަމާއެކު މިދިޔަ އަހަރު މުޅި ދުނިޔެއެކޭ އެއްގޮތަށް ރާއްޖެވެސް ހުއްޓުމަކަށް އައެވެ. ނަމަވެސް ކޮވިޑް ވެކްސިން ޖަހަން ފަށައި، ރައްކާތެރި މަންޒިލަކަށް ދެވުމުގެ އުއްމީދު އާލާވުމާއެކު ސަރުކާރުން ތަރައްގީގެ ދުވެލި ބާރުކޮށްލިއެވެ.\nއެގޮތުން ނިމިދިޔަ އަހަރު ކޮވިޑާ ހެދި ނުފެށި އޮތް ހައި ސްޕީޑް ފެރީ ނެޓްވޯކުގެ މަސައްކަތް، ފެށުމަށް ސަރުކާރުން ވަނީ އެމްޓީސީސީއާ ހަވާލުކޮށްފައެވެ. އެ ނިޒާމަކީ ދަތުރުވެރިންނާއި މުދާ އުފުލާ ފެރީގެ ވިއުގައަކުން މުޅި ރާއްޖެ ގުޅުވައިދޭނެ ނިޒާމެއްގެ ގޮތުގައި ރައީސް ސޯލިހު ވަނީ ސިފަކުރައްވައިފައެވެ.\nމީގެ އިތުރުން ވައިގެ ދަތުރުފަތުރުގެ ހިދުމަތް ފުޅާކުރުމުގެ ގޮތުން ސަރުކާރުން ކުރާ މަސައްކަތްތަކުގެ ތެރެއިން މިދިޔަ ނޮވެމްބަރު މަހު ހއ. ހޯރަފުށީގައި ވަނީ އެއާޕޯޓެއް ހުޅުވާފައެވެ. އަދި މ. މުލީގަ އާއި ގދ. ފަރެސްމާތޮޑާގައި އެއާޕޯޓު ގާއިމު ކުރުމުގެ އަމަލީ މަސައްކަތް މިހާރު ދަނީ ކުރަމުންނެވެ.\nހއ. ހޯރަފުށީ އެއާޕޯޓު -- ފޮޓޯ: އެމްޓީސީސީ\nހަމައެއާއެކު، ރަށުން ބޭރަށް ކުރާ ދަތުރުތަކާ އެއްގޮތަށް ރަށުގެ އެތެރޭގެ ދަތުރުތައްވެސް އަމާން އޮމާންކޮށް ކުރެވޭނެކަން ކަށަވަރު ކުރުމަށް މަގު ހެދުމުގެ ގިނަ މަޝްރޫއުތަކެއްވެސް ސަރުކާރުން ކުރިއަށްގެންދެއެވެ.\nއެގޮތުން ސ. ހުޅުދޫ އަދި މީދޫގައާއި ށ. ފުނަދޫގެ މަގު ހެދުމުގެ މަސައްކަތް މިސަރުކާރުން ވަނީ ނިންމާފައެވެ. އޭގެ އިތުރުން މަގުހެދުމުގެ 12 މަޝްރޫއެއްގެ އަމަލީ މަސައްކަތް ފަށައި، އިތުރު ނުވަ މަޝްރޫއެއް މިހާތަނަށް ކޮންޓްރެކްޓުކޮށްފައިވެއެވެ.\nފެނާއި ނަރުދަމާގެ ނިޒާމު ގާއިމުކުރުން\nމި ވެރިކަމަށް ތިން އަހަރު ފުރޭ އިރު، މީހުން ދިރިއުޅޭ ކޮންމެ ރަށެއްގައި ފެނާއި ނަރުދަމާގެ ހިދުމަތް ގާއިމު ކުރުމުގެ މަސައްކަތް ފަށާފައި އޮތުމަކީ ސަރުކާރުގެ އަމާޒަކެވެ. ނަމަވެސް މިދިޔަ އަހަރު ކޮވިޑުގެ ހިޔަނި އެ މަސައްކަތަށް އެޅި، ގޮންޖެހުންތަކެއް ކުރިމަތިވި ނަމަވެސް ފެނާއި ނަރުދަމާގެ ގިނަ މަޝްރޫއުތައް މިހާރު ވަނީ ފަށައިގަނެވިފައެވެ.\nއެގޮތުން 118 ރަށެއްގައި ފެނާއި ނަރުދަމާ ގާއިމުކުރަން އެއްބަސްވުން ހަދައިފައިވާ އިރު އޭގެ ތެރެއިން 56 މަޝްރޫއެއްގެ އަމަލީ މަސައްކަތް ދަނީ ކުރިއަށްގެންދަމުންނެވެ. އަދި އެ ހިދުމަތް ފުރިހަމައަށް ނުލިބޭ ބާކީ 23 ރަށުގެ މަސައްކަތް މިއަހަރުގެ ބާކީ އޮތް ދުވަސްތަކުގައި ހަވާލުކުރެވޭނެ ކަމަށް ސަރުކާރުން ވަނީ އަންދާޒާކޮށްފައެވެ.\nކުންޏަކީ ވަސީލަތަކަށް ހެދުން\nރަށްރަށުގައި އުފެދޭ ކުނި ރައްކާތެރި ގޮތެއްގައި ނައްތާލުމުގެ އިތުރުން، ސަރުކާރުން ކުރިއަށް އޮތް ތަނުގައި އެންމެ ބޮޑު އިސްކަމެއް ދޭނެ އެއް ކަމަކީ ކުނިން މަންފާ ހޯދޭނެ ނިޒާމެއް ގާއިމު ކުރުން ކަމަށް ރައީސް ސޯލިހު ވަނީ މިއަހަރުގެ ރިޔާސީ ބަޔާނުގައި ވިދާޅުވެފައެވެ.\nއެގޮތުން ކުނި މެނޭޖް ކުރުމުގެ މަސައްކަތުގެ ދަށުން ރާއްޖޭގެ އުތުރާއި ދެކުނުގައިވެސް ސަރަހައްދީ ވޭސްޓް މެނޭޖުމެންޓް ސެންޓަރުތަކެއް ގާއިމްކުރުމުގެ މަސައްކަތް ދަނީ ކުރަމުންނެވެ.\nރ. ވަންދޫގެ ކުނި މެނޭޖުކުރާ ސަރަހައްދީ މަރުކަޒުގައި ކުރީގެ އެންވަޔަރަމެންޓް އަދި މިހާރުގެ ފިޝަރީސް މިނިސްޓަރު ޑރ. ހުސެއިން ރަޝީދު ހަސަން -- ފޮޓޯ: މިނިސްޓަރު ޑރ. ހުސެއިން ރަޝީދު ހަސަން\nއޭގެ ތެރެއިން ނ، ބ، ރ، ޅ، ހއ، ހދ، އަދި ށ އަތޮޅުގެ ކުނި ނައްތާލެވޭނެ ގޮތަށް ވޭސްޓް މެނޭޖްމެންޓް ސެންޓަރެއް ގާއިމު ކުރީ ރ. ވަންދޫގައެވެ. އެ ސެންޓަރުގައި ކުނި އަންދައިގެން ހަކަތަ އުފެދޭ ގޮތަށް ވޭސްޓް އެނާޖީ ޕްލާންޓެއް ގާއިމުކޮށް، 2019 ވަނަ އަހަރު އެ ސެންޓަރުގައި ވަނީ ކަރަންޓު އުފައްދާފައެވެ. އެއީ ރާއްޖޭގައި ކާމިޔާބުކަމާއެކު އެ މަސައްކަތް ކުރި ފުރަތަމަ ފަހަރެވެ.\nމީގެ އިތުރުން ރާއްޖޭގެ ދެކުނުގައި އުފެދޭ ކުނި ނައްތާލުމަށް އައްޑޫ ސިޓީގައި ގާއިމު ކުރާ ވޭސްޓް މެނޭޖްމެންޓް ފެސިލިޓީގެ އަމަލީ މަސައްކަތް އަންނަ އަހަރުގެ ޖުލައި މަހު ނިމޭނެ ކަމަށް ސަރުކާރުން ވަނީ ލަފާކޮށްފައެވެ.\nއެ ފެސިލިޓީގައިވެސް ކުނި އަންދައިގެން ފައިދާ ލިބޭނެ އިންތިޒާމު ހަމަޖެއްސުމަށް ސަރުކާރުން ވަނީ ނިންމައިފައިއެވެ.\nވިލުންވެރި މުޖުތަމައެއް ބިނާކުރުން\nރާއްޖޭގެ ރަށްތަކަށް ގުދުރަތީ ކާރިސާތަކުން ލިބިގެންދާނެ ގެއްލުން ކުޑަ ކުރުމަށް ޓަކައި، މޫސުމީ ބަދަލުތަކަށް ވިލުންވެރި އުމްރާނީ ވަސީލަތްތަކާއި މުޖުތަމައެއް ބިނާކުރުމަކީ ސަރުކާރުގެ ސްޓްރެޓީޖިކް އެކްޝަން ޕްލޭން (އެސްއޭޕީ)ގައި ހިމަނާފައިވާ ލަނޑުދަނޑިއެކެވެ.\nއެ ލަނޑުދަނޑި ހާސިލުކުރުމަށްޓަކައި ސަރުކާރުން ކުރަމުންދާ މަސައްކަތްތަކުގެ ތެރޭގައި:\nގޮނޑުދޮށް ހިމާޔަތް ކުރުމުގެ ތިން މަޝްރޫއެއް ނިންމައި، އެފަދަ 11 މަޝްރޫއެއްގެ އަމަލީ މަސައްކަތް ކުރިއަށްގެންދިޔުން. އަދި އިތުރު ހަ މަޝްރޫއެއްގެ އެއްބަސްވުމުގައި ސޮއިކުރުން.\nސާފު ބޯފެން ލިބޭނެ ނިޒާމެއް ގާއިމު ކުރުމުގެ މަސައްކަތް 29 ރަށެއްގައި ކުރިއަށްގެންދިޔުން\nއިއާދަކުރަނިވި ހަކަތަ ބޭނުންކުރާ މިންވަރު އިތުރު ކުރުމަށްޓަކައި 47 މަޝްރޫއެއް ނިންމައި، އިތުރު 15 މަޝްރޫއެއް ކުރިއަށް ގެންދިޔުން\nއެފަދަ މަސައްކަތްތަކާއެކު ސަރުކާރުން ދަނީ ރަށްރަށުގައި ގިރެމުންދާ ހޭޅިފަށްތައް ރައްކާތެރިކޮށް، ކުރިއަށް އޮތް ޖީލުތަކަށްވެސް ޖަޒީރާ ދިރިއުޅުން ވާސިލުކޮށްދިނުމުގެ ތަސައްވަރު ހަގީގަތަކަށް ހަދަމުންނެވެ.